SunOnline: COLUMN: Sihhee khidhumathuge fannee akhulaaguge masdharutha\nއަބްދުﷲ އަޙްމަދު 18 Nov 2021, 08:41\nސާޖަރީއެއް ކުރިއަށްގެންދަނީ --\nޞިއްޙީ ޚިދުމަތުގެ ފަންނީ އަޚްލާޤަކީ އިހުގެ އާއި ފަހުގެ ޢިލްމެކެވެ. ގްރީކުގެ މެޑިކަލް ޑޮކްޓަރަކު ތަޢާރަފުކުރި "ހިޕޮކްރެޓިކް އޯތު" ގެ އިތުރުން މިފަންނުގެ މުސްލިމް ޢިލްމުވެރިން ކަމުގައިވާ އަބޫ ބަކުރު އައްރާޒީ އާއި އިބްނު ސީނާ، ޞިއްޙީ ޚިދުމަތުގެ ފަންނީ އަޚްލާޤާއިބެހޭ ގޮތުން ލިޔުއްވާފައި ވެއެވެ. އިހުގައި މިއީ މާބޮޑު ޙައްސާސީ އަދި ކަންބޮޑުވުން އޮތް މައުޟޫޢު އެއް ނޫނެވެ. އެހެނީ، އެއިރު ގިނަ މީހުން ތިބީ ދީނާއި އަޚްލާޤުގައި ގަދައަށް ހިފައި ސާބިތުވެއެވެ. ނަމަވެސް 19 ވަނަ ގަރުނުގެ ތެރޭގައި2ސަބަބަކާހުރެ ޞިއްޙީ ޚިދުމަތުގެ ފަންނީ އަޚްލާޤާމެދު ބޮޑެތި ކަންބޮޑުވުންތައް އުފެދުނެވެ.\nފުރަތަމަ ސަބަބަކަށްވީ، ޞިއްޙީ ޚިދުމަތަށް ގެނުވި ސައިންސާއި ޓެކްނޮލޮޖީގެ ކުރިއެރުންތަކެވެ. މިއާއެކު އަލަށް އުފެދުނު، ޞިނާޢީ އާލަތްތަކުގެ އެހީގައި މަރުބަލީގެ މީހުން ބޭއްވުމާމެދު އުފެދުނު މައްސަލައާއި، އައިވީއެފް ފަދަ ޞިނާޢީ ޒަމާނީ އުކުޅުތައް ބޭނުންކޮށްގެން ދަރިމައިވުންފަދަ ކަންކަން ތަޢާރަފު ވުމެވެ. ދެވަނަ ސަބަބަކަށްވީ ޞިއްޙީ ޚިދުމަތްތެރިން ޞިއްޙީ ޚިދުމަތުގެ ފަންނީ އަޚްލާޤާއި ޚިލާފުވާ މައްސަލަތައް އިތުރުވުމެވެ. ދީނީ އަޚްލާޤަކީ އެބައިމީހުންގެ ޞިއްޙީ ޚިދުމަތާއި ގުޅިފައިވާ އެއްޗަކަށް ނުވާތީ، ހުޅަނގުގެ ފަންނީ އަޚްލާޤަކީ ބޮޑު ޑައިލަމާއަކަށް ވިއެވެ. އަދި ޢިލްމީ ގޮތުން ހުޅަނގަށް އައި ކުރިއެރުމާއި އެކު ފަންނީ އަޚްލާޤު ޤަބޫލުކުރަން އެބައިމީހުންނަށް މަޖުބޫރުވިއެވެ.\nމިދެންނެވިފަދަ ޑައިލަމާއެއް މުސްލިމުނަށް ކުރިމައްޗެއް ނުވެއެވެ. އެއީ އިސްލާމީ ޝަރީޢަތުގެ ސަަބަބުންނެވެ. މިގޮތުން ހުޅަނގުގެ ޢަލްމާނީ (ސެކިއުލާ) ޤާނޫނުތަކާއި ޚިލާފަށް އިސްލާމީ ޝަރީޢަތް އަޚްލާގުގެ މައްޗަށް ބިނާވެފައިވާތީ، ޞިއްޙީ ޚިދުމަތާމެދު މުސްލިމުންނަށް ދިމާވާ މައްސަލަތައް ޙައްލުކުރެވެއެވެ. މީގެ އިތުރުން އިސްލާމީ ޝަރީޢަތުގެ މުރޫނަތްތެރިކަމުން (ފްލެކްސިބަލް) ޝަރީޢަތުގައި ކަނޑައެޅިފައިވާ އުޞޫލުތަކުގެ ތެރެއިން އަލަށް އުފެދޭ މައްސަލަތަކަށް ފަތުވާތަކުގެ އަލީގައި ޙައްލު ހޯދައިދެއެވެ. އަޚްލާޤަކީ އިސްލާމީ ޝަރީޢަތުގެ ބައެއްކަމުން، ފަންނީ އަޚްލާޤަކީ ވަކި ޚާއްޞަ މައުޟޫޢެއްގެ ގޮތުގައި މުސްލިމުން ވާހަކަ ދައްކާކަށް ނުޖެހެއެވެ.\nއެހެންކަމުން މިލިޔުމުގެ މަޤްޞަދަކީ، އިސްލާމީ ފިޤުހާގުޅޭ ފިކުރީ މުދަލަކީ މުއްސަނދި މަޞްދަރެއް ކަމަށްވާތީ، މުސްލިމު ޑޮކްޓަރުންނާއި، ފަންނީ އަޚްލާޤުތަކުގެ ޚިދުމަތްތެރިންގެ ފަންނީ އަޚްލާޤުގެ މަޞްދަރަކީ އިސްލާމީ މަޞްދަރަށް ހެދުމުގެ މުހިއްމުކަން ބަޔާންކުރުމާއެކު، ހުޅަނގުގެ ޞިއްޙީ ޚިދުމަތުގެ ފަންނީ އަޚްލާޤާގުގެ ނަޒަރިއްޔާތު ތަކަށާއި، ޢަމަލުކުރެވޭ އުޞޫލު ތަކުގެމައްޗަށް ތަންޤީދީ ނަޒަރަކުން ބަލައި އަޅައިކިއުމެވެ.\n"ހުޅަނގު" މިބަސް މިލިޔުމުގައި މާނަކުރަނީ ހުޅަނގުގެ ޘަޤާފަތަށެެވެ. ޖިއޮގްރަފީގެ މާނައިގައި ނޫނެވެ. އެނގިވަޑައި ގަންނަވާނޭ ފަދައިން ހުނޅަގުގެ ޙަޟާރަތުގެ އަޞްލަކީ ގްރީކް-ރޯމަން ގެ އިތުރުން ޔަހޫދީ-ނަޞާރާ ދީނުގެ އާދަކާދަތަކާއި ޘަޤާފަތެވެ. ހުޅަނގު ކަޅު އަނދިރިން ހޭލެވި ޢިލްމުގެ އަލިކަން ހުޅަނގަށް އުފަންވުމަށްފަހު (ޔޫރަޕިއަން ރިނެއިސެންސް) ދީނާއި އަޚްލާޤް މީހުންގެ ދިރިއުޅުމުގެ ކަންކަމުން ވަކިކުރުން (ސެކިއުލެރިޒަމް) ގެނެސްފައިވަނީ ފާއިތުވި ފަސް ޤަރުނުގެ ތެރޭގައެވެ. އަޚްލާޤީ އަގުތަކަކީ މިބައިމީހުންގެ ނަޒަރުގައި ގިނަބަޔަކަށް އެކަމެއް ޤަބޫލުކުރެވޭ ކަންކަމެވެ. އަދި ހެޔޮ ކަމާއި ނުބައި ކަންކަން ކަނޑައެޅުމުގައިވެސް މިބައިމީހުން މިނާ މިންގަނޑަކީ މިއެވެ. މީގެ ނަތީޖާއަކީ، ފަންނީ އަޚްލާޤީ މިންގަނޑުތަކާއި ޢަމަލުކުރުމުގެ އުޞޫލުތައް އެފަންނެއްގެ އަހުލުވެރިންގެ ރުހުމަށް ބިނާވުމެވެ. އެހެންކަމުން މިފަދަ މިންގަނޑުތައް ބިނާވާ އަސާސްތަކާއި ޢަމަލުކުރާ އުޞޫލު ތަކާއިމެދު ފުށުއެރުންތައް ކުރިމަތިވެއެވެ. އެއީ އެމިންގަނޑުތައް ކަނޑައެޅުމުގެ އަސާސްތަކަކީ، އެއްވެސް ހަރުދަނާ ދީނީ އަދި އަޚްލާޤީ މަޞްދަރެއްގެ މައްޗަށް ބިނާނުވާ މިންގަނޑު ތަކަކަށްވާތީއެވެ.\nހުނޅަގުގެ ޤާނޫނީ ހަމަތަކުގެ ޠަބީޢަތަށް ނަޒަރު ހިންގާއިރު، ޤާނޫނުތަކުގައި އެކުލެވޭ އަޚްލާޤީ މިންގަނޑުތަކުގައި ވަރަށް ބޮޑު ފުށުއެރުމާއި ތަފާތު ހުރެއެވެ. އިސްލާމީ ޝަރީޢަތާއި ޤާނޫނާއި ޚިލާފަށް ހުޅަނގުގެ ޤާނޫނުތަކުގައި އަޚްލާޤީ ނޫން މިންގަނޑާއި، އަޚްލާޤީ މިންގަނޑު ސާފުކޮށް އެގެން ނުހުރެއެވެ.\nމިސަބަބާހުރެ، ބައެއްފަހަރު އަޚްލާޤީ އެންމެހައި ކަންކަން މިބައިމީހުންގެ ގާތު ބަލައި ނުގަވެއެވެ. އަދި އަނެއްބައިފަހަރު އަޚްލާޤީ ނޫން ކަންކަން ވެސް މިބައިމީހުން ބަލައި ގަންނަން ޖެހެއެވެ. މާނައަކީ، އަޚްލާޤީ މިންގަނޑުތައް އެއްފުށުން އަނެއް ފުށަށްޖެހޭ ފަހަރުވެސް ކުރިމަތި ވުމެވެ. މިސާލަކަށް ބަލަނީނަމަ، ދެއަނބިންނާއި ކައިވެނި ކޮށްގެން އުޅޭ ފިރިހެނަކާމެދު ޤާނޫނީ ގޮތުން ހަރުކަށި ފިޔަވަޅު އެޅިދާނެއެވެ. އެއީ ދެއަތްބަށް މީހުނާއި އިނުމަކީ މިބައިމީހުންގެ ގާތުގައި އަދަބުދެވޭ ކުށެކެވެ. އަނެއްކޮޅުން ބަލާއިރު، ފިރިހެނެއް ހަތަރު އަންހެނުންނާއި އެއްފަހަރާ ހިތާވެގެން (ގާލް ފްރެންޑްސް) ގުޅުން ބޭއްވިޔަސް އަދި އެމީހާއާއި ކައިވެނި ނުކޮށް އެއަންހެނުންނަށް ދަރިން ލިބުނަސް މައްސަލައެއް ނެތެވެ. އަދި ކިއެއްތަ! ޤާނޫނު ބަލައިގަންނަ ގޮތުގައި މިމީހުންނަށް ލިބޭ ދަރިންނަކީ ފިރިހެންމީހާގެ ދަރިންނެވެ. އަދި ދަރިންނަށް މުދާ ވާރުތަވުމާއި، އަންހެނުންނަށް ޚަރަދު ދިނުން ފަދަ ކަންންކަމަކީވެސް ހުޅަނގުގެ ޤާނޫނު ދަންނަ ހަމައެކެވެ.\nމިފަދަ މޭރުމަކުން މިބައިމީހުންގެ ކަންކަން ވާންޖެހުނު މައިގަނޑު ސަބަބަކީ ކުރިންވެސް ދެންނެވިފަދައިން ހުޅަނގުގައި އަޚްލާޤީ މިންގަނޑު ކަނޑައެޅުމުގައި ހަރުދަނާ އަސާސެއް ނެތުމުމެވެ. އަޚްލާޤީ ގޮތުންނާއި، ދީނީ ގޮތުންނާއި ނަޒަރިއްޔާތުގެ ގޮތުންވެސް ހިފެހެއްޓުމެއްނެތި މިންގަނޑުތަކާއި، އާދަކާދަތަކާއި ޘަޤާފަތް މަސްހުނިވެގެން ދިއުމުގެ ސަބަބުންނެވެ. ނަތީޖާއަކީ ހުޅަނގު ޢަލްމާނީ (ސެކިއުލާ) ފިކުރަށް ބަދަލުވުމެވެ. އަދި މިފަދަ ޙާލަތެއްގައި އަޚްލާޤީ މިންގަނޑަކީ ކޮބައިކަން ކަނޑައަޅަން އުނދަގޫވަނީއެވެ. އަދި ޞިއްޙީ ޚިދުމަތަށް ސައިންސާއި ޓެކްނޮލޮޖީގެ ކުރިއެރުންތަކާ އެކުވެސް، މީހުންގެ ދިރިއުޅުމުގެ ކަންކަމުގައި ދީނާއި އަޚްލާޤާއި ދުނިޔަވީ ކަންކަން ފޭކުރެވި އެއްފަރާތް ކުރެވިފައިވާ ބީދައިން އެކަންކަމުގައިވެސް ޢަމަލުކުރެވެން ފެށީއެވެ. ހިތާމަކުރަންޖެހޭ ކަމަކީ، މިކަންކަން ހުޅަނގުގައި މިދަރަޖައިގައި އޮތް އިރުވެސް އަދި އިސްލާމީ އުޞޫލުލް ފިޤުހު (އިސްލާމިކް ޖްރިސްޕްރުޑެންސް) އިންތިހާއަށް މުއްސަނދި އިރުވެސް ހުޅަނގުގެ ފަންނީ އަޚްލާޤުގެ ނަޒަރިއްޔާތުތަކާއި، އަސާސްތަކާއި، ޤަވާޢިދުތައް މުސްލިމުން ކޮޕީކޮށް، ޕޭސްޓް ކުރަމުންދާކަމެވެ.\nކުރިން ދެންނެވިފަދައިން ޞިއްޙީ ޚިދުމަތުގެ ފަންނީ އަޚްލާޤު "ހިޕޮކްރެޓިކް އޯތު" އިން ފެށުނުނަމަވެސް، ހުޅަނގުގެ ފިލޯސަފަރުން ފަހުގެ ޒަމާންތަކުގައި އަލަށް އުފެދުނު ފަންނީ އަޚްލާޤީ މައްސަލަތައް ޙައްލުކުމުގައި ޢަމަލުކުރުމަށްޓަކައި އަޚްލާޤީ ނަޒަރިއްޔާތުތައް އުފެއްދީ 20 ވަނަ ޤަރުނުގައެވެ. މިގޮތުން ޞިއްޙީ ޚިދުމަތުގެ ފަންނީ އަޚްލާޤުގެ 8 ނަޒަރިއްޔާ އަކާއި،4އަސާސެއްގެ އިތުރުން ޢަމަލުކުރުމުގައި ތަބަޢަވާންޖެހޭ ޤަވާއިދުތައް ވުޖޫދުވިއެވެ.\nހުޅަނގުގެ ޞިއްޙީ ޚިދުމަތުގެ ނަޒަރިއްޔާތުތައް ކަމަށްވާ ކޮންސިކްއެންސް-ބޭސްޑް ތިއަރީ، އޮބްލިގޭޝަން-ބޭސްޑް ތިއަރީ، ރައިޓްސް-ބޭސްޑް ތިއަރީ، ކޮމިއުނިޓީ-ބޭސްޑް ތިއަރީ، ރިލޭޝަން-ބޭސްޑް ތިއަރީ، ކޭސް-ބޭސްޑް ތިއަރީ އަށް ބަލައި، ތަޙްލީލްކޮށް ވަޒަން ކުރުމުންވެސް މިނަޒަރިއްޔާތު ތަކުގައި ހުރި އަރާރުމާއި ދެކޮޅު ނުޖެހޭކަން އެނގޭނެއެވެ.\nމިސާލަކަށް ބަލަނީނަމަ، ކޮންސިކްއެންސް-ބޭސްޑް ތިއަރީ ބިނާވަނީ، އެންމެ ބޮޑު ފާއިދާގެ މައްޗަށެވެ. އެހެންކަމުން ރަނގަޅާއި ނުބައި ނުވަތަ ހެޔޮކަމާއި ނުބައިކަން ކަނޑައެޅުމުގައި ބަލަނީ ބޮޑު ފާއިދާ އަށެވެ. މިނަޒަރިއްޔާތުގެ މައްސަލައަކީ، ފައިދާ ބޮޑުވެއްޖެނަމަ، އަޚްލާޤީ ނޫން ކަމެއްވެސް ހުއްދަވާތީއެވެ. އޮބްލިގޭޝަން-ބޭސްޑް ތިއަރީ ބިނާވަނީ، ބުއްދީގެ ހަމައާއި ޙުއްޖަތަށެވެ. އެހެންކަމުން އާދަކާދައާއި ޘަޤާފަތާއި ދީނަކީ މިނަޒަރިއްޔާތުގައި އަޚްލާޤީ މިންގަނޑު ކަނޑައެޅުމުގައި އެއްފަރާތްކުރަން ޖެހޭ އަދި ބަލައި ނުގަނެވޭނެ ކަންކަމެވެ. ރައިޓްސް-ބޭސްޑް ތިއަރީ ބިނާވަނީ، އިންސާނީ ޙައްޤުގެ ތެރޭގައި ހިމެނޭ މިނިވަންކަމާއި، މުދާވެރިކަމާއި، ދިރިހުރުމާއި، ޚިޔާލު ފާޅުކުރުމުގެ ޙައްޤަށެވެ. މިދެންނެވި ނަޒައްރިޔާތުގެ ސަބަބުން ފަރުދުންގެ ޙައްޤު އިސްކޮށް ހިމާޔަތް ކުރުމުގެ ފަލްސަފާއާއި ރޫޙާއި ފިކުރު ވުޖޫދު ވުމުގެ ނަތީޖާއަކީ އަދި މައްސަލައަކީ، މުޖްތަމައުގެ ޙައްޤާއި ފުށުއެރުމެވެ.\nހުޅަނގުގެ ޞިއްޙީ ޚިދުމަތުގެ އަސާސްތައް ކަމަށްވާ މިނިވަންކަމާއި، ގެއްލުމުން ދުރުކުރުމާއި، ފާއިދާ އާއި ހަމަހަމަކަމަށް ބެލިކަމުގައިވީނަމަވެސް، އިސްލާމީ ޝަރީޢަތުގައި ކަނޑައަޅުއްވާފައިވާ މަޤްޞަދުތަކާއި (މަޤާޞިދުއްޝަރީޢާ) އަދި ޝަރީޢަތުގެ ޤަވާޢިދުތައް (ޤަވާޢިދުއްޝަރީޢާ) ގައި ހުރިފަދަ ފުރިހަމަކަމެއް ނެތެވެ. މިގޮތުން އިސްލާމީ ފަންނީ އަޚްލާޤު ބިނާވަނީ އިންސާނާއަށް އެންމެ ބޮޑަށް ބޭނުންވާ5ޟަރޫރަތް ހިމާޔަތްކޮށް ރައްކާތެރިކުރުމުގެ ޒިއްމާއާއި މަސްއޫލިއްޔަތުގެ މައްޗަށެވެ. ނަމަވެސް ހުޅަނގުގެ ފަންނީ އަޚްލާޤުގެ މައިގަނޑު ސިފައެއްކަމަށް ވެފައިވަނީ ފަރުދީ ޙައްޤަށް އިސްކަންދިނުމަށެވެ. އެހެންކަމުން ހުޅަނގުގައި ހެދިފައިވާ ޤަވާއިދުތަކަށް ޢަމަލުކުރުމުގައި ފިކުރީ ގޮތުން މިބައިމީހުންގެ ޤަބޫލުކުރާ ނަޒަރިއްޔާތު ތަކާއި، އަސާސްތަކާއި އަމަލުކުރެވޭ އުޞޫލުތަކުގައި ބޮޑެތި ފުށުއެރުމާއި އަރާރުން ކުރިމަތިވަނީއެވެ.\nއިސްލާމީ އަޚްލާގުގެ އަސާސްތަކާއި އުޞޫލަށް ބަލާއިރު ފެންނަނީ ދީނީ ގޮތުންނާއި ދުނިޔަވީ ގޮތުންވެސް އަލަށް އުފެދޭ މައްސަލަތަށް އީޖާބީ ޙައްލެއް އިސްލާމީ އަޚްލާޤީ އަސާސްތަކުގެ އަލީގައި ނެރެދެވޭ ތަނެވެ. އެހެނީ މާތް އަޚްލާޤަކީ އިސްލާމް ދީނުގެ ބައެކެވެ. އެމާތް ސިފަތައް ބަޔާންކޮށްދެއްވީ އަދި ފުރިހަމަކޮށްދެއްވީ މާތް އަޚްލާޤުގައި އެންމެ އަރައި ހުންނެވި އަޅުގަނޑުމެންގެ ކައުސާހިބާ، މުޙައްމަދު ޞައްލައްﷲ ޢަލައިހި ވަސައްލަމް އެވެ. އަޚްލާޤުގެ މަތިވެރިކަން ބަޔާން ކުރައްވާ އެކަލޭގެ ފާނުން ޙަދީޘް ކުުރެއްވި ޙަދީޘެއްގެ މާނައިގައިވެއެވެ. "ހަމަކަށަވަރުން ތިމަން ކަލޭގެފާނުން ފޮނުއްވުނީ، މަތިވެރި އަޚްލާޤު ފުރިހަމަ ކުރުމަށްޓަކައެވެ." މީގެ އިތުރުން އިސްލާމް ދީން އަޚްލާޤީ ނޫން ކަންކަން ކަނޑައަޅުއްވާ އެކަންކަން ޙަރާމް ކުރެއްވިއެވެ. އަދި އަޚްލާޤީ ކަންކަން ކަނޑައަޅުއްވާ އެކަންކަން ހުއްދަ ކުރެއްވިއެވެ. މިމިންގަނޑުގެ ގިއުގަނޑުގެ ތެރެއިން ފަންނީ އަޚްލާޤީ މިންގަޑުތައް ކަނޑައެޅެވެ. އިސްލާމް ދީނުގައި ދީނީ ކަންކަމާއި ދުނިޔެވީ ކަންކަން ވަކިނުކުރެވޭ ފަދައިން ފަންނީ އަޚްލާޤުތަކާއި ޤަވާޢިދުތަކާއި ޤާނޫނުތައް އިސްލާމް ދީން ކަނޑައަޅުއްވާ ދެއްވާފައިވާ މާތް ސިފަތަކާއި އަގުތަކާއި އަޚްލާޤުތަކާއި ވަކި ނުކުރެވޭނެއެވެ.\nއިސްލާމީ ޝަރީޢަތުގެ މަޤްޞަދުތަކާއި (މަޤާޞިދުއްޝަރީޢާ) ޤަވާޢިދުތަކާއި (ޤަވާޢިދުލްފިޤުހު) އުޞޫލު (ޟަވާބިތުލްފިޤްހު) އަކީ އެންމެހައި އަޚްލާގެއްގެ މަޞްދަރެވެ. މީގެ އިތުރުން އިސްލާމް ދީން، ދިރިއުޅުމުގައި ދިމާވާ މައްސަލަތައް ޙައްލުކުރުމުގެ މިންގަނޑުތައް ކަނޑައެޅުމުގައި ބުއްދީގެ ވިސްނުމަށް ޖާގަ ދެއެވެ. ނަމަވެސް ރަނގަޅާއި ނުބައި އަދި ހުއްދަ އާއި ހުއްދަ ނޫން ކަންކަން ކަނޑައެޅުމުގައި އިސްލާމް ދީނުގައި ވަނީ މަގު ދައްކަވާ ދެއްވާފައެވެ. އެހެންކަމުން އިސްލާމީ އަޚްލާޤީ މިންގަނޑުތައް ދިރި އުޅުމުގެ ކަންކަމުގައި ބަލައިގަންނަ ފަދައިން ފަންނީ އަޚްލާޤުގައިވެސް ތަފާތެއްނެތި ބަލައިގަންނަން ޖެހެއެވެ. އިސްލާމީ އަޚްލާޤުގެ ޢާއްމު މިންގަނޑުގެ އަލީގައި ފަންނީ ފަރާތްތަކުން އިޖްތިހާދުކޮށްގެން ފަންނީ އަޚްލާޤީ މިންގަނޑުތައް ކަނޑައެޅިދާނެއެވެ. އެއީ އަލަށް އުފެދޭ މައްސަލަތަކަށް ޙައްލު ހޯދުމަށްޓަކައި އިސްލާމް ދީން ކަނޑައަޅުއްވާފައިވާ އުޞޫލެވެ.\nއެހެންކަމުން އިސްލާމީ ޝަރީޢަތުގެ5މަޤްޞަދު (ދީން ޙިމާޔަތް ކުރުން، ފުރާން ސަލާމަތްކުރުން، ނަސަބާއި އަބުރު ޙިމާޔަތްކުރުން، ބުއްދި ސަލާމަތްކުރުން، މުދާ ޙިމާޔަތްކުރުން) އަކީ އަޚްލާޤީ މިންގަނޑުތައް ކަނޑައެޅުމުގެ5ނަޒަރިއްޔާތެވެ. ޞިއްޙީ ޚިދުމަތްތަކުގެ ފަންނީ އަޚްލާޤު ބިނާކުރަންޖެހޭނީ، މިދެންނެވި މަޤްޞަދުތައް ޙާޞިލް ކުރުމަށެވެ.\nމީގެ އިތުރުން އިސްލާމް ދީނުގައިވަނީ، ފަންނީ ޚިދުމަތްތައް ފޯރުކޮށްދިނުމުގައި ތަބަޢަވާންވީ މިންގަނޑުތައް ކަނޑައެޅުމުގައި ޢަމަލުކުރާނެ ނުވަތަ ތަބަޢަވާންޖެހޭ5އަސާސެއް ކަނޑައަޅުއްވައި ދެއްވާފައެވެ. އެއީ، ހުރިހާ ޢަމަލެއް ނިޔަތުގެ މައްޗަށް ބިނާވުމާއި، ވެފައިވާ ޔަޤީނެއް ޝައްކަކުން ބާޠިލެއް ނުވުމާއި، ގެއްލުމާއި އުނދަގޫތައް ފިލުވައިލުމާއި، އުނދަގޫތައް ފަސޭހަގޮތް ހޯދައި ދިނުމާއި، އާދަކާދައާއި އެއްގޮތަށް ޙުކުމް ނުވަތަ ޢަމަލު ކުރުމެވެ.\nމިދެންނެވި އަސާސްތަކުގެ ތެރެއިން ނިޔަތަށް ބަލާއިރު، ހުރިހާ ޢަމަލުތަކެއް ބިނާވެފައިވަނީ ނިޔަތުގެ މައްޗަށެވެ. އެހެންކަމުން ފަންނީ އަޚްލާޤުތައް ކަނޑައެޅުމުގައި އަދި ޢަމަލު ކުރުމުގައިވެސް ފަންނީ ފަރާތްތަކުގެ ނިޔަތް ރަނގަޅުވާން ޖެހެއެވެ. ނިޔަތާއި ގުޅުންހުރި ޢަމަލީ ވަރަށް ގިނަ ކަންކަން މިއަދު އަޅުގަނޑުމެންނަށް ފެންނަން އެބަހުއްޓެވެ. މިސާލަކަށް، ވަރަށް ބަލި މީހަކަށް ނުވަތަ މަރު ބަލީގައިއޮތް މީހަކަށް ތަދު ކެނޑުވުމުގެ ނަމުގައި ގޯސް ނިޔަތުގައި މޯފިން ދިނުމުގެ މައްސަލައެވެ. މި ބޭހުގެ ސަބަބުން ނޭވާލާން އުދަނގޫވެ މީހާ މަރުވުމަށް މެދުވެރިވެދެއެވެ. އެމެރިކާގެ މަޝްހޫރު ލަވަ ކިޔުން ތެރިޔާ، މައިކަލް ޖެކްޝަން 2009 ވަނަ އަހަރުގައި މަރުވެފައިވަނީ މިދަފަ މަރަކުންނެވެ.\nފަންނީ ގިނަ ޚިދުމަތްތަކަކީ ޢިލްމީ ޙަޤީޤަތްތަކުގެ މައްޗަށް ބިނާވާ ޙަޤީޤަތްތަކަށް ވީނަމަވެސް ޝައްކެއް ނެތް މިންވަރަށް ޔަޤީންކަން ނުލިބޭ ފަހަރު ވަރަށް ގިނައިން ދިމާވެއެވެ. ޔަޤީން ނުވާ މިންވަރެއް ނުވަތަ ނިސްބަތެއް އޮތްކަމުގައި ވީނަމަވެސް، ފަންނީ ޚިދުމަތްތެރިން ކަންކަމުގައި ގޮތް ނިންމުމުގައި، މިދެންނެވި ޙަޤީޤަތުގެ މައްޗަށް ބަލައި ރިޢާޔަތް ކުރަން ޖެހޭނެއެވެ. ފަންނީ އަޚްލާޤުގެ ޚިދުމަތްތަކުގެ ނަތީޖާ ބިނާވަނީ، އެކަމެއް ވުމުގެ އިޙްތިމާލް (ޕޮސިބިލިޓީ) އޮތް މިންވަރު އެކަމެއް ނުވުމުގެ އިޙްތިމާލަށް ވުރެ ބޮޑު ވުމުގެ މައްޗަށެވެ. މިސާލަކަށް ޙިއްޞީ ފަރުވާއެއް ދޭއިރު، އެފަރުވާ އަކަށް ބޭހެއް ނުވަތަ ފަރުވާއެއް ދޭންވާނީ އެފަރުވާ ނުވަތަ ބޭސް ބައްޔަށް ފަރުވާއަކަށް ވާނެކަމުގެ އިޙްތިމާލް ބޮޑުކަމަށް ވާނަމައެވެ.\nގެއްލުމާއި އުނދަގޫތައް ފިލުވައި ދުރުކުރުމުގެ އަސާސަކީ ފަންނީ އަޚްލާޤުގައި ތަބަޢަވާންޖެހޭ3ވަނަ އަސާސެވެ. މި އަސާސަށް ޢަމަލުކުރުމުގައި ޢަމަލީ ގޮތުން ތެދުވެރިވުމަކީ ވަރަށްވެސް މުހިއްމުކަމެކެވެ. ފަންނީ ފަރާތްތަކަށް ގޮތް ނިންމުމުގައި އަބަދުވެސް ބަލަންޖެހޭނީ ގެއްލުމުން މީހާ ދުރުކުމަށެވެ. ދެ ގެއްލުމެއް ކުރިމަތިވެއްޖެނަމަ، ކުޑަ ގެއްލުން އިޚްތިޔާރު ކުރުން ހުއްދަވެދެއެވެ.\nވަރަށް ދަތި އުނދަގޫ ޙާލަތެއް ދިމާވެ، ކަމެއް އާދަކޮށް ކުރާ ގޮތް ނޫން ގޮތަކަށް ނުވަތަ ހުއްދަނޫން ގޮތަކަށް އެކަން ޙާޞިލްވާ މިންވަރަށް ކުރުން4ވަނަ އަސާސްގެ ދަށުން ހުއްދަވާނެއެވެ. އެއީ ޟަރޫރަތެއް (ނެސަސިޓީ) އެއް ނަމައެވެ. ނަމަވެސް ޝަރީޢަތުގެ ހަމައިން ނޫންގޮތަކަށް އެއްވެސް ޙާލެއްގައި އަމިއްލައަށްވެސް އަދި އެހެން މީހަކަށްވެސް އިންސާނެއްގެ ފުރާނަ ނަގައިލުން ހުއްދަ ނުވެއެވެ. މާތް ﷲ ވަޙީކުރެއްވި ބަސްފުޅުގެ މާނައި ވެއެވެ. " އެކަމަށްޓަކައި އިސްރާއީލުގެ ދަރިންގެ މައްޗަށް، ތިމަންރަސްކަލާނގެ ކަނޑައެޅުއްވީމެވެ. نفس އެއް މަރައިގެން، ނުވަތަ ބިމުގައި فساد އެއް އުފައްދައިގެން ނޫންގޮތަކަށް، نفس އެއް މަރައިފި މީހަކު، އެންމެހާ މީސްތަކުން މެރިފަދައެވެ. އަދި އެ نفس ދިރުވައިފި މީހާ (އެބަހީ: ނުމަރައި ދުނިޔޭގައި ބަހައްޓައިފިމީހާ) އެންމެހާ މީސްތަކުން ދިރުވިފަދައެވެ. ހަމަކަށަވަރުން، بيان ވެގެންވާ ހެކިތަކާއިގެން، ތިމަންރަސްކަލާނގެ رسول ން އެއުރެންގެ ގާތަށް ވަޑައިގަތެވެ. ދެން އެއަށްފަހު، އެއުރެންގެ ތެރެއިން ގިނަމީހުންނީ ބިމުގައި إسراف ކޮށްއުޅޭ މީހުންކަން ކަށަވަރެވެ. (އެބަހީ: މީހުން މެރުމާއި، كافر ކަމުގައި ހައްދުފަހަނަޅައި ގޮސްފައިވާ މީހުންކަން ކަށަވަރެވެ." އަލްމާއިދާ:32\nފަސް ވަނަ އަސާސަކީ ފަންނީ އަޚްލާޤުގެ ދާއިރާގައި ބޭނުންކުރަމުން އަންނަ އާދަކާދަތަކެވެ. އެފަދަ އާދަކާދަ ތަކަކީ، ކަންކަން ކަނޑައެޅުމުގައި ބަލައިގަނެވޭނެ އަދި ޤަބޫލުކުރެވޭ އެއްޗެކެވެ.\nފަންނީ ޚިދުމަތްތެރިންގެ ކިބައިގައި ހުންނަންޖެހޭ ފަންނީ އަޚްލާޤީ އުޞޫލުތަކަށް ބަލާއިރު ފަންނީ ޤާބިލްކަން ހުރުމާއި، އިޙްސާންތެރިކަމާއެކު ފެންވަރުމަތީ ޚިދުމަތެއް ފޯރުކޮށްދިނުމާއި، ވަކިފަރާރަކަށް ނުޖެހި ތިލަފަތް ހަމަހަމަ ޚިދުމަތެއް ދިނުމާއި، ތެރުވެރިކަމާއި އަމާނަތްތެރި ކަމާއެކު ޚިދުމަތް ފޯރުކޮށްދިނުމާއި، އަމިއްލަ ނަފުސު ވަޒަންކޮށް ތަރައްޤީކުރުން ހިމެނެއެވެ.\nއިސްލާމް ދީން އަންގަވާފައިވާ ފަންނީ ޚިދުމަތްތެރިން ތަބަޢަވާންޖެހޭ އަޚްލާޤީ ތަފްޞީލީ ސިފަތަކަށް ނަޒަރު ހިންގާއިރު، އިމާމު އައްނަވަވީ ގެ "އަލްއަޛުކާރު" މިފޮތުގައި ބަޔާންކުރައްވާފައިވާ 30 ހަދީޘަކީ ފަންނީ ޚިދުމަތްތެރިންގެ ކިބައިގައި ހުންނަންޖެހޭނެ އަޚްލާޤީ ސިފަތަކެވެ. މިދެންނެވި ސިފަތަކުގެ ތެރޭގައި؛ ކަންކަން ކުރުމުގައި އަދި ގޮތް ނިންމުގައި ނިޔަތް ރަނގަޅުވުމާއި، ޝައްކުއުފެދޭ ކަންކަން ދުރުކުރުމާއި، ތިމާއާއި ނުބެހޭ ކަންކަމުން ދުރުވުމާއި، ތިމާގެ ނަފުސަށް އެދޭ ކަންކަން އަނެކާއަށް ލިބުމަށް ލޯބި ކުރުމާއި، ގެއްލުން ދިނުމުން ދުރުވުމާއި، ދުރުކުރުމާއި، ދޫ ރައްކާތެރިކުރުމާއި، ހަނުހުރުން ނުވަތަ ވާހަކަ ދައްކާނަމަ ހެޔޮ ބަސް ނޫނީ ނުބުނުމާއި، ވާހަކައިގައި ތެދުވެރިވެ އިޚްލާޞްތެރިވުމާއި، ﷲ އަބަދުވެސް ބައްލަވާ ވޮޑިގެންވާކަން ދެނެހުރެ ތަޤްވާވެރިވުމާއި، މީހުންނާއި ރިވެތިގޮތުގައި މުޢާމަލާތްކުރުމާއި، ކަންކަމުގައި މެދުމިނުގައި ހިފުމާއި، މަޤްޞަދާއި އަމާޒަށް މަސައްކަތްކުރުމާއި، ﷲ ގެ ރުއްސެވުމާއި ތައުފީޤަށް އެދުމާއި، އަނިޔާއާއި ނޭއްގާނީ ކަމާއި ފުރައްސާރަ ކުރުމުން ދުރުވެގަތުންފަދަ މާތް ސިފަތަކުން ޒީނަތްތެރިވުން ހިމެނެއެވެ.


Uuruguay - France: Advantge othee France ah\nފްރާންސްގެ ކޯޗް ޑިޑިއޭ ޑެޝޯމްޕް: ޓީމް ތައްޔާރުކޮށްފައި ވަނީ އުރުގުއާއީއާ ދެކޮޅަށް ކުޅެން\nފްރާންސް ޓީމުގައި އެންޓްއާން ގްރީޒްމަން ހުރުމަކީ އުރުގުއޭ ދެކޮޅަށް ފްރާންސަށް އޮތް އެޑްވާންޓޭޖެއް ކަމަށް ފްރާންސްގެ ކޯޗް ޑިޑެއޭ ޑެޝޯމްޕް ބުނެފި އެވެ.\nޑެޝޯމްޕް ބުނީ ފްރާންސްގެ ފޯވަޑްލައިންގައި، ގްރީޒްމަން އާއެކު އެތުލެޓިކޯ މެޑްރިޑަށް ކުޅޭ އުރުގުއޭގެ ދެ ޑިފެންޑަރުން ކަމަށްވާ ކެޕްޓަން ޑިއޭގޯ ގޯޑިން އާއި ޖޯސޭ ހިމެނޭޒް ހުރުމަކީ ގްރީޒްމަންއަށް އޮތް އެޑްވާންޓޭޖެއް ކަަމަށެވެ.\nނަމަވެސް ޑެޝޯމްޕް ގަބޫލު ކުރާ ގޮތުގައި، އިދިކޮޅު ޓީމުގައި ދަންނަ ކުޅުންތެރިޔެއް ހުރުމަކީ ބައެއަފަހަރު ޑިސް އެޑްވާންޓޭޖަކަށް ވެސް ވާކަމަކެވެ.\n"އެއް ކުޅުންތެރިޔަކު އަނެއް ކުޅުންތެރިޔަކު ރަނގަޅަށް އެނގުމަކީ އެޑްވާންޓޭޖެއް އަދި ޑިސް އެޑްވާންޓޭޖެއްވެސް މެ، ސަބަބަކީ އެންޓްއާން [ގްރީޒްމަން] އަށް އެނގޭ އެ ކުޅުންތެރިން،" ޑެޝޯމްޕް ބުންޏެވެ. "އޭނާ އަށް އެނގޭނެ އެ މީހުންގެ ބަލިފައި ތަކަކީ ކޮބައިކަން އެ މީހުން ވަނީ އެއްކޮށް މެޑްރިޑްގައި ވަރަށް ގިނަ ވަގުތުތަކެއް ހޭދަ ކޮށްފައި، އެއްބަޔަކު އަނެއް ބަޔަކަށް ވަރަށް އިހްތިރާމު ވެސް ކުރާނެ، ނަމަވެސް ރަހުމަތްތެރިކަން އޮންނާނީ މެޗު ނިމުމަށް ފަހު،"\nމިއަދުގެ މެޗުގައި އުރުގުއޭގެ އެޑިންސަން ކަވާނީއަށް ފުރަތަމަ 11 އިން ފުރުސަތު ނުދިނުމަކީ އެކަށީގެންވާ ކަމެކެވެ. އެއީ ދެ ވަނަ ބުރުގައި ޕޯޗްގަލްއާ ދެކޮޅަށް ކުޅުނު މެޗުގައި އޭނާއަށް އަނިޔާވެގެން ބަދަލު ކުރަން ޖެހުމުންނެވެ.\nޑެޝޯމްޕް ބުނީ، ފްރާންސް ޓީމު އޭނާ ތައްޔާރު ކުރާނީ އުރުގުއޭގެ ޓީމާ ދެކޮޅަށް ކުޅެން ކަމަށާއި ކަވާނީ ހިމެނޭނެ ތޯ ނުވަތަ ނޫންތޯ ނުބަލާ ކަމަށެވެ.\nފްރާންސްގެ ޕީއެސްޖީއަށް ކުޅެމުން ގެންދާ، ކަވާނީއާ ބެހޭ ގޮތުން ޑެޝޯމްޕް ބުނީ އޭނާއަކީ ދުނިޔޭގައި ހުރި އެންމެ މޮޅު އެއް ސްޓައިކަރު ކަމަށެވެ.\nކަވާނީގެ ހާލަތާ ބެހޭގޮތުން އިތުރަށް މައުލޫމާތު ދޭން އުރުގުއޭގެ ކޯޗް އޮސްކާ ޓަބަރޭޒް ވެސް ބޭނުމެއް ނުވެ އެވެ. ކަވާނީ ނެތް ނަމަ އުރުގުއޭގެ ފޯޥަޑްލައިންގައި ދެން ހުންނާނީ ލުއިސް ސުއަރޭޒް އެވެ.\nސުއަރޭޒް ހުއްޓުވުމަށް، ފްރާންސްގެ ޑިފެންސް ލައިންގައި ހުންނާނީ އޭނާ އާއެކު ބާސެލޯނާއަށް ކުލެމުންގެންދާ ސެމިއުލް އުމްޓިޓީ އެވެ. މިއީ ސުއަރޭޒް އަށް އަދި އުމްޓިޓީއަށް ވެސް ބޮޑު އެޑްވާންޓޭޖެކެވެ. ފްރާންސްގެ ޑިފެންސްގެ މައި ތަނބު ރަފޭލް ވަރާން އަކީ ސްޕެނިޝް ލީގްގައި ސުއަރޭޒްއާ ދެކޮޅަށް ކުޅޭ ކުޅުންތެރިޔެކެވެ.


Kuda dharifulhah cereal dhinumuge muhinmukan ingeytha? – Iru\nކުޑަ ދަރިފުޅަށް ސީރިއަލް ދިނުމުގެ މުހިންމުކަން އިނގޭތަ؟\nދަރިންނަކީ މާތްﷲ އަހަރެމެންނަށް ދެއްވާ މަތިވެރި ނިއުމަތެކެވެ. ދަރިން ބެލުމުގައި އެބަޔަކަށްވީ އެންމެ ފުރިހަމައަކަށް ޒިންމާތަށް އަދާކުރުމަކީ މައިންބަފައިންގެ ޒިންމާއެކެވެ. ދަރިފުޅު އުފަންވާ ހިސާބުން ފެށިގެން އެންމެ ބޮޑަށް ވިސްނޭ އެއްކަމަކީ ދަރިފުޅަށް ދެވޭ ކާނާއާއި ދޭތެރޭގައެވެ. ދަރިފުޅަށް އެންމެ ފައިދާހުރި ކާނާ ފޯރުކޮއްދިނުމަށް ވަރަށްބޮޑު ސަމާލުކަމެއްދެވެއެވެ.\nދަރިފުޅަށް ކާންދޭން ފެށުމާއި އެކު ތަރުކާރީއާއި މޭވާއިން އައިސްއަލަމާރީ ފުރާލެވެއެވެ. އެކަމަކުވެސް އެގުން މުހިއްމު ކަމަކީ ދަރިފުޅަށް އެކަށީގެން ވާ މިންވަރަށް ސީރިއަލް ދިނުން ވަރަށް މުހިއްމެވެ. ސީރިއަލް އަކީ ހަނޑުފުއް،ގޮދަން ފުއް، ޒުވާރިފުއް ނޫނީ އެތަކެތިން ތައްޔާރުކުރެވޭ އެފަދަ ކެއުންތަކެވެ.\nތުއްތު ދަރިފުޅަށްދެވޭ މި ކެއުންތަކުގެ ސަބަބުން ހެދިބޮޑުވުމަށް އެންމެ މުހިއްމު މާއްދާކަމަށްވާ ދަގަނޑުގެބައި ހަށިގަނޑަށް ލިބިގެންދެއެވެ. ތުއްތު ދަރިފުޅުގެ ސިކުނޑި އުފެދި ތަނަވަސްވުމުގެ އިތުރުން ދަގަނޑުބަޔަކީ ގާތުންބޯ ތުއްތު ދަރިފުޅުގެ ހަށިގަނޑު ފުރިހަމަ ވުމަށްވެސް ލިބޭ ބޮޑު ބާރެކެވެ. ތުއްތުއިރު ދެވޭ ސީރިއްލްގެ ސަބަބުން އަޔަންގެ އިތުރުން ޒިންކު،ކެލްސިއަމް ވިޓަމިން ބީ،ސީ އަދި އީވެސް ލިއްބައިދެއެވެ.\nކާންދޭން ފަށާ އުމުރަކީ ތުއްތު ދަރިފުޅު ކެއުމުގެ އުކުޅުތަށް ދަސްކުރާ އުމުރެކެވެ. ތުއްތު ދަރިފުލަށްދެވޭ ސީރިއަލްއަކީ ގިނަ ފަހަރަށް ވަރަށް ހިމުންކޮށް ތައްޔާރުކުރެވިފައި ހުންނަ އެއްޗަކަށްވާތީ އެކުދިން ހެފުމާއި ދިރުވުމަށް ފަސޭހަވެ ކެއުމަށް ޝައުޤުވެރިކް އުފެދެއެވެ.\nދެން އޮތްސުވާލަކީ މިފަދަ ކެއުންތަށް ދަރިފުޅަށް އެކަށީގެންވޭތޯއެވެ. އާއެކެވެ. ފިހާރައިއިގައި ޕެކެޓުކޮއްފައި ހުންނަ ސީރިއަލް ދިނުމަށް ޖެހިލުންވާނަމަ އަމިއްލައަށް ގޭގައި ތައްޔާރުކޮއްލާށެވެ. މިއީ ކުއްޖާގެ ހެދިބޮޑުވުމަށް ތަރުކާރީއާއި މޭވާ ބޭނުންވާ ފަދައިން ކެއުމުގައި ހިމެނުން މުހިއްމު ބާވަތެކެވެ.


In Pictures: MACL heylai masakathugai\nއެމްއޭސީއެލް ހޭލައި މަސައްކަތުގައި\nމާލެ،4ޖޫން 2020 -- ދުނިޔެ ހަނގުރާމަ ކުރާން ޖެހިފައިވާ ކޮވިޑް-19 އިގެ ބަލާއާފާތް ރާއްޖެއާ ވެސް ލައްވާލާފައިވާ ދަނޑިވަޅުގައި ރާއްޖޭގެ މައި ދޮރާށި މިވަނީ އެއްކޮށް ބަންދު ވެފަ އެވެ. ވަރަށް ގިނަ މުވައްޒަފުންނާއެކު އޮޕަރޭޓްކުރާ ވެލާނާ އިންޓަނޭޝަނަލް އެއާޕޯޓްގެ ގިނަ ސްޓާފުން މިވަގުތު ތިބީ ގޭގަ އެވެ. ހާލަތު އިތުރަށް ގޯސްނުވެ، ރަނގަޅަށް ދާ ނަމަ އަންނަ ޖުލައި މަހުގެ ތެރޭ އެއާޕޯޓު ހުޅުވާލައި ބައިނަލްއަގުވާމީ ދަތުރުތައް ފަށާނެ އެވެ. ނިއުނޯމަލް އަށް ތައްޔާރުވުމުގެ ގޮތުން އެމްއޭސީއެލްގެ ސްޓާފުން ދަނީ ރެއާއި ދުވާލު މަސައްކަތް ކުރަމުންނެވެ. -- ފޮޓޯތައް: އެމްއޭސީއެލް


24 vana dhuvahu muzaaharaa kuran huhdha eh nudhen: Police\nއަންނަ ހޯމަ ދުވަހު އިދިކޮޅު ފަރާތްތަކުން ބޭއްވުމަށް ރާވަމުން އަންނަ މުޒާހަރާ ކުރުމަށް ހުއްދަ ދީފައި ނުވާނެ ކަމަށް ފުލުހުން ބުނެފި އެވެ.\nފުލުހުންގެ ތަރުޖަމާން އަހުމަދު ޝިފާން ވިދާޅުވީ އަންނަ ހޯމަ ދުވަހު އެއްވެސް ސިޔާސީ ޕާޓީއަކަށް ނުވަތަ ގުޅިފައިވާ އިދިކޮޅު ޕާޓީތަކަށް ސިޔާސީ އެއްވުމެއް ބޭއްވުމުގެ ހުއްދައެއް ދީފައި ނުވާނެ ކަމަށާއި އެފަދަ ހަރަކާތެއްގައި އެއްވެސް ފުލުހަކު ބައިވެރި ނުވާނެ ކަމަށެވެ. އަދި ސުލްހަވެރިކަމާއެކު އެއްވެ އުޅުމުގެ ގާނޫނާ ހިލާފަށް އެއްވެސް އެއްވުމެއް ބޭއްވުމުގެ ފުރުސަތު ނުދޭނެ ކަމަށް ވެސް ޝިފާން ވިދާޅުވި އެވެ.\nނަމަވެސް ދާދި ދެންމެ އަކު އިދިކޮޅު އިއްތިހާދުގެ ފަރާތުން ބޭއްވި ނޫސްވެރިންގެ ބައްދަލުވުމުގައި ގަލޮޅު ދެކުނު ދާއިރާގެ މެންބަރު އަހުމަދު މަހުލޫފް ވިދާޅުވީ މާދަމާ ރޭ މ. ކުނޫޒުގައި ބާއްވާ ޖަލްސާ އާއި ހޯމަ ދުވަހު އެއްވުމެއް ބާއްވަން ފުލުހުންގެ އިސްވެރިން ހުއްދަ ދީފައިވާ ކަމަށެވެ. އަދި އެ އެއްވުމަށް ވީހާވެސް ގިނަ ބަޔަކު އެ ދުވަހު ހެނދުނު 9:00 އަށް އެމްޑީޕީ އޮފީސް ދޮރުމައްޗައް އައުމަށް މަހުލޫފް ގޮވާލި އެވެ.\nއިދިކޮޅު ފަރާތްތަކުން މި އެއްވުން ބާއްވަން ނިންމީ އެ ދުވަހު ރައްޔިތުން މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތް މައްސަލަ ބޭއްވުމަށް ގޮވާލުމަށާއި ދައުލަތުގެ ތިން ބާރު ވަކިވެފައި އޮތުމަށް ގޮވާލައި އަޑުއުފުލުމަށެވެ.\nމޯލްޑިވްސް ޕޮލިސް ސާވިސް އިދިކޮޅު ފަރާތްތައް އެމްޑީޕީ\nއިދިކޮޅު ޖަލްސާއަށް ގޮވި ޕިކަޕު ފުލުހުންގެ ބެލުމުގެ ދަށަށް


Bollywood Ge Drug Massalaagai "Khamoshiyan"Ge Bathala Sapna Hoadhanee - Vaguthu\nބޮލީވުޑުގެ ޑުރަގު މައްސަލާގައި ''ޚާމޯޝިޔާން''ގެ ބަތަލާ ސަޕްނާ ހޯދަނީ\n2 މަސް ކުރިން ( އޮކްޓޯބަރ 22, 2020 )\nސުޝާންތު ސިންގ ރާޖުޕޫތުގެ މަރުގެ ތަހުގީގުގެ ތެރެއިން ފެންމަތިވި ޑުރަގު މައްސަލައިގައި ބޮލީވުޑުގެ މަޝްހޫރު އަންހެން ފަންނާނުންތަކެއް ވަނީ އެންސީބީއަށް ހާޟިރު ކުރުވާ އެ މީހުންނާއި ސުވާލު ވެސް ކޮށްފައެވެ. މި ފަންނާނުންގެ ތެރެއަށް އިތުރު ނަމެއް މިވަނީ އައިސްފައެވެ. އެއީ ''ޚާމޯޝިޔާން''ގެ ބަތަލާ ސަޕްނާ ޕައްބީއެވެ.\nރިޕޯޓުތަކުން ބުނާގޮތުގައި ބޮލީވުޑުގެ ޑުރަގު މައްސަލައާއި ގުޅިގެން އެންސީބީއަށް ހާޟިރުވުމަށް ވަނީ އަންގައިފައެވެ. ނަމަވެސް ސަޕްނާގެ އެއްވެސް ހަބަރެއް ފުލުހުންނަކަށް ނުވެއެވެ. ސަޕްނާ މުމްބާއީގައި ދިރިއުޅޭ ގެއަށް ވަނީ ނޯޓިސް ފޮނުވައިފައެވެ. ނަމަވެސް އެއިން އެއްވެސް އެންގުމަކަށް ޖަވާބުދާރީ ނުވެ، ސަޕްނާ ވަނީ ފިލައިފައެވެ.\nއެންސީބީއިން ބުނެފައިވަނީ މި މައްސަލާގައި ސަޕުނާ އެންސީބީއަށް ހާޟިރު ކުރަން ޖެހުނީ އަރުޖުން ރާމްޕަލްގެ އަންހެނުންގެ ބޭބެ އަގިސިލާއޯސްއާއި ކުރެވުނު ތަހުގީގުގެ ތެރެއިން ލިބުނު މަޢުލޫމާތުން ކަމަށާއި ސަޕްނާ ގޭގެ ބޭރުގައި އެންސީބީއަށް ހާޟިރުވުމަށް ނޯޓިސް މިދިޔަ އަންގާރަ ދުވަހު ހިއްޕައިފައިވާނެ ކަމަށާއި ނަމަވެސް އޭނާގެ ފަރާތުން އެއްވެސް ޖަވާބެއް ލިބިފައިނުވާ ކަމަށާއި އޭނާވީ ތަނެއް ނޭނގޭ ކަމަށެވެ.\nއަގިސިލާއޯސް ވަނީ މިހާރު ވެސް ފުލުހުންގެ ބެލުމުގެ ދަށުގައެވެ. އެންސީބީގެ އޮފިޝަލުން ބުނެފައިވަނީ އަގިސިލާއޯސްގެ ފަރާތުން ލިބިފައިވާ ހެކިތައް ބަލައި ސަޕްނާ ވެސް ޑުރަގު މައްސަލައިގައި ހިއްސާވާ ކަމަށެވެ. އަގިސިލާއޯސް ހައްޔަރު ކޮށްފައިވަނީ ޑުރަގު ބޭނުން ކުރުމާއި އެހެން މީހުންނަށް ޑުރަގު ފޯރުކޮށްދިނުމުގެ ތުހުމަތުގައި މުމްބާއީގައި ހުންނަ ލޯނާވާލާގެ ރިސޯޓަކުންނެވެ.\nސަޕްނާގެ ހަރަކާތްތެރިވެފައިވާ ފިލުމުތަކުގެ ތެރޭގައި ''ޚާމޯޝިޔާން''، ''ޕަސްގަޔަރެ އޮބާމާ''، ''24'' ފަދަ ފިލުމުތައް ހިމެނެއެވެ.\nއާ ވައްތަރެއްގެ ވާލެއް އެފްރިކާއިން ފެނިއްޖެ\nފިރިމީހާ ގާތުން ވަރިވީ، އޭނާއަށް ދޮން މަންމަ ކިޔާ ފިރިހެން ދަރިފުޅާއި ކައިވެނި ކުރަން\nދުނިޔޭގެ އެންމެ ނުރައްކާތެރި ފަތުރުވެރިންގެ މަންޒިލްތަކަށް ބަލާލުމެއް!


Gadhdhoo Ge Inthihaabee Raees Dhookohli Massala High Court Gai Isthiunaaf Kohfi - Vaguthu\nގދ. ގައްދޫ ކައުންސިލްގެ އިންތިޚާބީ ރައީސް މުޙައްމަދު އަޙްމަދު ޝަރީއަތް ނިމެންދެން ޖަލުގައި ހުންނަނިކޮށް އޭނާ ދޫކޮށްލަން ގދ. ގައްދޫ މެޖިސްޓްރޭޓް ކޯޓުން ކުުރި ހުކުމް ދައުލަތުގެ ފަރާތުން ހައި ކޯޓުގައި އިސްތިއުނާފް ކޮށްފިއެވެ.\nޕްރޮސެކިއުޓާ ޖެނެރަލް (ޕީޖީ) އޮފީހުން ވިދާޅުވީ، ކުޑަކުދިންނަށް ޖިންސީ ގޯނާ ކުރުމުގެ ދެ މައްސަލައެއްގައި ދަޢުވާ ލިބޭ ގދ. ގައްދޫ، ވިންސެންޓް، މުޙައްމަދު އަޙްމަދު ދޫކޮށްލަން ނިންމި ނިންމން އިސްތިނާފް ކުރަން ހައި ކޯޓުގައި އެދިފައިވާނެ ކަމަށެވެ.\nމި މައްސަލަ ހައި ކޯޓުން ބަލައިގެންފައިވާ ކަން ނުވަތަ ނޫން ކަން އަދި އެނގިފައެއް ނުވެއެވެ.\nމިބާވަތުގެ މައްސަލަތަކުގައި ދައުވާ ލިބޭ މީހަކު އިންތިޚާބެއްގައި ވާދަކޮށް ކާމިޔާބު ވުމަކީ އޭނާގެ ފަރާތުން މުޖުތަމައުގެ ކުޑަކުދިންނަށް އޮތް ނުރައްކާ ނެތިދާ ސަބަބެއް ކަމަށް ދައުލަތުން ނުދެކޭ ކަމަށް ޕީޖީއިން ވިދާޅުވެފައިވެއެވެ. އެ ނިންމުމާއި، އެ ނިންމުން ބިނާކުރި ކަމަށް ބުނާ ސަބަބުތައް ދައުލަތަށް ބަލައި ނުގަނެވޭ ކަމަށް ވެސް ޕީޖީން ވިދާޅުވެފައިވެއެވެ.


Kurevenee ufaaveri ihusaaseh, maayoos vaa kameh neh: Shainee\nފިޝަރީޒް މިނިސްޓަރު ކަމުގެ މަގާމާ އަލްވަދާއު ކިޔަން ޖެހުނު ނަމަވެސް ކުރެވެނީ އުފާވެރި އިހުސާސެއް ކަމަށާއި މާޔޫސްވާ އެއްވެސް ކަމެއް ނެތް ކަމަށް މުހައްމަދު ޝައިނީ ވިދާޅުވެއްޖެ އެވެ.\nމާދަމާ އިންތިހާބީ ރައީސް އިބްރާހިމް މުހައްމަދު ސޯލިހު، އިބޫ ހުވާ ކުރައްވާއިރު މާދަމާ ރައީސް ޔާމީންގެ ދައުރު ނިމިގެންދާނެ އެވެ. އެއާއެކު، އެމަނިކުފާނުގެ ކެބިނެޓް ވެސް އުވޭނެ އެވެ.\nއިބޫ އާއި އިންތިހާބީ ނައިބު ރައީސް ފައިސަލް ނަސީމްއަށް މަރުހަބާ ވިދާޅުވެ، ޝައިނީ މިއަދު ކުރެއްވި ޓްވީޓްގައި ވިދާޅުވީ އެ ދެ ބޭފުޅުންގެ ސަރުކާރަށް ކާމިޔާބަށް އެދޭ ކަމަށެވެ.\n"ނިމިގެންމިދާ ސަރުކާރުގެ ހިއްސާއަކަށްވުމުން ކުރެވެނީ އުފާވެރި އިހްސާސެއް، މާޔޫސްވާ ކަމެއް ނެތް،" ޝައިނީ ވިދާޅުވި އެވެ.\nރައީސް ޔާމީންގެ ސަރުކާރު ދިފާއު ކުރެއްވުމަށް އެންމެ ގިނަ މަސައްކަތްތަކެއް ރާއްޖެ އާއި ރާއްޖެއިން ބޭރުގައި ކުރެއްވި ޝައިނީ އިތުރަށް ވިދާޅުވީ އެންމެ ހިދުމަތްތެރި ވެރިޔަކީ ރައީސް ޔާމީން ކަމަށާއި އެ ހިދުމަތުގެ ބައިވެރިވުމަކީ އުފާވާ ކަމެއް ކަމަށެވެ.\nޑިފެންސް މިނިސްޓަރު އާދަމް ޝަރީފް އުމަރު ވެސް މިއަދު ވަނީ ހަމައެފަދައިން ވާހަކަ ދައްކަވާފަ އެވެ. "އަވަސް ހުކުރު"އަށް ދެއްވި އިންޓަވިއުއެއްގައި އާދަމް ޝަރީފް ވިދާޅުވީ މިނިސްޓަރު ކަމުގައި ހިނގައިދިޔަ އެއްވެސް ކަމަކާމެދު "ރިގްރެޓް" ނުކުރައްވާ ކަމަށެވެ.\nބައެއް މިނިސްޓަރު ރައްޔިތުންގެ މަޖިލީހަށް ވާދަ ކުރައްވާނެކަން ހާމަކުރައްވާފައިވާއިރު މިހާތަނަށް ސިޔާސީ ހަޔާތް ޝައިނީ ދެން ބައްޓަން ކުރައްވާނެ ގޮތެއް ހާމަ ކުރައްވާފައެއް ނުވެ އެވެ. ޕީޕީއެމްގެ ނައިބު ރައީސް ކަމަށް ވެސް ޝައިނީ ވާދަ ކުރެއްވި އެވެ. ނަމަވެސް އޭގެން ވަނީ ނާކާމިޔާބުވެވަޑައިގެންފަ އެވެ.\nރައީސް އަބްދުﷲ ޔާމީން ރައީސް އިބްރާހިމް މުހައްމަދު ސޯލިހު ޑރ. މުހައްމަދު ޝައިނީ + ފިޝަރީޒް އެންޑް އެގްރިކަލްޗާ މިނިސްޓްރީ


ޝުބާސް ޙިޖާމާ ކްލިނިކުން ދުނިޔޭގެ އޯޓިޒަމް ދުވަހާއި ގުޅިގެން މިފަދަ ކުދިންގެ ތެރެއިން ފުރަތަމަ ނަންނޯޓް ކުރައްވާ 40 ކުދިންނަށް ޙިޖާމާ ފަރުވާގެ ފުރަތަމަ ސެޝަން ހިލޭ! - Shuba's Hijama & Herbal Medicine Clinic\nޙިޖާމާ ޖެހުމާއި ތެެރަޕީ\nޝުބާސް ޙިޖާމާ ކްލިނިކުން ދުނިޔޭގެ އޯޓިޒަމް ދުވަހާއި ގުޅިގެން މިފަދަ ކުދިންގެ ތެރެއިން ފުރަތަމަ ނަންނޯޓް ކުރައްވާ 40 ކުދިންނަށް ޙިޖާމާ ފަރުވާގެ ފުރަތަމަ ސެޝަން ހިލޭ!\nއެޕްރީލް މަހުގެ2ވާ ހުކުރުދުވަހަކީ 2021 ވަނަ އަހަރުގެ ދުނިޔޭގައި އޯޓިޒަމް އަށް ހޭލުންތެރިކުރުން ފާހަގަކުރާ ދުވަހެވެ. މިދުވަހާއި ގުޅިގެން ޝުބާސް ޙިޖާމާ ކްލިނިކުގެ ފަރާތުން އިސްނަގައިގެން އޯޓިޒަމް ހުންނަ ކުދިންނަށް ޚާއްސަކޮށްގެން ޙިޖާމާ ފަރުވާ ދިނުމުގެ ސެޝަންތަކެއް ކުރިއަށް ގެންދިއުމަށްވަނީ ހަމަޖެހިފައެވެ. އެގޮތުން އޯޓިޒަމް ހުންނަ ކުދިންނަށް ޙިޖާމާގެ ފަރުވާ ހޯއްދަވަން ނަންނޯޓް ކުރުމަށް އެދިލައްވާ ފުރަތަމަ ސާޅީސް ކުދިންނަށް ޙިޖާމާގެ ފުރަތަމަ ސެޝަން، އެއްވެސް އަގަކާއި ނުލާ ދިނުމަށްވަނީ ހަމަޖެހިފައެވެ. މިސާޅީސް ކުދިންނަށް ފަރުވާދިނުން ކުރިއަށް ގެންދާނީ އެކިދުވަސްތަކަށް ބަހާލައިގެންނެވެ. އަދި ނަންނޯޓް ކުރައްވާއިރުގައި އެކުއްޖާއަކީ އޯޓިޒަމް ހުންނަ ކުއްޖެއްކަން އެނގޭނެފަދަ ލިޔުމެއް ޙިއްސާކޮށްލަދެއްވުމަކީ އަޅުގަނޑުމެން އެދޭ ވަރަށްބޮޑު އެދުމެކެވެ.\nއަޅުގަނޑުމެންގެ ތަޖުރިބާގައި މިފަދަ ކުދިންގެ ހަރަކާތްތަކާއި، އުޅުމަށާއި، ބުއްދިއަށް އަދި ބަސްމޮށުންތެރިކަމަށް الله ގެ ރަޙުމަތްފުޅާއިއެކު ޙިޖާމާ ފަރުވާގެ ސަބަބުން ވަރަށް ރަނގަޅު ބަދަލުތަކެއް އައިސް އެދެވޭ ނަތީޖާތަކެއް ލިބިފައިވާކަން ވަނީ ފާހަގަކުރެވިފައެވެ.\nސަބަބަކީ ޙިޖާމާގެ ފަރުވާއަކީ އެންމެ ރަނގަޅު ފަރުވާ ތަކުގެ ތެރެއިން ހިމެނޭ އެއް ފަރުވާކަމަށްވާތީއެވެ. ޙިޖާމާ ފަރުވާގެ ސަބަބުން ނާރުތަކަށް ދިމާވެފައިވާ ތަފާތު މައްސަލަތައް ރަނގަޅު ކޮށްދިނުމަށް އެހީވެދެއެވެ. އަދި ޙިޖާމާ ފަރުވާގެ ސަބަބުން ސިކުނޑީގެ ދުޅަހެޔޮކަން އިތުރުކޮށްދިނުމަށްވެސް އެހީވެދެއެވެ. ނަތީޖާއެއްގެ ގޮތުން އޯޓިޒަމް ކުދިންގެ ކިބައިގައި ހުންނަ އާދަޔާ ޚިލާފު އެކިކަހަލަ ހަރަކާތްތަކަށާއި އެކުދިންގެ ތަފާތު އުޅުމަށާއި އެކުދިންގެ ތޫނުފިލިކަމަށް ހެޔޮ ބަދަލުތަކެއް އައުމަށް މަގުފަހިވެގެންދެއެވެ.\nވީމާ،ޙިޖާމާގެ ފަރުވާ ހޯއްދަވަން ނަންނޯޓް ކުރުމުގެ ފުރުޞަތު މިއަދު (27 މާރިޗު 2021) ވީ ހުކުރުދުވަހުގެ މެންދުރު 2:00 ން ފެށިގެން ހުޅުވާލެވިފައިވާނެއެވެ. ނަން ނޯޓް ކުރުމުގެ ފުރުޞަތުގެ އެންމެ ފަހު ތާރީޚަކީ (2 އޭޕްރިލް 2021) ވާ އަންގާރަދުވަހުގެ އިރުއޮއްސި 6:00 ޖަހަންދެނެވެެ. އަދި މިއަށްފަހު ނަންނޯޓް ކުރުމަށްޓަކައި ފޮނުވާ ނަންތައް ބަލައިނުގަނެވޭނެ ވާހަކަވެސް ހިތާމަޔާއިއެކު ދަންނަވާލަމެވެ. ޙިޖާމާގެ ފަރުވާ ހޯއްދަވާލެއްވުމަށް އެދި ނަންނޯޓް ކުރުމަށް ހަމަޖެހިފައިވަނީ އަޅުގަނޑުމެންގެ ވެބްސައިޓް މެދުވެރިކޮށެވެ.ވެބްސައިޓް އަށް ޒިޔާރަތް ކޮށްލެއްވުމަށްޓަކައި ތިރީގައިވާ ލިންކަށް ފިތާލެއްވުން އެދެމެވެ.\nތިރީގައިވާ ލިންކް މެދުވެރިކޮށް އެޕޮއިންޓްމަންޓް ހެއްދެވުން އެދެމެވެ.


Flyme ge seaplane kanneiyeh ge gothugai! | Mihaaru\nފްކައިމީން ސީ ޕްލޭން އޮޕަރޭޝަނަށް ބޭނުން ކުރާނެ ބޯޓެއްގެ ނަމޫނާއެއް.\n17 ޖޫން 2019 - 11:33 10 comments\nފްލައިމީގެ ފޭސްބުކް ޕޭޖްގައި އާންމުކުރި ވީޑިއޯގައި ވަނީ ސީޕްލޭންގެ ހިދުމަތުގައި ބޭނުންކުރާ ބޯޓުތައް ސިފަވާ ގޮތް، ކަނޑުގެ ދިރުންތަކާ އެކު ގެނެސްދީފަ އެވެ. އެ މަންޒަރުތައް ނިމި، ސީޕްލޭން ފެންނަނީ ރާއްޖެ އިން އާންމުކޮށް ބާނާ ކަންނެއްޔެއްގެ ގޮތުގަ އެވެ.\nފްލައިމީގެ އޮފިޝަލަކު ވިދާޅުވީ ސީޕްލޭން ދަތުރުތައް ފެށުމަށް ބޭނުންވާ ބޯޓުތައް އަންނަ އޮކްޓޯބަރު މަހު ރާއްޖެ ގެންނާނެ ކަމަށެވެ. އެގޮތުން ފުރަތަމަ ގެންނަނީ ހަތަރު ބޯޓެވެ. ފްލައިމީގެ އަމާޒަކީ ރާއްޖޭގެ ގިނަ ރިސޯޓްތަކަށް ޓޫރިސްޓިން އުފުލުމުގައި ސީޕްލޭންގެ ހިދުމަތް ވީހާ ވެސް އަވަހަކަށް ފެށުމެވެ. އެގޮތުން ވެލާނާ އިންޓަނޭޝަނަލް އެއާޕޯޓުގައި ތަރައްގީކުރާ ސީޕްލޭން ޓާމިނަލްގެ މަސައްކަތް ނިމުމުން ފްލައިމީގެ ސީޕްލޭން އޮޕަރޭޝަންތައް ފަށާނެ ކަމަށް ބުންޏެވެ.\nދުނިޔޭގެ އެންމެ ބޮޑު ސީޕްލޭން ވިއުގަ ވެސް އޮތް ރާއްޖޭގައި މި ވަގުތު ސީޕްލޭންގެ ހިދުމަތް ދެނީ ގައުމީ އެއާލައިން މޯލްޑިވިއަނާއި ޓްރާންސް މޯލްޑިވްސް އެއާވޭޒް (ޓީއެމްއޭ) އެވެ. އަދި ދާދި ފަހުން ވައިގެ ދަތުރުފަތުރުގެ ހިދުމަތް ދޭން ފެށީ މަންތާ އެއާއިން ވެސް އަންނަނީ ސީޕްލޭންގެ ހިދުމަތް ދޭން ތައްޔާރީތަކެއް ވަމުންނެވެ.\nއިތުރު ލިޔުންތައް ސީޕްލޭން ވިލާ އެއާ ޓޫރިޒަމް ފްލައި މީ


Mihaaru emme kamudhanee fuppi aiy\nމިހާރު އެންމެ ކަމުދަނީ ފުއްޕި އަތް\nޒުވާން އަންހެން ކުދިންގެ މެދުގައި މިހާރު އެންމެ މަގުބޫލުވެފައި ވަނީ ފުއްޕިއަތްލީ ހެދުމެވެ. ކޮންމެ ކަހަލަ ހެދުމެއް ކަމުގައި ވިޔަސް އަތުގެ ކޮންމެވެސް ހިސާބަކުން ރޫކޮޅެއް ނަގާލާފައި ފުއްޕާލުމުން ހެދުމަށް ނިކަން ޗާލު ފަރި ގޮތެއް ގެނުވަ އެވެ.\nދިވެހިންނަށް އެންމެ ކަމުދާ ބޮލީވުޑްގެ ތަރިންގެ މެދުގައި ވެސް މި ސްޓައިލް ވަނީ މަގުބޫލުވެފަ އެވެ. އެގޮތުން ޕްރިޔަންކާ ދާދި ފަހުން ފެނިގެން ދިޔަ ގަަދަ ފެހި ކުލައިގެ ޖަމްޕްސޫޓާއި، އައިޝްވާރިޔާ، ޕެރިސް ފެޝަންވީކްގައި ލާފައިވާ މާޖެހި ހެދުމަށް މިދުވަސްކޮޅު ގިނަ ބައެއްގެ ތައުރީފް ދަނީ އޮހެމުންނެވެ.\nމުޅި ދުނިޔޭގައި ވެސް އަދި ރާއްޖޭގައި ވެސް މި ސްޓައިލް ވަރަށް ހިނގަ އެވެ. އެގޮތުން އޮފީހަށް ދާންލާ ރަސްމީ ހެދުން މިހާރު އެންމެ ގިނައިން ފެންނަނީ އަަތުގައި ރޫނަގާފައި ހުންނަ ތަނެވެ. މީގެ އިތުރުން ކެޝުއަލް ޓޮޕް އަދި އަންހެން ކުދިންގެ ގަމީހާއި ދިގުކޮށް ހުންނަ 'އަބާޔާ' ފާޑުގެ ހެދުމުގައި ވެސް މިކަހަލަ އަތްލާފައި ހުރެ އެވެ. އަދި އަތްކުރު ހެދުންތަކުގައި ވެސް އެކި ގޮތް ގޮތަށް ފުއްޕާފައި ހުންނަ އަތް ލާފައި ހުރެ އެވެ.\n"އަތުކުރީ ރޫޖައްސާލާފަ ހުރީމަ އެހެން ގޮތެއް ނުހެދިޔަސް ހެދުން ވަރަށް އޮފިޝަލް،" އޮފީހަށްދާ އަންހެން ކުއްޖަކު ބުންޏެވެ.\n"އަބަދުވެސް ވިސްނަން ޖެހޭ އަބާޔާއަށް ހެދޭނެ ރީތި ގޮތެއް. އަތަށް ރޫޖެއްސުމުން އެ ނިމުނީ،" ދިގުކޮށް ހެދުންލާފައި، ބުރުގާ އަޅާ ކުއްޖަކު ބުންޏެވެ.\nބައެއް ހެދުންތަކުގައި އަތުގެ މަތިން ރޫނަގާ ފުއްޕާފައި ހުންނައިރު އަނެއް ބައި ހެދުންތަކުގައި އަތުގެ މެދުން ވަކި ބައެއް ގުޅުވާފައި އެބައި ފުއްޕާފައި ވެސް ހުރެ އެވެ.\nފުއްޕިއަތަކީ ހުރިހާ ޒަމާނެއްގައި ވެސް ކޮންމެ ކަހަލަ ހެދުމަކަށް ވެސް ފުރިހަމަ ކަމެއް ގެންނަ އެއްޗެކެވެ.


Sunil Groverge aa comedy show mi mahuge 31 gai | Mihaaru\nސުނިލް ގްރޯވާގެ އާ ކޮމެޑީ ޝޯ މި މަހުގެ 31 ގައި\n15 އޯގަސްޓް 2020 - 08:57\nސްޓާ ބާރަތުން "ގޭންގްސް އޮފް ފިލްމިސްތާން" ގެ ނަމުގައި ގެނެސްދޭ ޝޯ ފަށަން ހަމަޖެހިފައި ވަނީ މި މަހުގެ 31 ވަނަ ދުވަހުގެ ރެ އެވެ. ޝޯ ފަށާނީ ރާއްޖެ ގަޑިން 7:30 ގަ އެވެ.\nމި ޝޯ އިން ސުނިލް ފެންނާނީ މުޅިން ތަފާތު ކެރެކްޓާއަކުންކަން ވެސް ޕްރޮމޯއިން ވަނީ އެނގިފަ އެވެ. އަދި އޭނާ އެކު ޝޯ އިން އިތުރު ބައިވެރިންތަކެއް ފެންނާނެ އެވެ. އޭގެ ތެރޭގައި "ދަ ކަޕިލް ޝަރުމާ ޝޯ" އިން ފެނުނު ބައެއް ބައިވެރިން ވެސް ހިމެނެ އެވެ. އޭގެ ތެރޭގައި ސުގަންދާ މިޝްރާ އާއި އޭނާގެ ލޯބިވެރިޔާ ޑރ. ސަންކޭތު ބޯސްލޭގެ އިތުރުން އުޕްސާނާ ސިންގް ހިމެނެ އެވެ.\nމީގެ އިތުރުން "ގޭންގްސް އޮފް ފިލްމިސްތާން" އިން ޓީވީ ބަތަލާ ޝިލްޕާ ޝިންޑޭ އާއި ކޮމީޑިއަން ސިދާތު ސާގަރް އާއި ޕަރިތޯޝް ތުރިޕަތީ އަދި ޖަތިން ސޫރީ ވެސް ފެންނާނެ އެވެ.\nA post shared by Sunil Grover (@whosunilgrover) on Aug 12, 2020 at 8:15am PDT\n"ދަ ކަޕިލް ޝަރުމާ ޝޯ" ގެ ހޯސްޓް ކަޕިލްއާ ޖެހުނު މައްސަލައެއްގައި ސުނިލް 2018 ގައި އެ ޝޯ ދޫކޮށްލި އިރު އޭނާ ގެންދިޔައީ އާންމުންގެ ވަރަށް މަގުބޫލުކަމެއް ހޯދި ދެ ކެރެކްޓާއެއް ދައްކުވައި ދެމުންނެވެ. އެއީ ޑރ. މަޝްހޫރު ގްލާޓީ އާއި ގުއްޓީ އެވެ.\nޝޯ އިން ވަކިވުމަށް ފަހު ސުނިލް، 43، ވަނީ ކަޕިލްގެ ޝޯއާ ދާދި އެއްކަހަލަ ގޮތަކަށް ސްޓާ ޕްލަސްއިން ޑިސެމްބަރު 15، 2018 އިން ފެބްރުއަރީ 9، 2019 އަށް އަށް ކޮމެޑީ ޝޯއެއް ގެނެސްދީފަ އެވެ. އެއީ "ކާންޕޫރް ވާލޭ ކްރާނާސް" އެވެ. އެ ޝޯގެ އަށް އެޕިސޯޑް ދެއްކުމަށް ފަހު ހުއްޓާލީ އެވެ.\nKapil aai Sunil ge show: kamudhany kaaku ge show eh?\nއިތުރު ލިޔުންތައް ބޮލީވުޑް ޓީވީ ޝޯ ކޮމެޑީ ސޮނީ އެންޓަޓެއިމަންޓް ނެޓްވޯކް


Saudi ge igthisaadhu7percent dhashah\nދުނިޔެ އިން އެންމެ ގިނައިން ތެޔޮ އެކްސްޕޯޓް ކުރާ ސައުދީ އަރަބިއްޔާގެ އިގްތިސާދު މި އަހަރު ވަނީ ވަރަށް ބޮޑަށް ދަށްވެފައި\nމިދިޔަ އަހަރާއި އަޅާބަލާއިރު މި އަހަރުގެ ދެވަނަ ކްއާޓާގައި ސައުދީ އަރަބިއްޔާގެ އިގްތިސޯދު ހަތް ޕަސެންޓް ދަށަށް ސޮއްސާލައިފި އެވެ. ސައުދީ ސަރުކާރުން އިއްޔެ ހާމަކުރި ހިސާބު ތަކުގައިވާ ގޮތުން އިގްތިސޯދު ދަށްވުމުގެ އިތުރުން ވަޒީފާ ނެތް މީހުންގެ ނިސްބަތް ވެސް ވަނީ ވަރަށް ބޮޑަށް އުފުލިފަ އެވެ.\nދުނިޔޭގައި ސާފު ނުކުރާ ތެޔޮ އެންމެ ގިނައިން އެކްސްޕޯޓް ކުރާ ސައުދީގެ ތެލުގެ އެކްސްޕޯޓް ވެސް މިދިއަ އެޕްރީލް އިން ޖޫންގެ ނިޔަލަށް ވަނީ 5.3 ޕަސެންޓަށް ދަށްވެފަ އެވެ. މި ގޮތަށް ދިމާވަން މެދުވެރިވި ސަބަބަކީ ކޮރޯނާ ވައިރަސްގެ ބަލާއާފާތުގެ ސަބަބުން ތެލަށް ބަރޯސާ ވާވަރު ދަށްވެފައި ވާތީ އެވެ.\nމި އަހަރުގެ ދެވަނަ ކްއާޓާ ގައި ސައުދީގައި ވަޒީފާ ނެތް މީހުންގެ އަދަދު ވަނީ 15.4 ޕަސެންޓަށް އަރާފަ އެވެ. މިއީ މިހާތަނަށް ވަޒީފާ ނެތް މީހުންގެ އަދަދު އެންމެ މައްޗަށް އެރި ފަހަރެވެ.\nދުނިޔޭގައި ތެޔޮ އެންމެ ގިނައިން އެކްސްޕޯޓު ކުރާ ގައުމު ތަކުގެ މެދުގައިވި ވަގުތީ އެއްބަސް ވުމެއްގެ ސަބަބަބުން ތެލުގެ އަގު ފީފާ އަކަށް 40 ޑޮލަރަށް މައްޗައް ގޮސްފައި ވެއެވެ. އެކަމަކު އެއީ މިއަހަރު ފެށުނު އިރު ތެލުގެ އަގު ހުރި ވަރަށް ވުރެ 40 ޕަސެންޓް ދަށް އަދަދެކެވެ.\nސައުދީ އަރަބިއްޔާ: ގައުމުގެ އިގްތިސޯދު ދަށްވެފައިވާއިރު ވަޒީފާ ނެތް. މީހުންގެ ނިސްބަތް ދަނީ އުފެލެމުން\nއިންޓަނޭޝަނަލް މަނިޓަރީ ފަންޑުން ބުނާ ގޮތުގައި ސައުދީގެ ބަޖެޓް މިއަހަރު އެއްވަރެއްގައި ހިފެހެއްޓުމަށް ތެޔޮ ފީފާ އެއްގެ އަގު 76 ޑޮލަރު ގައި ހިފަހައްޓަން ޖެހެ އެވެ. ނަމަވެސް މިހާރު ތެލުގެ އަގު ހުރި މިންވަރަކީ އެ އަދަދާއި ކައިރިކުރާ މިންވަރެއް ނޫނެވެ. ސައުދީގެ އިގްތިސާދުގެ 80 ޕަސެންޓް ބިނާ ވެފައިވަނީ ތެލުގެ އާމްދަނީގެ މައްޗަށެވެ.\nއައިއެމްއެފް އިން ލަފާ ކުރާ ގޮތުގައި މި އަހަރު ސައުދީ އިގްތިސޯދި 6.8 ޕަސެންޓް ދަށަށް ދާނެ އެވެ. އެކަމަކު އަންނަ އަހަރު 3.1 ޕަސެންޓްގެ ކުރިއެރުމެއް އިގްތިސާދަށް ލިބޭނެ އެވެ.


ކުރުވާހަކަ: ކުރު ތަޢާރަފެއް | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ކުރުވާހަކަ: ކުރު ތަޢާރަފެއް\nކުރުވާހަކައަކީ މައިގަނޑު އެއް ޙާދިސާގެ މައްޗަށް ބިނާކޮށް، ފެށުމަކާއި މައިގަނޑެއް އަދި ނިމުމެއް އެކުލެވޭގޮތަށް ލިޔާލިޔުމެކެވެ. ކުރުވާހަކަ ހިމެނެނީ އުފެއްދުންތެރި ލިޔުމުގެ ތެރޭގައެވެ.\nކުރުވާހަކައިގެ ދިގުމިން ތަފާތު ލިޔުންތެރިން ކަނޑައަޅަނީ ތަފާތުކޮށެވެ. ބައެއް ލިޔުންތެރިންގެ ނަޒަރުގައި ކުރުވާހަކައެއް އެއް ފަހަރުން ކިޔައި ނިންމާލެވެން ޖެހޭނެއެވެ. މަޝްހޫރު އިގިރޭސި ލިޔުން ތެރިޔާ، އެޗް.ޖީ ވެލްސް ގެ ބަހުންނަމަ ބައިގަޑިއިރު ތެރޭ ކުރުވާހަކައެއް ކިޔާ ނިންމާލެވެން ޖެހޭނެއެވެ. ކުރުވާހަކައެއް ހަތް ހާސް ފަސް ސަތޭކަ ލަފުޒަށްވުރެ ދިގުވެގެން ނުވާނެ ކަމަށް ބައެއް ލިޔުންތެރިން ޤަބޫލުކުރެއްވި ނަމަވެސް، ފަހަކަށް އައިސް ކުރުވާހަކައެއް ކަމަށް ބަލަނީ ވިހި ހާސް ލަފުޒަށް ވުރެ ދިގުނޫން އަދި އެއްހާސް ލަފުޒަށް ވުރެ ކުރުނޫން ވާހަކައަށެވެ.\nކުރުވާހަކަ އަކީ އެއަށް ޚާއްޞަ ސިފަތަކެއް ވާ އެއްޗެއްކަމުން، ނާވިލާއި ކުރު ނާވިލާއި ތަފާތުވާނެއެވެ. ކުރުވާހަކަ އެއްގައި ދައްކުވައިދޭ ހާދިސާތައް ހިނގާ މުއްދަތު (ނުވަތަ ޓައިމް ސްޕޭން) ކުރުވާނެއެވެ. ވީމާ، ކުރުވާހަކައިގައި ދައްކުވައި ދޭނީ ކުޑަވަގުތު ކޮޅެއްގައި ހިނގާ މުހިންމު އެންމެ ޙާދިސާއެކެވެ.\nކުރުވާހަކައާއި ދިގުވާހަކަ ނުވަތަ ނާވިލުގެ ތަފާތު:\nމީހުން މަދުވެފައި އުޅޭނީ މުހިންމު އެންމެ މީހެކެވެ. އާންމުގޮތެއްގައި ގިނަ މީހުންއުޅޭނެއެވެ.\nވާހަކައިގައި ހިނގާ ހާދިސާތައް މަސްތަކަކަށް، އަހަރު ތަކަކަށް، ނުވަތަ ޖީލުތަކަކަށް ވެސް ދެމިގެން ހިނގައިދާނެއެވެ. ހާދިސާތައް ހިނގާކަށް މުއްދަތުގެ ކުރު ދިގުމިނެއް ނޯވެއެވެ.\nއާންމުގޮތެއްގައި ހާދިސާތައް ހިގާނީ އެއްތަނެއްގައެވެ. ވަރަށް ގިނަފަހަރު ތަފާތު ތަންތާންގައި ހާދިސާތައް ހިނގާނެއެވެ.\nދެކެވޭވާހަކަ(ޑައިލޮގު) ހުރުން މަޖުބޫރެއް ނޫނެވެ. އާންމު ގޮތެއްގައި ދެކެވޭވާހަކަ ހުންނާނެއެވެ.\nލިޔުމުގައި ލަފުޒު ބޭނުންކުރުމުގައި އިޤްތިޞާދުކުރަންޖެހެއެވެ. ލިޔުމުގައި ލިޔުންތެރިޔާއަށް ބޭނުން ވަރަކަށް ލަފުޒު ބޭނުންކުރުމުގެ އިޚްތިޔާރު އޮވެއެވެ.\nކުރުވާހަކަ: އެހާރާއި މިހާރު\nއަދަބަކީ ޒަމާނާއެކު ބަދަލުވަމުން ދާއެއްޗެކެވެ. ކުރީގެ ކުރުވާހަކަތަކާއި މިހާރުގެ ކުރުވާހަކަތަކާ ދެމެދު ތަފާތުތަކެއް ވެއެވެ. ކުރީގެ ވާހަކަތަކާއި ޚިލާފަށް، ''ޒަމާނީ'' ކުރުވާހަކައިގައި ސާފުކޮށް އެނގެން އޮންނަ ފެށުމެއް، މައިގަނޑެއް އަދި ނިމުމެއް ނޯވެއެވެ. މިފަދަ ޒަމާނީ ވާހަކަތަކުގައި ބޮޑަށް އިސްކަންދީފައި އޮންނަނީ ވާހަކައިގައި އުޅޭ މީހުންގެ މިޒާޖާއި ނަފްސާނީ ހާލަތަށެވެ. އެމީހުންގެ އަމަލުތަކަކަށް ނޫނެވެ.\nވާހަކައިގެ ފެށުމަކީ ވާހަކައިގެ ވަރަށް މުހިންމު ބައެކެވެ. ވާހަކައިގެ ފެށުން ވާންޖެހޭނީ ކިޔުންތެރިޔާގެ ޝައުޤުވެރިކަން ދަމައިގަންނަފަދަ އެއްޗަކަށެވެ. ފެށުން ނުވަތަ ވާހަކަ ހުޅުވާބައި އެހާ ދިގުކުރާކަށް ކުރުވާހަކަ ލިޔާއިރު ފުރުސަތެއް ނޯވެއެވެ. ވާހަކަ ލިޔުންތެރިޔާ، އެލަރީ ސެގަވިކް ބުނެފައިވަނީ ކުރުވާހަކައަކީ ރޭސްޖަހާ އަހެއް ކަހަލަ އެއްޗެއް ކަމަށެވެ. ވީމާ ކުރުވާހަކައިގެ އެންމެ މުހިންމު ދެ ބަޔަކީ ފެށުމާއި ނިންމުން ކަމަށެވެ. ވާހަކަ ފެށުމާއެކު ދާދި އަވަހަށް ވާހަކައިގެ މައިގަނޑު މައްސަލަ ހުށައަޅަން ޖެހެއެވެ. އެއާއި އެކު ވާހަކައިގެ ޕުލޮޓް ފެށިގެން އާދެއެވެ.\nޕުލޮޓް (ވާހަކަ، ވާހަކައަކަށް ހަދައިދޭބައި ނުވަތަ ވާހަކައިގެ ވިއުންގަނޑު)\nވާހަކައިގެ ޕުލޮޓަކީ ވާހަކައިގައި ހިނގާ ޙާދިސާތަކުގެ ސިލްސިލާއެވެ. އެއް ޙާދިސާ އަނެއް ޙާދިސާއާއި އޮންނަ ގުޅުމެވެ. ކޮންމެ ހާދިސާ އެއްވެސް ހިނގަނީ ކުރިން ހިނގާދިޔަ ކަމެއްގެ ސަބަބުންނެވެ. ވާހަކައިގެ ޕުލޮޓުގައި، ގުޅިފައި ހުންނަ ހާދިސާތަކެއް ހިނގަމުން ގޮސް އެންމެ ފަހުން ހައްލުވެއެވެ. އެހެން ޢިބާރާތަކުން ދަންނަވާނަމަ، ވާހަކައިގެ ޕޮލޮޓުގައި އޮންނާނީ މައިގަނޑު ޙާދިސާގެ ފެށުން، މައްސަލަތައް އުފެދުން، އަދި ހައްލުވުމެވެ. މައިގަނޑު ޙާދިސާ ހައްލުވުމުގެ ކުރިން ތަފާތު ކަންތައްތަކެއް ހިނގަމުންދާނެއެވެ. މިގޮތުން ހިނގާ ކޮންމެ ކަމެއްވެސް އޮންނާނީ މައިގަނޑު ހާދިސާއާ ގުޅިފައެވެ.\nޕުލޮޓް ގައި މުހިންމު ހަތަރު ހަރުފަތެއް ވެއެވެ. އެއީ:\n1. އެކްސްޕޮޒީޝަން: މިބައިގައި ވާހަކައިގެ ޝަޚްޞިއްޔަތުންނާއި އެމީހުން ގެ ހާލަތު ތަޢާރަފްކުރެއެވެ.\n2. ކޮމްޕްލިކޭޝަން: މިބައިގައި ވަރަށް އަވަހަށް ކޮންމެވެސް މައްސަލައެއް އުފައްދައެވެ. އެ މައްސަލައިގެ ސަބަބުން ވާހަކައިގެ ޝަޚްޞިއްޔަތުންގެ ދިރިއުޅުމަށް ބުރޫއަރައެވެ.\n3. ކުލައިމެކްސް: މިއީ ވާހަކައިގެ ކުންނެވެ. މިބައިގައި ވާހަކައިގައި އުފެއްދި މައްސަލަ އޭގެ އިންތިހާއަށް ދެއެވެ. ކުންނަށް ފަހު ޝައުޤު (ސަސްޕެންސް) ދަށްވަމުން ދެއެވެ. މިގޮތަށް ޝައުޤު ދަށްވުމަށް ''ފޯލިންގް އެކުޝަން'' އޭ ކިޔައެވެ. ކުލައިމެކްސް އަށް ފަހު ލަސްނުކޮށް ވާހަކައިގެ ނިމުން ގެނައުން މުހިންމެވެ.\n4. ރިޒޮލިއުޝަން: ވާހަކައިގެ ކުންނަށް ފަހު އަންނަނީ ވާހަކައިގެ ނިންމުމެވެ. ވާހަކަ ނިމޭއިރު އުފެއްދި މައްސަލަ އޮންނާނީ ކޮޅެއްގައި ޖެހިފައެވެ.\nކުރުވާހަކައިގެ ޕުލޮޓްގައި އޮންނާނީ މައިގަނޑު އެންމެ މައްސަލައެކެވެ. ކުދި މައްސަލަތައް ހުންނާނީ މިދެންނެވި މައިގަނޑު މައްސަލަ އާއި ގުޅިލާމެހިފައި ކަމުން މުޅިވާހަކައިން ދައްކުވައިދޭނީ އެއްކަމެކެވެ.\nމަޢުޟޫޢު ނުވަތަ ތީމް\nމިއީ ވާހަކައިގައި ފޮރުވިފައިވާ މެސެޖެވެ. ރަނގަޅު މަޢުޟޫޢަކާއިމެދު ވިސްނުމަށްފަހު ވާހަކައިގެ ޕުލޮޓް ލައިން ރާވާލުމަކީ ކުރުވާހަކަ މޮޅުކުރުވާ ސަބަބެކެވެ. ކުރުވާހަކައިގައި ފޮރުވިފައިވާ މަޢުޟޫޢު ސީދާކޮށް ބުނުމުގެ ބަދަލުގައި ކިޔުންތެރިޔާގެ ވިސްނުމަށް ދޫކޮށްލައެވެ. ނަސޭޙަތުގެ ''ޚުޠުބާ'' އެއް ގޮތަށް ވާހަކަލިޔުމުން ކުރުވާހަކަ ހުތުރުވާނެއެވެ. އަދި ''މިވާހަކައިން މި ލިބެނީ މިވެނި އިބްރަތެކޭ''، ނުވަތަ ''އާދެ! މިއީ އޭގެ ނަތީޖާއެވެ'' ފަދަ ނަސޭހަތުގެ ޖުމްލައަކުން ވާހަކަ ނިންމުން ރަނގަޅެއްނޫނެވެ. މޮޅު ގިނަ ކުރުވާހަކަ ތަކުން މާބޮޑު ޢިބްރަތެއް (މޯރަލްއެއް) ލިއްބައި ނުދިން ނަމަވެސް ކިޔުންތެރިޔާގެ ހިތަށް އަސަރުކުރުވައެވެ. ނޫނީ ވާހަކައާ މެދު ވިސްނަން މަޖުބޫރު ކުރުވާގޮތެއް ހުރެއެވެ.\nވަގުތުގެ ދިގުމިނާއި ތަން\nކުރިންވެސް ދެންނެވި ފަދައިން ކުރުވާހަކައިގައި ދައްކުވައިދޭނީ ކުރު މުއްދަތެކެވެ. ގިނަފަހަރަށް އެއީ ވާހަކައިގެ ބަޠަލުގެ ޙަޔާތުގައި ދިމާވި ވަރަށް މުހިންމު ޙާދިސާ އެކެވެ. އެޙާދިސާ ހިނގާ ނިމިދަނީ ކުޑަވަގުތުކޮޅެއްގެ ތެރޭގައެވެ. ވާހަކައިގެ ޙާދިސާތައް ހިނގާތަން އެއީ ކިޔުންތެރިޔާ ޝައުޤުވެރިވާ ކަހަލަ ތަނަކަށް ހަދަން ޖެހެވެ. ވީމާ ވާހަކައިގެ ޙާދިސާތައް ހިނގާ ތަން (ލޮކޭޝަން) ކިޔުންތެރިޔާގެ ހިތުގެ ލޮލަށް ފެންނާނޭހެން ސިފަކޮށްދޭން ޖެހެއެވެ. ސިފަކުރުމުގައި ވީވަރަކުން ފަސް ހިއްސު ބޭނުން ކުރެވޭތޯ ބެލުން މުހިންމެވެ.\nކުރުވާހަކައިގައި އުޅޭނީ ވަރަށް މަދު މީހެކެވެެ. މުހިންމު އެކެއް ނުވަތަ ދެމީހުންނެވެ. ގިނަ މީހުން ވާހަކައިގައި ހިމަނައިފިނަމަ ވާހަކައިގެ ތީމް ބަލިކަށިވުމުގެ ފުރުޞަތު ބޮޑުވާނެއެވެ. ވާހަކައިގައި އުޅޭ މީހުން ވާންޖެހޭނީ ވާހަކައިގައި ދައްކުވައިދޭ ތަނާއި ގުޅޭ، ބުއްދި ޤަބޫލުކުރާ ބަޔަކަށެވެ. ކުރުވާހަކައިގައި މީހުން ސިފަކުރުމުގައި ބުނަން ބޭނުންވާ އެއްޗެއް ސާފުކޮށް ކުރުކޮށް ސާދާކޮށް ބުނަންޖެހެނީ ދިގުކޮށް ތަފްސީލުކުރުމަށް ފުރުސަތު ނޯންނާތީއެވެ.\nމީހުން ސިފަކުރުމުގައި ބޭރުފުށާއި މިޒާޖު ނުވަތަ ނަފްސާނީ ޙާލަތު ސިފަކުރުމުން ވާހަކަ ފުރިހަމަ ވެއެވެ. މިގޮތުން ސީދާކޮށް ސިފަކޮށް ދިނުމުގެ ބަދަލުގައި، ކުރާކަންތައްތަކާއި ދައްކާވާހަކައިން ކިޔުންތެރިޔާއަށް ވާހަކައިގައި އުޅޭ މީހުން ސިފަކޮށްދެވިދާނެއެވެ. ވާހަކައިގައި އުޅޭ މީހުންނަކީ ޚާއްސަ ފިކުރެއްގެ ވަކިކަހަލަ ކަންތައްތަކެއް ޤަބޫލުކުރާ ބައެއްކަމަށް ވާނަމަ ދެކެވޭވާހަކައިން (ޑައިލޮގުން) އެކަން ކިޔުންތެރިންނަށް ނުސީދާކޮށާއި ސީދާކޮށް އަންގައި ދިނުމަކީވެސް ސިފަކުރުމުގައި ގެންގުޅޭ އުކުޅެކެވެ.\nވާހަކައިގައި ހަތަރު ވައްތަރެއްގެ މީހުން ބޭނުންކުރެވި ދާނެއެވެ. އެއީ:\nހ. ބަދަލުވަމުންދާ ޝަޚްޞިއްޔަތުން (ޑައިނަމިކު ކަރެކުޓަރުން): ވާހަކަ ކުރިއަށް ދިޔަވަރަކަށް، މިވައްތަރުގެ މީހުންނަށް ދިމާވާ ކަންތައްތަކާ ގުޅޭގޮތުން ފާހަގަކުރެވޭ ބަދަލުތަކެއް އަންނާނެއެވެ.\nށ. ''ތިލަ'' ޝަޚްޞިއްޔަތުން (ފުލެޓު ކަރެކުޓަރުން): މިއީ ވަރަށް އާދައިގެ ފެންވަރެއްގައި ސިފަކޮށްދީފައި ހުންނަ މީހުންނެވެ. ވާހަކައިގެ މުހިންމު ނޫން މީހުން ފުލެޓު ކަރެކްޓަރުންގެ ގޮތުގައި ގެނެސްދެވިދާނެއެވެ.\nނ. ފުރިހަމަ ޝަޚްޞިއްޔަތުން ނުވަތަ ރައުންޑް ކަރެކްޓަރުން: މިއީ ފުންކޮށް ތަރައްޤީ ކުރެވިފައިވާ މީހުންނެވެ. ޙަޤީޤީ އިންސާނެކޭ އެއްފަދައިން މިފަދަ، ޚިޔާލީ މީހުންގެ ވިސްނުމާއި ޖަޒުބާތާއި ޢަމަލު އޮޅުން ބޮޅުން ވާނެއެވެ. ކުޅަދާނަ ލިޔުންތެރިންގެ ވާހަކަތަކުން މިފަދަ މީހުން ފެނެއެވެ.\nރ. ސާބިތު ޝަޚްޞިއްޔަތުން ނުވަތަ ސުޓަޓިކު ކަރެކްޓަރުން: ވާހަކަ ފެށުނީއްސުރެ ނިމެންދެން މިފަދަ މީހުންނަކަށް ފާހަގަކުރެވޭ ބަދަލެއް ނާންނާނެއެވެ.\nވާހަކައިގެ މީހުން ހުށަ ހެޅިދާނެ ދެ ގޮތެއް ވެއެވެ. އެއީ އެނަލިޓިކް(ތަޙްލީލީ) ގޮތާއި އަދި ޑްރެމެޓިކް ގޮތެވެ.\nއެނަލިޓިކްކޮށް މީހުން ހުށަހަޅާއިރު މީހުންގެ ނަފްސާނީ ޙާލަތާއި އުޅުން ލިޔުން ތެރިޔާ ހުށަހަޅައެވެ. އަދި ހުށަހަޅާ މީހުންނާ ދޭތެރޭ ލިޔުންތެރިޔާ ދެކޭ ގޮތްވެސް ސާފުކޮށް ދެއެވެ.\nޑްރެމެޓިކްކޮށް މީހުން ހުށަހަޅާފައި ހުންނައިރު މީހުންގެ ނަފްސާނީ ޙާލަތާއި އުޅުމާއި ޚިޔާލު އެމީހުން ކުރާކަންތައް ތަކުންނާއި ދައްކާވާހަކައިން ސާފުވާނެއެވެ. ލިޔުންތެރިޔާ ދެކޭގޮތް ހާމަކޮށެއް ނުދޭނެއެވެ.\nވާހަކަ ކިޔައިދިނުން (ނެރޭޝަން)\nވާހަކައިގައި ހިނގާ ކަންތައްތައް ދެގޮތަކަށް ކިޔައިދެވިދާނެއެވެ. އެއީ ފުރަތަމަ މީހާގެ ގޮތުގައާއި ތިންވަނަ މީހާގެ ގޮތުގައެވެ. ފުރަތަމަ މީހާގެ ގޮތުގައި ކިޔައިދޭއިރު، ވާހަކަ ލިޔުންތެރިޔާ ފެންނާނީ ވާހަކައިގެ ތެރެއިންނެވެ. ވާހަކަ ކިޔައިދީފައި އޮންނާނީ ވާހަކައިގައި ހިނގާ ޙާދިސާއަކީ ލިޔުންތެރިޔާ ތަޖުރިބާކުރި ކަމެއްގެ ގޮތުގައެވެ.\nތިންވަނަ މީހާގެ ގޮތުގައި ވާހަކަ ކިޔައިދޭނީ، ވާހަކައިގެ މައި ޝަޚްޞިއްޔަތަށް (ބަޠަލަށް) ދިމާވާ ކަންތައްތައް ބަލަން ހުރެފައި އެހެން މީހަކަށް ކިޔައިދޭގޮތަށެވެ. ''އޭނަ'' ފަދަ ބަދަލު ނަން ބޭނުންކޮށްގެންނެވެ.\nވާހަކަ ކިޔައި ދިނުމުގައި ދެކެވޭވާހަކަ އާއި ނެރޭޝަން އެއްކޮށްގެން ނުވަތަ ހަމައެކަނި ނެރޭޝަން ނޫނީ ދެކެވޭވާހަކަ ބޭނުންކޮށްގެން ވާހަކަ ހުށަހެޅިދާނެއެވެ. ވާހަކަ ހުށަހެޅުމުގައި ގިނަ ފަހަރަށް ބޭނުންކޮށްފައި ހުންނަނީ ކުރިން ދެންނެވި ގޮތެވެ.\nފުލޭޝް ބެކަކީ ވާހަކައިގައި އުޅޭ މީހެއްގެ ހަނދާންތައް ގެނެސް ދިނުމެވެ. މިއީ ވާހަކަ ކިޔައިދިނުމުގައި (ނެރޭޝަންގައި) ބޭނުންކުރާ އުކުޅެކެވެ.\nކުރުވާހަކައި ގައި ކޮންމެ ލަފުޒަކީ މުހިންމު ލަފުޒެކެވެ. ވީމާ ބޭކާރު ގޮތުގައި ލަފުޒާއި ޖުމްލަ ބޭނުން ކުރުމުން ވާހަކަ ހުތުރު ވާނެއެވެ. ވާހަކަ ލިޔާއިރު ގަސްތުކުރާ މާނަ ދޭހަވާ ލަފުޒުތައް ޚިޔާރުކުރުމަށް ޚާއްސަ ސަމާލުކަމެއް ދޭން ޖެހެއެވެ. މީގެ އިތުރަށް ބޭކާރު ހާސަރުތައް ނުލިޔެ ސިފަކޮށް ދިނުމަކީވެސް މުހިންމުކަމެކެވެ.\nއެންމެ ރަގަޅު ވާހަކަޔަކީ އެވާހަކައެއްގެ މަޢުޟޫޢު (ތީމް ނުވަތަ ސަބްޖެކްޓްލައިން) އެންމެ ހަނި ވާހަކައެވެ. އާދެ، ހަނި މަޢުޟޫއަކަށް އަމާޒުކޮށްފައި ހުންނަވާހަކައެވެ. ވާހަކައިގެ މަޢުޟޫޢު ފުޅާކުރުމުން ބޮޑަށް ވައްތަރުވާނީ ދިގުވާހަކައަކާއެވެ.\nވާހަކައިގައި، ދެކެވޭވާހަކަ ހިމެނުމުން ވާހަކަ ރީތިވެއެވެ. ކިޔާލަން ފަސޭހަވުމުގެ އިތުރަށް، ދެކެވޭވާހަކައިގެ ސަބަބުން ކިޔުންތެރިޔާ އާއި ވާހަކައިގައި އުޅޭ މީހުންނާއި ގާތްކޮށްދެއެވެ. ޙާދިސާތައް ޙަޤީޤަތާ އެއްގޮތް ކުރުވާވެސް މެއެވެ. ދެކެވޭވާހަކަ ބޭނުންކޮށްގެން ވާހަކައިގެ ޙާދިސާއަކަށް ވަކިކަހަލަ އިޙްސާސެއް ގެނުވިދާނެއެވެ. މިގޮތުން، މަޖާކަން، ހިތާމަ ނޫނީ ހާސްކަންވެސް ގެނުވިދާނެއެވެ.\nދެކެވޭވާހަކައިގައި ޢާއްމުކޮށް ބޭނުން ނުކުރާ ލަފުޒުތައް ބޭނުންކުރުމުން ހުތުރުވެއެވެ. ހަމަ މިގޮތަށް ތަނާއި ޙާލަތާއި، ދެކެވޭވާހަކައިގައި ބައިވެރިވާ މީހުންނާއި ނުގުޅޭ ގޮތަކަށް، ދެކެވޭވާހަކަ ލިޔުމުން ކުރުވާހަކަ ރީތިވުމުގެ ބަދަލުގައި ހުތުރުވެއެވެ. ވީމާ ވާހަކަދައްކާ ގޮތާއި ބޭނުންކުރާ ބަސްކޮށާރަކީ މުޖްތަމަޢުގެ އެކިފަންތިތަކުގައި ތަފާތުވާ އެއްޗެއްކަން ދެކެވޭވާހަކަ ލިޔާއިރު ހަދާންބެހެއްޓުން މުހިންމެވެ. ދެކެވޭވާހަކަ ވާންޖެހޭނީ ޙަޤީޤަތާ އެއްގޮތް، މާދިގުނޫން އެއްޗަކަށެވެ.\nވާހަކައިގެ ނިންމުން ''ހުޅުވާލާފައި'' ނުވަތަ ''ސާފުކޮށް ހައްލު ކޮށްފައި'' ވެސް ބޭއްވި ދާނެއެވެ. ހުޅުވާލެވިފައި އޮންނަ ނިންމުމެއްގައި އެންމެފަހުން ގޮތެއް ނިންމަން ނުވަތަ ނިންމުމަށް ބޭނުން ކުރި ޖުމުލައިގެ މާނަ ކިޔުންތެރިޔާ އަށް އޮންނާނީ ދޫކޮށް ލާފައެވެ. ސާފުކޮށް މައްސަލަ ހައްލުކޮށްފައި އޮންނަ ނިންމުން ތަކުގައި މައްސަލަ އޮންނާނީ ލިޔުންތެރިޔާ ހައްލު ކޮށްފައެވެ. ވާހަކައިގެ ނިންމުން ގިނައިރު ހަނދާންހުންނަ ބާރުގަދަ ނިންމުމަކަށް ހެދުމުން ކުރުވާހަކަ ފުރިހަމަ ވާނެއެވެ.\nލިޔުމުގެ ހުނަރު އިތުރުކުރުން\nކުރުވާހަކަ ލިޔުމުގެ ހުނަރު އިތުރު ކުރުމަށް ފުރަތަމަ ކުރަންޖެހޭ ކަމަކީ ކުރުވާހަކަ ކިޔުމެވެ. ދެވަނައަށް ކުރަންޖެހޭކަމަކީވެސް ކިޔުމެވެ. ވާހަކަ ކިޔުމުން ވާހަކަ ލިޔުމަށް ބާރަކަށްވުމުގެ އިތުރަށް އެހެން ލިޔުންތެރިން ބޭނުންކޮށްފައި ހުންނަ އަދަބީ އުކުޅުތައް ދަސްވަމުން ދާނެއެވެ. ލިޔުމުގެ ޝައުޤުވެރިކަން އުފެދުމުން، ލަސްނުކޮށް ލިޔަންފަށާށެވެ. ގިނައިން ލިޔުނުވަރަކަށް ލިޔުންތެރިކަމުގެ ތެރެއަށް ވަދަވެމުން ދާނެއެވެ. ލިޔުނު ވާހަކަ ރައްޓެހިން ކިޔަން ދޭށެވެ. އަދި އެމީހުންގެ ފާޑުކިޔުންތައް ބަލައި ގަންނާށެވެ.\n* މި ލިޔުމާ ގުޅުންހުރި އެހެން ލިޔުންތައް:\nލިޔުންތެރީންނަކީ ކޮންބައެއް؟ (ޢަބްދުﷲ ނަޢީމް އިބްރާހީމް)\nވާހަކަ ތަޢާރަފުކުރުން (ޢަލީ އިސްމާޢީލް)


މުޖުތަމަޢު – Page6– DhiSalafiyyah\nގެތައް އިޞްލާޙުކުރުމަށް 40 ނަސޭހަތް (6)\nއަނބިމީހާއަކީ ޞާލިޙު އަންބެއްނަމަ ފަހެ އެއީ ނުހަނު ރަނގަޅުކަމެކެވެ. އަދި މިއީ ﷲގެ ފަޟްލުވަންތަކަމުގެ ތެރެއިންވާ ކަމެކެވެ.\n01/08/2013 ޢާންމު ލިޔުން, މުޖުތަމަޢުއަލް އުޚްތު އުއްމު ޢަބްދިﷲ\n1- ރޭގަނޑުގެ ގިނަވަގުތު ނުނިދާ އުޅުން 2- ދުވާލުގެ ވަގުތުތަކުގައި މާ ގިނައިން ނިދުން 3- ބައެއްފަހަރަށް ޖަމާޢަތުގެ ނަމާދު ދޫވުން 4- ރޯދަވީއްލާ ގަޑީގައި ނުވަތަ އެނޫން ގަޑިތަކުގައިވެސް ހަށިގަނޑަށް އުނދަގޫވާވަރަށް، ހަށިގަނޑަށް ލޮޑުކަން އިޙްސާސްކުރެވޭ ވަރަށް ކެއުން 5- މާ ގިނަ ވަޤުތު ކާތަކެތި ތައްޔާރުކުރުމުގައި ހޭދަކުރުން – އަދި މިގޮތަށް މިކަން ވުމުގެ ސަބަބުން އަޅުކަންކުރަން ވާއިރަށް މީހާ ހުންނަނީ ވަރުބަލިކަން އިޙްސާސްކުރަން ޖެހިފައެވެ. އެހެންވުމުގެ ސަބަބުން އެކަށީގެންވާގޮތުގައި އަޅުކަންކުރުމަށް ހުރަސްއެޅެއެވެ. 6-…\n30/07/2013 މުޖުތަމަޢުއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nالحمد لله الصلاة والسلام على رسول الله وعلى آله صحبه وأجمعين. ކައިވެނިކުރާއިރު އެދެވިގެންވަނީ ދެމަފިރިންވެސް ދެމީހުންގެ ނަފްސު ޢިއްފަތްތެރިކުރުމަށް ނިޔަތްގަތުމެވެ. އަދި ﷲ ޙަރާމްކުރައްވާފައިވާ ކަންތައްތަކުން ރައްކާތެރިކުރުމަށްވެސްމެއެވެ. ފަހެ އެހެނީ އެދެމީހުން ރޭކުރުމުން އެކަމަކީ ޞަދަޤާތެއްގެ ގޮތުގައި ލިޔެވިގެންދެއެވެ. އަބޫ ޛައްރު رضي الله عنه ގެ އަރިހުން ރިވާވެގެން އައިސްފައިވާ ޙަދީޘްގައިވެއެވެ. ((أَنَّ نَاسًا مِنْ أَصْحَابِ النَّبِىِّ -صلى الله عليه وسلم- قَالُوا لِلنَّبِىِّ -صلى الله عليه…\nއަޅުގަނޑުމެންގެ ރާއްޖޭގައި މީލާދީ ސަނަތުން ވިހިވަނަ ޤަރުނު ނިމި މިދިޔައީ، ޙައްޤުބަސް ބަޔާން ކުރުމާއި އަދި ވެރިކަމާއި ބެހޭ އެއްވެސް ވާހަކައެއް ދައްކާލި ކަމުގައި ވިޔަސް ބޮޑެތި އަދަބުތަކާއި ކުރިމަތިލަމުންނެވެ.\nހަމަކަށަވަރުން ބާއްޖަވެރިކަން ލިބޭ ހަތަރު ކަންތަކުގެ ތެރެއިން ޞާލިޙު އަންބީން ހިމެނިފައިވާ ފަދައިން، އަބާއްޖަވެރިކަން ލިބޭ ހަތަރު ކަންތަކުގެ ތެރެއިން ނުބައި އަންބީން ހިމެނިފައިވެއެވެ.\n15/07/2013 ޢާންމު ލިޔުން, މުޖުތަމަޢުއަލް އުޚްތު އުއްމު ޢަބްދިﷲ\nމާނައީ: “އަދި ތިޔަބައިމީހުންގެ ތެރެއިން މީހުނާ ނުއިނދެތިބޭ މީހުން، ތިޔަބައިމީހުން (މީހުނާ) ދެވާށެވެ. އަދި ތިޔަބައިމީހުންގެ ފިރިހެން އަޅުންނާއި، އަންހެން އަޅުންގެ ތެރެއިން ހެޔޮލަފާ މީހުންވެސްމެއެވެ.\n11/07/2013 ޢާންމު ލިޔުން, މުޖުތަމަޢުއަލް އުޚްތު އުއްމު ޢަބްދިﷲ\nއަޅުގަނޑުމެންނަކީ އިސްލާމުންނަށްވީހިނދު ދީނުގެ ޝިޢާރުތަކާ ޙުކުމްތައް ނެގެހެއްޓުމަކީ އަޅުގަނޑުމެންގެ ތެރެއިން ކޮންމެ މީހެއްގެ ކޮނގުގައި އެޅިފައިވާ ޒިންމާއެކެވެ.\nފަހެ މިއީ ވަރަށް މުހިންމު މައުޟޫޢެކެވެ. އަދި އަޅުގަނޑުމެންގެ ގެތަކުގައި ވަރަށް ގިނަ މުންކަރާތްތަކެއްވެއެވެ. އަދި އިޞްލާޙްކުރަންޖެހިފައިވާ ބޮޑެތި ކަންތައްތައްވެއެވެ. އަދި ފަރުވާކުޑަކޮށް އިހްމާލުވެވިފައިވާ ކަންތައްތަކެވެ.\n17/06/2013 ޢާންމު ލިޔުން, މުޖުތަމަޢުއަލް އުޚްތު އުއްމު ޢަބްދިﷲ\nގެތައް އިޞްލާޙުކުރުމަށް 40 ނަސޭހަތް (2)\nއޭނާގެ ނަފްސާއި އަހުލުން ނަރަކައިގެ އަލިފާނުން ރައްކާތެރިކުރުމެވެ. އަދި އަލިފާނުގެ ޢަޛާބުން ސަލާމަތްކުރުމެވެ.\n13/06/2013 ޢާންމު ލިޔުން, މުޖުތަމަޢުއަލް އުޚްތު އުއްމު ޢަބްދިﷲ


ކަށްވަޅަކީ ތިބާގެ ގޮޅިއެވެ – DhiSalafiyyah\nކަށްވަޅަކީ ތިބާގެ ގޮޅިއެވެ\n15/05/2012 އުޚްތުންއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއޭ ލޮބުވެތި އުޚުތެވެ! ﷲ އަށް ބިރުވެތިވާށެވެ. އަބަދުވެސް ﷲ ތިބާއަށް ބައްލަވާވޮޑިގެންވާކަން ހަނދާންކުރާށެވެ. ތިބާގެ ކޮންމެ ޢަމަލެއް ލިޔެވެމުން ދާކަން ހަނދާން ނައްތާނުލާށެވެ. މިއަދު ތިބާ ބޭނުންކަމެއް ކުރެވިދާނެއެވެ. ބޭނުންގޮތަކަށް އުޅެވިދާނެއެވެ. ތިބާގެ ވަށައިގެންވާ މީސްތަކުންގެ ތެރެއިން ގިނަމީހުންވަނީ ޝައިޠާނާގެ އަވާގައި ޖެހިފައެވެ. ޝައިޠާނާވަނީ އެމީހުން ހެއްލުންތެރި ކޮށްފައެވެ. މީސްތަކުން މަގުފުރެދުމުގައި ޝައިޠާނާވަނީ އޭނާގެ ވަޢުދު ކިތަންމެ ރަނގަޅަށްވެސް ފުއްދާފައެވެ. އެކަމަކު މާދަމާ ތިބާޔަށް ކުރެވޭނީ ކޮންކަމެއް ހެއްޔެވެ؟ މާދަމާ އަލުން ދިރުއްވާ ދުވަހުން ފެންނާނީ މިއަދު ތިބާ ކުރި ހެޔޮ ޢަމަލެކެވެ. އެދުވަހުން ކުރެވޭނެ އެއްވެސްކަމެއް ހަމަހިލާ ނޯންނާނެއެވެ.\nޣާފިލްކަމުގެ ނިދީގައި މިދުނިޔޭގެ އަގުހުރި ވަގުތުތައް ބޭކާރު ނުކުރާށެވެ. އޭ ﷲ ގެ އަޅާއެވެ. ތިބާގެ ހަށިގަނޑުން ފުރާނަ އަލްވަދާޢު ކިޔާނެއެވެ. ތިބާގެ ފުރާނަ ނޭވާހޮޅިޔަށް އެޅޭނެ ވަޤުތުގެ މަތީން ހަނދާންކުރާށެވެ. އެވަޤުތަކީ ތިބާގެ ލޯބިވާ ފިރިމީހާއާއި، ލޮލުގެ ކޮއި ފަދަ ދަރީންނާއި، މައިންބަފައިން ދޫކޮށް މިދުނިޔެއާއި ވަކިވާންޖެހޭ ވަޤުތެވެ. އޭގެ ފަހުން ތިބާގެ ފުރާނަނެތް މަސްގަނޑު ކޮނޑުތަކުގައި އުފުލި، އަނދިރި ކުޑަކުޑަ ގޮޅިއަކަށް ލެވޭނެއެވެ. އެއީ ތިބާގެ ޖަގަހައެވެ. އަނދިރި ކުޑަކުޑަ ގޮޅިއެކެވެ. އެހިނދު، ނަކީރާއި މުންކަރު – ދެމަލާއިކަތުން – ވަޑައިގެން ތިބާއާ،3ސުވާލު ކުރައްވާނެއެވެ. އެވަޤުތު ކަންތައްތައް ވެގެން ދާނެގޮތް، މި ހެއްލުންތެރި ދުނިޔޭގެ ދިރިއުޅުމާއި ހަނގުރާމަ ކުރަމުންދާއިރު، އަމިއްލަ ސިކުނޑިން ވިސްނާލާނެ ވަޤުތެއް ވޭހެއްޔެވެ؟\nއަދި އަލުން ދިރުއްވިގެން ހިސާބު ބެއްލެވޭ ބިރުބޮޑުވެގެންވާ ދުވަހު، ތިބާގެ ޢަމަލުތަކުގެ ފަތް ލިބޭނީ ކޮންފަރާތަކުން ކަމާމެދު، ތިބާގެ އިޙްސާސްތައް ހުންނާނެ ގޮތް މިއަދު އިޙްސާސް ކުރެވޭ ހެއްޔެވެ؟ ޖަހަންނަމައިގެ މަތީގައި ޞިރާޠުމަގު އަޅައިލެވޭ ހިނދު، މިދުނިޔެމަތީގައި ތިބާ ﷲ އާއި ރަސޫލާ ޞައްލަ ﷲ ޢަލައިހި ވަސައްލަމް އެންގެވި ގޮތަށް ނޫޅުނުނަމަ، އެމަގު ހުރަސްކުރާނީ ކޮންފަދައަކުންތޯއެވެ؟\nﷲ އަށް ބިރުވެތިވާށެވެ. މިދުނިޔެއަކީ އެއްވެސް އަގެއް ނެތް ތަނެއްކަން ހަނދާންކުރާށެވެ. ތިބާގެ އަޖަލުވަނީ ކަނޑައެޅިފައެވެ. ﷲ ގެ ޙަޟްރަތަށް ރުޖޫޢަވާން ޖެހޭނެކަން އެންމެ ވަގުތުކޮޅަކަށްވެސް ހަނދާން ނައްތާ ނުލާށެވެ. ކޮންމެ ވަގުތެއްގައިވެސް މަރު ތިބާގެ މައްޗަށް ވެރިވެގެންފާނެއެވެ. އެއީ ތިބާގެ ފޭރާމަށްވުރެ ކައިރީގައިވާ އެއްޗެކެވެ.\nحَتَّىٰ إِذَا جَآءَ أَحَدَهُمُ ٱلْمَوْتُ قَالَ رَبِّ ٱرْجِعُونِ * لَعَلِّيۤ أَعْمَلُ صَالِحاً فِيمَا تَرَكْتُ كَلاَّ إِنَّهَا كَلِمَةٌ هُوَ قَآئِلُهَا وَمِن وَرَآئِهِمْ بَرْزَخٌ إِلَىٰ يَوْمِ يُبْعَثُونَ (المؤمنون : 99-100)\n“އަދި އެބައިމީހުންގެ ތެރެއިން މީހެއްގެ ގާތަށް މަރު އައިސްފި ހިނދު އޭނާ ބުނާނެއެވެ. ‘އޭ މިއަޅާ ހައްދަވައި ގެންގުޅުއްވާ އިލާހެވެ. މިއަޅާ އެތާނގައި ނުކޮށް ދޫކޮށްލި ހެޔޮ ޢަމަލުތަށް ކުރުމަށްޓަކައި މިއަޅާ އަނބުރާ ދުނިޔަށް ފޮނުއްވާނދޭވެ’. އެހެނަކުން ނުވާނެއެވެ! ހަމަކަށަވަރުން އެއީ ހަމައެކަނި، އެނާގެ ދުލުން ބޭރުކޮށްލާ ބަހެކެވެ. އަދި އަލުން ދިރުއްވާ ދުވަހަށް ދަންދެން، އެބައިމީހުންގެ ކުރިމަތީގައިވަނީ ބަރުޒަޚެވެ.”\n(އަލްމުއުމިނޫން ސޫރަތުގެ 99 އާއި 100 ވަނަ އާޔަތް)\nމުޖްތަމަޢުގެ މުތްތައް (ނުނިމޭ)


އާލިއާގެ އިންސްޓަގްރާމުން ފެންނަނީ ރަންބީރުގެ ފޮޓޯ ނެެގުމުގެ މޮޅުކަން – Haftha\nއާލިއާގެ އިންސްޓަގްރާމުން ފެންނަނީ ރަންބީރުގެ ފޮޓޯ ނެެގުމުގެ މޮޅުކަން\nއާލިއާ ބަޓްގެ އިންސްޓަގްރާމުން، ލޯބިވެރިޔާ ރަންބީރު ކަޕޫރުގެ ފޮޓޯގްރަފީ އުކުޅު ދައްކާލައިފިއެވެ.\nއާލިއާއާއި ރަންބީރު ލޯބީގެ ގޮތުން ގުޅިގެން އުޅޭތާ މިިހާރު އަހަރުތަކެއް ވެފައި ވާއިރު، އެކަމަކީ މިހާރު އެކަކަށްވެސް ސިއްރުވެފައި އޮތް ކަމެއް ނޫނެވެ. އަދި ދޭތެރެއަކުން ދެމީހުން އެކުގައި ފެންނަ އިރު، މި ދުވަސްވަރުވެސް އެ ދެމީހުން އުޅެނީ އެކުގައި ޗުއްޓީއެއްގައެވެ.\nއާލިއާ ވަނީ އެ ޗުއްޓީގެ ތެރެއިން ރަންބީރު ނަގާފައިވާ ފޮޓޯތަކެއް އޭނާގެ އިންސްޓަގްރާމްގައި ހިއްސާކޮށްފައެވެ. އެ ފޮޓޯތަކުން ފެންނަނީ އޭނާ ފޮޓޯއަށް ހުއްޓިގެން އިންނަ މަންޒަރެވެ. އެ ފޮޓޯތައް ހިއްސާކުރަމުން އޭނާ ބުނީ އޭނާގެ “ބޯއީފްރެންޑް”ގެ ފޮޓޯ ނެގުމުގެ މޮޅުކަން ދައްކާލަނީ ކަމަށެވެ.\nއެ ދެ ލޯބިވެރިންގެ ސަޕޯޓަރުން އެމީހުން ކައިވެނި ކުރާނެ ދުވަހަކަށް ކެތްމަދުވެފައި ތިބި އިރު، ވަރަށް އަވަހަށް އެމީހުން ކައިވެނި ކުރަން އުޅޭ ކަމުގެ އަޑުތަކެއްވެސް ވަނީ ފެތުރިފައެވެ. އެ ދެމީހުން އެންމެ ފުރަތަމަ ނިންމީ މިދިޔަ އަހަރު ކައިވެނި ކުރާށެވެ. އެހެން ނަމަވެސް އެ ދެމީހުންގެ ޝެޑިއުލް ތަން ނުދިނުމުން، އެ ކައިވެނި މި އަހަރަށް ފަސްކުރީއެވެ.\nމި ދުވަސްވަރު އެމީހުން ދަނީ ދެމީހުން އެކުގައި ކުޅެފައިވާ ފިލްމު ބަރަހްމާސްތްރަ ޕްރޮމޯޓު ކުރަމުންނެވެ.


ތައުލީމީ ދާއިރާއިން މާސްޓާޒް އޮތް ބޭފުޅަކަށް އިކޮނޮމިކް މިނިސްޓްރީގެ ނައިބުކަން – Haftha\nTue, 11 August, 2020, 11:30 pm\nތައުލީމީ ދާއިރާއިން މާސްޓާޒް އޮތް ބޭފުޅަކަށް އިކޮނޮމިކް މިނިސްޓްރީގެ ނައިބުކަން\nޖުލައި 14, 2019\nރައީސް އިބްރާހިމް މުހައްމަދު ސޯލިހް، އިކޮނޮމިކް މިނިސްޓްރީގެ ނައިބު ކަމުގެ މަގާމަށް، ގދ. ދާންދޫ، ކާމިނީގެ، އަހުމަދު މުޖާހިދު އައްޔަން ކުރައްވައިފި އެވެ. އޭނާ އެ މަގާމަށް އައްޔަން ކުރެއްވީ މިދިޔަ ބުރާސްފަތި ދުވަހު އެވެ.\nޓީވީއެމްގެ ބައެއް ޝޯތައް ޕްރެޒެންޓް ކުރައްވާ މުޖާހިދަކީ މެލޭޝިއާގެ އޯޕަން ޔުނިވާސިޓީން މާސްޓާޒް އޮފް އެޑިއުކޭޝަން ހާސިލް ކުރައްވައިގެން ހުންނެވި ބޭފުޅެކެވެ. އަދި ތައުލީމީ ދާއިރާގެ ގިނަ އިސް މަގާމުތަކެއް އޭނާ ފުރުއްވާފައިވެ އެވެ.\nއެގޮތުން އޭނާ އެންމެ ފަހުން ހުންނެވީ އިމާދުއްދީން ސްކޫލުގެ ޕްރިންސިޕަލެއްގެ މަގާމުގަ އެވެ. އަދި އޭގެ ކުރިން އިސްކަންދަރު ސްކޫލުގެ ޑެޕިއުޓީ ޕްރިންސިޕަލް ކަމާއި އެ ސްކޫލުގެ ލީޑިން ޓީޗަރެއްގެ މަގާމު އަދާ ކުރައްވާފައިވެ އެވެ.\nމީގެ އިތުރުން ގައުމީ ޔުނިވާސިޓީގެ ޕާޓް ޓައިމް ލެކްޗަރާއެއްގެ ގޮތުގައި ވެސް މުޖާހިދު ވަނީ މަސައްކަތް ކުރައްވައިފަ އެވެ.\nއިކޮނޮމިކް މިނިސްޓްރީގެ ނައިބު ކަމަށް އިތުރު ބޭފުޅަކު އައްޔަން ކުރެއްވުމާއެކު، ކޮމްޕެނީ ރެޖިސްޓްރާ ކަމުގައި ހުންނެވި މަރިޔަމް ވިސާމްއާއެކު އެ މިނިސްޓްރީގެ ނައިބުންގެ އަދަދު ފަހަކަށް އަރާނެ އެވެ.


ޅޮހީ ކަރަންޓް ކޭބަލް ނެޓްވޯކް އެއްކޮށް ބަދަލުކުރުމުގެ މަސައްކަތް އަންނަ ހަފްތާގައި ފަށާނެ. | Landhooinfo\nޅޮހީ ކަރަންޓް ކޭބަލް ނެޓްވޯކް އެއްކޮށް ބަދަލުކުރުމުގެ މަސައްކަތް އަންނަ ހަފްތާގައި ފަށާނެ.\nނ.ޅޮހީ ބަނދަރުސަރަޙައްދު / ފައިލްފޮޓޯ\nނ.ޅޮހީ ކަރަންޓް ކޭބަލް ނެޓްވޯކް އެއްކޮށް ބަދަލުކުރުމުގެ މަސައްކަތް މިއަންނަ ހަފްތާގެ ތެރޭގައި ފަށާނެކަމަށް ޅޮހީ ކައުންސިލުން ބުނެފިއެވެ.\nޅޮހީ ކައުންސިލް ގެ ނައިބްރައީސް ރޭ ލަންދޫއިންފޯއަށް މިކަމާގުޅޭގޮތުން މަޢުލޫމާތު ދެއްވަމުން ވިދާޅުވީ މިމަސައްކަތް ކުރުމަށްޓަކައި ބޭނުންވާ ހުރިހާކޭބަލެއް މިހާރުވަނީ ޅޮއްސަށް ގެނެސްފާކަމަށާއި، މިއީ ނޯތުޔުޓިލިޓީސް ކުންފުނިން ކުރައްވާ ކަމެއްކަމަށެވެ.\nއޭނާ އިތުރަށްވިދާޅުވީ ޅޮހީގެ ކޭބަލްތައް ބާވެގެން އެކިދިމާއިން ކަރަންޓްގެ މައްސަލަތައް ދިމާވަމުން އަންނަތާ ލައްކަދުވަސް ވެއްޖެކަމަށާއި، އާކޭބަލް ވަޅުލާނިމުމުން މިކަންކަމަށް ހައްލުއަންނާނެކަމަށެވެ. އަދި މިބުރު ރަށުގެ ހުރިހާ މަގުތަކެއްގައި އާކޭބަލް އަޅާނެކަމަށާއި،މިކަމަކީ ޅޮހީރައްޔިތުން މިވަގުތަށް އެންމެ ބޭނުންވާ އެއްކަންތައް ކަމަށްވެސް އޭނާވިދާޅުވިއެވެ.\nލަންދޫއިންފޯއަށް މައުލޫމާތު ލިބިފައިވާ ގޮތުގައި މިއީ ޔުޓިލިޓީސް ކުންފުނީގެ ފަރާތުން މިހިސާބުގައި ކުރާ މިފަދަ ބޮޑު ފުރަތަމަ މަސައްކަތެވެ.


Banguraa Kakkan Thibi5Meehaku Hayyaru Kohfi - Vaguthu\nބަނގުރާ ކަންކަން ތިބި ފަސް މީހަކު ހައްޔަރުކޮށްފި\nޅ.އަތޮޅު ހިންނަވަރުގައި ބަނގުރާ ކައްކަން ތިބި ފަސް މީހަކު ހައްޔަރުކޮށްފިއެވެ.\nފުލުހުން މިއަދު ވިދާޅުވީ ޅ. އަތޮޅަށް މަސްތުވާތަކެތި އެތެރެކޮށް އެތަކެތީގެ ބޭނުންކޮށް ވިޔަފާރިކުރާ ފަރާތްތައް ހޯދުމަށާއި އެފަދަ ޢަމަލުތައް ހުއްޓުވުމުގެ ގޮތުން ޅ.އަތޮޅުގެ ޕޮލިސް ސްޓޭޝަންތަކުން ހިންގަމުންދާ ސިލްސިލާ އޮޕަރޭޝަންތަކުގެ ތެރެއިން ހިންނަވަރުގައި ހިންގި އޮޕަރޭޝަނެއްގައި ބަނގުރާ ތައްޔާރުކުރުމުގެ މަސައްކަތުގައިތިބި ބަޔަކު ހައްޔަރު ކޮށްފައިވާ ކަމަށެވެ.\nހިންނަވަރު ގެއެއްގައި ބަނގުރާ ކައްކާކަމަށް ލިބުނު މަޢުލޫމާތަކާއި ގުޅިގެން ހުކުރު ދުވަހު ހިންގި މި އޮޕަރޭޝަނުގައި ބަލައިފާސްކޮށްފައިވަނީ އެރަށުގެ ފަޅު ގެއެއް ކަމަށް ވެސް ފުލުހުން ވިދާޅުވިއެވެ.\n"އެގެ ބަލައިފާސްކުރިއިރު، އެގޭ ބަދިގޭގައި ބަނގުރާ ކެއްކުމަށް ތައްޔާރުކޮށްފައިވަނިކޮށް ފެނިފައިވޭ. އަދި ބަނގުރާ ކެއްކުމަށް ބޭނުންކުރާ ތަކެއްޗާއި ތައްޔާރުކޮށްފައިވާ ދެ ލީޓަރުގެ ބަނގުރާ ފުލުހުންގެ ބެލުމުގެ ދަށަށް ގެނެސްފައިވޭ." ފުލުހުން ވިދާޅުވިއެވެ.\nމި އޮޕަރޭޝަނުގައި ކުށުގެ ވެށިން ފަސް މީހަކު ހައްޔަރުކޮށްފައިވާއިރު، މި މީހުންގެ ތެރޭގައި ހިމެނެނީ 25 އަހަރުގެ ދެ ފިރިހެނުންނާއި 27 އަހަރުގެ ދެ ފިރިހެނުންނާއި 32 އަހަރުގެ ފިރިހެނެއް ކަމަށް ފުލުހުން ވިދާޅުވިއެވެ.\nމި ފަސް މީހުންގެ ބަންދާމެދު ގޮތެއް ނިންމުމަށް ޅ. ހިންނަވަރު މެޖިސްޓްރޭޓް ކޯޓަށް ޙާޟިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް ހަތް ދުވަހުގެ މުއްދަތު ދީފައިވާ ކަމަށް ވެސް ފުލުހުން ވިދާޅުވިއެވެ.\n12 ފުޅި ބަނގުރަލާއެކު ހުޅުމާލެއިން މީހަކު ހައްޔަރުކޮށްފި\nފެރީއެއް ފާސްކޮށް ގިނަ އަދަދެއްގެ ބަނގުރާ އަތުލައިގަނެ ހަތަރު މީހަކު ހައްޔަރުކޮށްފި\nއޮގަސްޓް 25, 2019 14:05\nއާމްދަނީ ހޯދުމަށް ކުރާބުރަ މަސައްކަތް ފަނުފުލުން ތިޔަ ދުއްވާލީ\nއޮގަސްޓް 25, 2019 14:06\nއެކުދިންނައް ކަޅު ސައި ބޯން ދަސްދަސްކޮށްދީ\nއޮގަސްޓް 25, 2019 17:14\nބަނގުރަލަށްވާނީ ކައްކައި ނިމުމުން.\nވީމާ ތިކަމުގައި އެމީހުން ބަންދު ކުރިމީހުން ގޮވައިގެން ކޯޓަށް ދެވޭނެ.\nބަނގުރާ ކެއްކުމެކޭ އަންހެން ފަނޑިޔާރުން އައްޔަންކުރުމެކޭ ކޮބާ ތަފާތަކީ ؟


Majilyhuge Raees ge magaamu Gasimah adhaakureveyne tha! | Mihaaru\nރައްޔިތުންގެ މަޖިލީހުގެ ރައީސް ގާސިމް އިބްރާހިމް-- ފޮޓޯ: ނިޝާން އަލީ/މިހާރު\n04 ނޮވެމްބަރ 2018 - 17:12 34 comments\nމިދިޔަ ބުރާސްފަތި ދުވަހު ބޭއްވި މަޖިލީހުގެ ޖަލްސާގައި 62 މެމްބަރުންގެ ވޯޓުން މަޖިލީހުގެ ރައީސްގެ މަގާމަށް އިންތިޚާބު ކުރެއްވި ގާސިމް އެ މަގާމަށް ޝަރުތު ހަމަވޭތޯ ސުވާލު އުފެދުނީ އެ މަނިކުފާނަކީ 65 އަހަރުން މަތީ ބޭފުޅަކަށް ވާތީ އެވެ.\nގާނޫނުއަސާސީގެ 124 ވަނަ މާއްދާގެ ހ. ގައި ބުނާ ގޮތުން ރައީސުލްޖުމްހޫރިއްޔާއި ރައީސުލްޖުމްހޫރިއްޔާގެ ނައިބުގެ މަގާމު އެއްފަހަރާ ހުސްވެއްޖެ ނަމަ ވަގުތީ ގޮތުން އެ މަގާމާ ހަވާލުވާން ޖެހޭނީ މަޖިލީހުގެ ރައީސެވެ. މަޖިލީހުގެ ރައީސަށް ހަވާލުވެވެން ނެތް ނަމަ މަޖިލީހުގެ ނައިބު ރައީސެވެ. ނައިބު ރައީސަށް ހަވާލުވެވެން ނެތް ނަމަ ހަވާލުވާނީ މަޖިލީހުން ފާސްކުރާ ގަރާރަކުން ހޮވާ އެ މަޖިލީހުގެ މެމްބަރެކެވެ.\nވަގުތީ ގޮތުން އެ މަގާމާ ހަވާލުވާ މީހާގެ ޝަރުތުތައް ކަނޑައަޅާފައިވާ 124 ވަނަ މާއްދާގެ ނ. ގައި ބުނެފައިވަނީ ވަގުތީ ގޮތުން ވެސް ރައީސުލްޖުމްހޫރިއްޔާ ކަމާ ހަވާލުވާ މީހަކީ ރައީސުލްޖުމްހޫރިއްޔާ ކަމުގެ މަގާމަށް އިންތިޚާބުކުރެވޭ މީހެއްގެ ކިބައިގައި ހުންނަންޖެހޭ ޝަރުތުތައް ފުރިހަމަވާ މީހަކަށް ވާންޖެހޭނެ ކަމަށެވެ.\nގާނޫނުއަސާސީ އަށް ފަހުން ގެނައި އިސްލާހުގައި ބުނެފައިވާ ގޮތުގައި ރައީސުލްޖުމްހޫރިއްޔާގެ މަގާމަށް ކުރިމަތިލާ މީހަކީ 65 އަހަރު ވެފައިވާ މީހަކަށް ވެގެންނުވާނެ އެވެ.\nގާސިމްގެ އުމުރުން 65 އަހަރަށް ވުރެ މަތިވެފައިވާ އިރު، މަޖިލީހުގެ ރައީސްގެ މަގާމަށް އިންތިޚާބު ކުރުމުން ރައީސް އޮފީހުގެ ލީގަލް އެފެއާޒް މިނިސްޓަރު އާއިޝަތު އާޒިމާ ޝަކޫރު ވަނީ އެ މައްސަލައިގައި ސުވާލު އުފައްދަވާފަ އެވެ. އޭނާ ފޭސްބުކްގައި ލިޔުއްވާފައިވާ ގޮތުގައި ގާސިމަކީ 65 އަހަރުން މަތީ ބޭފުޅަކަށް ވާއިރު ރައީސުލް ޖުމްހޫރިއްޔާގެ މަސްއޫލިއްޔަތުތައް ވަގުތީ ގޮތުން ވެސް އަދައެއް ނުކުރެއްވޭނެ އެވެ. އެހެންކަމުން މަޖިލީހުގެ ރައީސްއަކަށް 65 އަހަރުން މަތީ ބޭފުޅަކު އައްޔަން ކުރެއްވިދާނެތޯ ސުވާލު އުފެދޭ ކަމަށް އޭނާ ވިދާޅުވި އެވެ.\nރައީސުލްޖުމްހޫރިއްޔާގެ މަގާމާ މަޖިލީހުން ހަވާލުވާން ޖެހޭ ހާލަތެއްގައި މަޖިލީހުގެ ރައީސް އުމުރުން ދޮށީވެފައިވާތީ އެ މަސްއޫލިއްޔަތާ މަޖިލީހުގެ ނައިބު ރައީސް ހަވާލުވުމުން، ރައީސަށް ވުރެ އެ މަޖިލީހުގެ ނައިބު ރައީސްގެ މަގާމު އިސްވީތޯ ސުވާލު އުފެދޭނެ ކަމަށް ވެސް އާޒިމާ ވިދާޅުވި އެވެ.\nއާޒިމާ ވިދާޅުވީ އެއީ އޮޅުން އަރާ އެ މައްސަލައަކަށް ވާތީ މަޖިލީހުގެ ކައުންސެލް ޖެނެރަލް އެކަން ސާފު ކޮށްދޭން ޖެހޭ ކަމަށެވެ.\nނަމަވެސް ގާނޫނީ އެހެން ބޭފުޅުން އެ ހިޔާލާ ދެކޮޅެވެ. އެ ބޭފުޅުން ވިދާޅުވަނީ މަޖިލީހުގެ ރައީސަށް ވެވޭނެ ޝަރުތުތަކުގެ ތެރޭގައި 65 އަހަރު ނުފުރޭ މީހަކަށް ވުން ލާޒިމް ނުކުރާ ކަމަށެވެ. އެ ޝަރުތު ހަމަވާން ޖެހެނީ ރައީސުލްޖުމްހޫރިއްޔާގެ މަގާމާ ހަވާލުވާ ވަގުތުގައި ކަމަށްވާތީ 65 އަހަރަށް ވުރެ ދޮށީ މީހަކަށް މަޖިލީހުގެ ރައީސްކަން ކުރެވޭނެ އެވެ.\nހަމަ އެހެންމެ ރައީސުލްޖުމްހޫރިއްޔާގެ މަގާމާ ހަވާލުވުމާއި އެ މަގާމުގެ ޒިންމާއާ ހަވާލުވުމަކީ ދެ ކަމެއް ކަމަށާއި އެހެންކަމުން 65 އަހަރުން މަތިވެފައިވީ ނަމަވެސް ޒިންމާ އަދާކުރެއްވޭނެ ކަމަށް ބައެއް އެހެން ވަކީލުން ވިދާޅުވެ އެވެ.\nއެކަމާ ގުޅޭ ގޮތުން މަޝްހޫރު ގާނޫނީ ވަކީލު، އަދި ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވީ 65 އަހަރުން މަތީ ބޭފުޅަކު މަޖިލީހުގެ ރައީސަށް ހުރުމަކީ މައްސަލައެއް ކަމަށް ނުދެކޭ ކަމަށެވެ. ސަބަބެއް ކަމަށް އޭނާ ވިދާޅުވީ މަޖިލީހުގެ ރައީސެއް އިންތިޚާބު ކުރަނީ މަޖިލީހުގެ މެމްބަރުންގެ ތެރެއިން ކަމަށްވާ އިރު، މަޖިލީހުގެ މެމްބަރުންނަކީ 65 އަހަރު ނުފުރޭ ބަޔަކަށް ވާން ނުޖެހޭތީ އެވެ.\n"މަޖިލީހުގެ ތެރެއިން ރައީސް ކަމަށް އަންނަ މީހާގެ އެ ޝަރުތު [65 އަހަރު ނުވުން] ލާޒިމުވާ ނަމަ ގާނޫންއަސާސީ އަށް އިސްލާހު ގެނައި އިރު އެ މާއްދާ ވެސް އިސްލާހު ކުރީސް. މަޖިލީހަށް ކަމެއް އޮޅިފައި ނުވަތަ ހަނދާން ނެތިފައި އޮވެދާނެ ކަމަށް އަޅުގަނޑުމެން ބަލައިގެންނުވާނެ ނޫންތޯ؟" ޕީޖީ ޝަމީމް ވިދާޅުވި އެވެ.\n"މަޖިލީހުގެ ރައީސް ނެތް ހާލަތެއްގައި ވާނެ ގޮތް އޮތް މާއްދާ ވެސް ބަދަލެއް ނުކުރޭ. އެހެންވީމަ ކެބިނެޓް ކޮމެޓީން އަންނަ މީހާ، ނުވަތަ މަޖިލީހުގެ އެންމެ ގިނަ ދުވަސްވީ މެމްބަރަށް ވާތީ އަންނަ މީހާ ވެސް އެ ޝަރުތު ހަމަނުވެ ހިނގައިދާނެ، އެކަމަކު އެއީ މައްސަލައަކަށް ނުވާނެ."\nގާސިމް އެ މަގާމަށް އިންތިޚާބު ކުރީ، މަޖިލީހުގެ ރައީސް އަބްދުﷲ މަސީހްގެ އިތުބާރު ނެތް ކަމުގެ މައްސަލައެއް ހުށަހަޅާފައި ވަނިކޮށް އޭނާ އެ މަގާމުން އިސްތިއުފާ ދެއްވުމާ ގުޅިގެންނެވެ.\nގާސިމަކީ ރައްޔިތުންގެ މަޖިލީހުގެ އިތުރުން މިހާރުގެ ގާނޫނުއަސާސީ ފާސްކުރި ރައްޔިތުންގެ ހާއްސަ މަޖިލީހުގެ ރައީސްގެ މަގާމު 2004 އިން 2008 އަށް އަދާ ކުރެއްވި މެމްބަރެކެވެ. އޭނާ މަޖިލީހުގެ މެންބަރުކަން ކުރައްވާތާ 18 އަހަރުވެއްޖެ އެވެ.\nއިތުރު ލިޔުންތައް އާޒިމާ ޝަކޫރު މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް އިދިކޮޅު ފަރާތްތައް އަބްދުﷲ މަސީހް މުހައްމަދު ހުސައިން ޝަމީމް (ޕީޖީ)\nރޮޒައިނާގެ ބަހުގެ ހަމަލާތަކެއް އާޒިމާ އަށް


Nizaam Badhalukurumuge Mashvaraa Ah Raees Mivaguthu Iskameh Nudhevvaa - Mabrook - Vaguthu\nވެރިކަމުގެ ނިޒާމު ބަދަލުކުރުމަށް މަޝްވަރާ ކުރުމަށް ރައީސް އިބްރާހިމް މުހައްމަދު ސޯލިހު މި ވަގުތު އިސްކަން ނުދެއްވާ ކަމަށާއި ނަމަވެސް އެއީ ރައީސް އާއިއެކު މަޝްވަރާ ކުރެވިދާނެ ކަމެއް ކަމަށް ރައީސް އޮފީހުގެ ތަރުޖަމާނު މަބްރޫކް އަޒީޒް މިރޭ ވިދާޅުވެއްޖެ އެވެ.\nރައީސް އޮފީހުގައި މިހާރު ކުރިއަށްދާ ނޫސްވެރިންގެ ބައްދަލުވުމެއްގައި މަބްރޫކް ވިދާޅުވީ ރައީސް މި ވަގުތު އެންމެ ބޮޑު އިސްކަމެއް ދެއްވަނީ ރައްޔިތުންނަށް އެ ވެވަޑައިގެންފައިވާ ވައުދުތައް ފުއްދުމަށް ކަމަށެވެ. އޭގެ އިތުރުން އިސްކަން ދެއްވަނީ ކޮވިޑްގެ ސަބަބުން ކުރިމަތިވި އިގްތިސާދީ ދަތިކަމުގެ ހާލަތު ރަނގަޅު ކުރުމަށް ކަމަށް ވެސް ވިދާޅުވި އެވެ.\n"ރައީސް އެ ވިދާޅުވި ވާހަކައަކީ ރައީސްގެ ފޯކަސް ހުރީ މިކަމަކަށް ނޫން. ރައީސްގެ ފޯކަސް ހުރީ އިކޮނޮމީ ރިކަވަރީއަށް. ރައީސް ހުންނެވީ ވެވަޑައިގެންނެވި ވައުދުތައް ފުއްދެވުމަށް،" މަބުރޫކް ވިދާޅުވިއެވެ.\nމަބުރޫކް ވިދާޅުވީ ނިޒާމު ބަދަލުކުރަން ޖެހޭ ކަމަށް ރައްޔިތުންނަށް ފެނިއްޖެ ހާލަތެއްގައި އެކަން ކުރަން ސަރުކާރު ފަސް ނުޖެހޭނެ ކަމަށެވެ. ނިޒާމުގެ ބަހުސް ކުރައްވަން ބޭނުންފުޅުންވާ ލީޑަރުންނާއެކު ރައީސް މަޝްވަރާ ކުރައްވަންވެސް ފަސް ޖެހިވަޑައިނުގަންނަވާނެ ކަމަށް މަބްރޫކް ވިދާޅުވިއެވެ.\nވެރިކަމުގެ ނިޒާމު ބަދަލު ކުރުމުގެ ބަހުސް ފެށިފައި މިވަނީ ރާއްޖޭގެ ވެރިކަމުގެ ނިޒާމް ބަރުލަމާނީ ނިޒާމަކަށް ބަދަލުކޮށް އަންނަ ފެބްރުއަރީ މަހާއި ހަމައަށް އަންނައިރު ބޮޑުވަޒީރު ކަމާއި ހަވާލުވާން ބޭނުންވާ ކަމަށް ރައީސް ނަޝީދު ރައީސް ޞާލިހަށް އެންގެވުމުންނެވެ.\nބަރުލަމާނީ ނިޒާމަކަށް ތާއިދު ކުރެއްވީ އެމްޑީޕީގެ 23 މެންބަރުން!\nމެއި 3, 2021 05:02\nއިބޫވެސް އިސްކަމެއްނުދޭތާ އޭނާވެސް ވެރިކަން ބޭނުންވޭވިއްޔާ. ތަބަކަކަށް ލައިގެން ވެރިކަންލިބުނީ ކިނބުލުގައި ނުހުރޭ އެއްވެސް އުރަތްޕެއް ބޯގޯސްމީހަކަށް ވެރިކަންދީގެންވެސް ނުވިސްނޭކުދިންނާއި އިންޑިޔާއާއި އީސީން ވައްކަންކޮށްގެން ގައުމަށް ތަރައްގީގެނައި ޔާމީނު ބޭރުކުރީއެވެ.\nކަލޭ ފޭވަޅުގަ މުލިއްސެއް ޖަހައިގެން އުޅޭހެން ބޮޑުވަޒީރުކަން ހޯދަން ތިޔަ ތެޅިބާލަނީ، ބަލަގަ މަވެސް ވެރިކަން ބޭނުމޭ.\nމެއި 3, 2021 09:26\nދައުލަތް ދަވާލުމުގެ މަސައްކަތުގައި ހޭބޯނާރާ އުޅެނީ އެހެންނުތޯ؟\nމެއި 3, 2021 11:41\nބޯގޯސް މަބުރޫކާ! ވެރިކަމުގެ ނިޒާމަކީ ރައީސަކު އިސްކަންދީގެން ބޯދޮށަށް ލައިގެން ނިދާހެދުމުން ބަދަލުވާ އެއްޗެއްތަ؟


ރޯދައިގެ ސަބަބުން ސިއްހަތަށް ލިބޭ ފައިދާ – Dhen.mv\nރޯދައިގެ ސަބަބުން ސިއްހަތަށް ލިބޭ ފައިދާ\nރޯދަ މަހަކީ ވަރަށް މާތް މަތިވެރި މައްސަރެކެވެ. ހަމައެހެންމެ ރޯދަ މަހަކީ ވަކިން ހާއްސަކޮށް ކޮންމެ މީހެއްގެ ދިރިއުޅުމަށް ވެސް ތަފާތު ބަދަލުތައް ގެނުވައިދޭ މައްސަރެއް ވެސް މެއެވެ. އޭގެ ތެރޭގައި ހަށިގަނޑަށް އަންނަ ބަދަލުތައް ވެސް ފާހަގަކޮށްލަން ޖެހެއެވެ. އަދި ހާއްސަކޮށް ރޯދައަށް ހުރުމުގެ ސަބަބުން ހަށިގަނޑަށް ލިބޭ ފައިދާތައް ވެސް އެހާމެ ގިނައެވެ.\nރޯދައިން ސިއްހަތަށް ލިބޭ ފައިދާ ތަކުގެ ތެރޭގައި :\nހަކުރު ބަލިން ދުރުކޮށްދޭ:\nރޯދައަށް ހުރުމުގެ ސަބަބުން ހަށިގަނޑުގައި އިންސުލިން އުފައްދައިދޭ މަދު ވެގެން ދެއެވެ. ހަމައެއާއެކު ރޯދއަށް ހުންނަން ފަށާތާ ކުޑަ ދުވަސް ކޮޅެއްގެ ތެރޭގައި ހަށިގަނޑުން 30 އިންސައްތަ ހަކުރު ދަށް ކޮށްދޭ ކަމަށް ދިރާސާ ތަކުން ދައްކައެވެ.\nހިތުގެ ބަލިތަކުން ދުރުކޮށްދޭ:\nދިރާސާތަކުން ދައްކާގޮތުގައި ރޯދައަށް ހުރުމަކީ ހިތުގެ ބަލިތަކަށް އޮތް ޝިފާއެކެވެ. އަދި ހިތުގެ ލޭ ހޮޅިތައް ދުޅަހެޔޮ ކަންމަތީގައި ބަހައްޓައިދޭ ކަމެއް ވެސް މެއެވެ.\nދުޅަހެޔޮ ސިއްހަތެއްގައި ބަހައްޓައި ދިނުމަށް އެހީތެރިވެދޭ:\nރޯދައަށް ހުރުމަކީ ހަށިގަނޑުގައިވާ ހޯމޯންސް ތަކަށާއި އެކި އެކި ކެމިކަލް ރިއެކްޝަން ތަކަށް އަސަރު ކުރުވާ ކަމެކެވެ. އޭގެ ސަބަބުން ފެޓް ޓިޝޫތައް ވިރުވައިދީ ބަރުދަން ލުއިކޮށްދެއެވެ.\nހިތްހަމަ ޖެހުން ގެނެސްދޭ:\nތަފާތު ބަލިތަކުން ރައްކާތެރި ކޮށްދިނުމުގެ އިތުރަށް ރޯދައަށް ހުރުމަކީ ހިތްހަމަ ޖެހުން ގެނެސްދޭ ކަމެކެވެ. ސިއްހީ މާހިރުން ވިދާޅުވާ ގޮތުގައި ރޯދައަށް ހުރުމަކީ ބޭކާރު ވިސްނުން ތަކާއި ޚިޔާލުތަކުން ވެސް ދުރުކޮށްދީ ސިކުނޑި ތާޒާ ކަންމަތީގައި ބަހައްޓައިދޭ ކަމެކެވެ.


Syria gai hanguraama boduve gedhoru dhookuri meehunge adhadhu 270,000 ah\nސީރިއާގައި ހަނގުރާމަ ގަދަވެ ގެދޮރު ދޫކުރި މީހުންގެ އަދަދު 270،000 އަށް\nސީރިއާ (ޖުލައި 2) - ސީރިއާ ސަރުކާރާ ދެކޮޅަށް ހަނގުރާމަކުރާ އިދިކޮޅު ޖަމާއަތްތަކަށް އެ ގައުމުގެ ސިފައިން ދެމުންދާ ހަމަލާތަކަށް ދެ ހަފުތާ ވެފައިވާއިރު، ހަނގުރާމައިގެ ސަބަބުން ހުޅަނގު-ދެކުނު ސަރަހައްދުން ގެދޮރު ދޫކޮށް ދާންޖެހިފައިވާ މީހުންގެ އަދަދު 270،000 އަށް އަރާފައިވާ ކަމަށް އދ. އިން ބުނެފި އެވެ.\nއދ. އިން ބުނިގޮތުގައި، އޭގެ ތެރެއިން ގިނަ މީހުންނަކީ އެންމެ ހަނގުރާމަ ބޮޑު ދޭރާ އާއި ކިޔުނީޓުރާ ސަރަހައްދުން ގެދޮރު ދޫކޮށް ދާ މީހުންނެވެ. އެމީހުންގެ މިސްރާބު ހުރީ ޖޯޑަންއާއި އިޒްރޭލުގެ ބެލުމުގެ ދަށުގައިވާ ގޯލަން ހައިޓްސް އަށެވެ. ނަމަވެސް، އެ ދެ ގައުމުން ވެސް ވަނީ އިތުރު ރެފިއުޖީން ތަކަކަށް ބޯޑަރު ހުރަސް ކުރުމުގެ ހުއްދަ ނުދޭނެ ކަމުގައި ބުނެފަ އެވެ.\nމިހާތަނަށް 130 މީހުން މަރުވެފައިވާ އިރު، ރަޝިޔާގެ ވައިގެ ހަމަލާތަކުގެ އެހީގައި، ސީރިއާ ސިފައިން ދަނީ، އިދިކޮޅު ހަނގުރާމަވެރިންގެ އަތް ދަށުގައިވާ އެ ސަރަހައްދު ހިފުމުގެ މަސައްކަތް ކުރަމުންނެވެ.\nސީރިއާގެ ހުޅަނގު ދެކުނުން އޮންނަ ދޭރާ އާއި ކިޔުނީޓުރާ ހިފުމަށް ރައީސް ބައްޝާރުލް އައްސަދު އަމާޒުހިފައިވަނީ، މިދިޔަ އޭޕްރިލް މަހު ވެރިރަށް ދިމިޝްގު އިރުމަތީގައި އޮންނަ ޣޫތާ ހިފުމުގެ ކާމިޔާބީއަށްފަހު އެވެ.\nމިހާރު ބަންދުކޮށްފައިވާ ޖޯޑަން ބޯޑަރު ކައިރީގައި 70،000 އަށް ވުރެ ގިނަ ރެފިއުޖީން ތިބެން މަޖުބޫރުވެފައިވާ އިރު ގިނަ އާއިލާތަކަށް ފެނާއި ކާބޯތަކެތީގެ ދަތިކަން ވަނީ ކުރިމަތިވެފަ އެވެ. ޒަހަމްވެފައިވާ އެތަކެއް ސަތޭކަ މީހުންގެ ސަބަބުން، ބޯޑަރު ސަރަހައްދުގައި ހުރި ހޮސްޕިޓަލްތަކަށް ވެސް ވަނީ ބާރު ބޮޑުވެ، އެކަށިގެންވާ ފަރުވާ ދިނުމަށް ހުރަސްއެޅިފަ އެވެ.\nސިރިއާ އިން ގެދޮރުދޫކޮށްދާ މީހުން ވަނުމުގެ ހުއްދަ ދިނުމަށް އދ. ވަނީ އަވަށްޓެރި ގައުމަތަކަށް ގޮވާލާފަ އެވެ. ނަމަވެސް، މިހާރުވެސް 660،000 އަށް ވުރެ ގިނަ ސީރިއާ ރެޖިއުޖީންނަށް ހިމާޔަތްދީފައިވާ ޖޯޑަން އިން ބުނީ، އެ ގައުމަށް އިތުރަށް ރެޖިއުޖީން ނުބެލެހެއްޓޭނެ ކަމަށެވެ.\nނަމަވެސް، އެ ރެފިއުޖީންނަށް ބޭނުންވާ އެހީ ފޯރުކޮށްދޭން މަސައްކަތް ކުރަމުން އަންނަކަމަށް ޖޯޑަންގެ އިތުރުން އިޒްރޭލުން ވެސް ވަނީ ބުނެފަ އެވެ.\nޔޫއެން ސީރިޔާ އިޒްރޭލް + ޖޯޑަން\nއިޒްރޭލުން ތެޔޮ ގަންނަން ޑީލެއް ނުހަދަން: ލުބްނާން\n"ގޯލާންގެ އުސްބިންތަކަކީ އިޒްރޭލުގެ ސަރަހައްދެއް ނޫން"\nމިތިބީ އީރާނަށް އަތް ދިއްކޮށްގެން: ސައޫދީ


Maheh haa dhuvas therey MH370 hoadheyne kamuge ummeedhu bodu | Mihaaru\nއެމްއެޗް370 ގެއްލިފައި ވަނީ މާޗް 8، 2014 ގައި ކުއާލަ ލަމްޕޫރުން ބެއިޖިން އަށް ދަތުރު ކުރަނިކޮށް.\nމަހެއްހާ ދުވަސްތެރޭ އެމްއެޗް370 ހޯދޭނެ ކަމުގެ އުއްމީދު ބޮޑު\n24 ޖެނުއަރީ 2018 - 15:545comments\nއެމެރިކާގެ އޯޝަން އިންފިނިޓީން ބޯއިން 777 ގެ ބޯޓު ހޯދުމުގެ މަސައްކަތް ފަށާފައި ވަނީ މިދިޔަ ހޯމަ ދުވަހު އެވެ.\n"މަސައްކަތް ފަށާތާ މަހެއްހާ ދުވަސްތެރޭ ބޯޓު ހޯދޭނެކަމުގެ އުއްމީދު ވަރަށް ބޮޑު،" އޮސްޓްރޭލިއާގެ ނޭޝަނަލް ސައެންޓިފިކް ރިސާޗް އެޖެންސީގެ އޯޝަނޯގްރާފާ ޑޭވިޑް ގްރިފިން ވިދާޅުވި އެވެ.\nއެމްއެޗް370 ހޯދަން އޯޝަން އިންފިނިޓީ އަށް މެލޭޝިއާ އިން ދީފައި ވަނީ ތިން މަސް ދުވަހެވެ.\nމެލޭޝިއާ ސަރުކާރާ އެކު އެއްބަސްވެފައިވާ ގޮތަށް ބޯޓު ފެނިއްޖެ ނަމަ އޯޝަން އިންފިނިޓީ އަށް ދޭނެ އެންމެ ބޮޑު އަގަކީ 70 މިލިއަން ޑޮލަރެވެ. އެމްއެޗް370 ފެނިއްޖެ ނަމަ އޯޝަން އިންފިނިޓީ އަށް ދޭ އަގު ކަނޑައަޅާނީ ބޯޓު ފެނުނު ސަރަހައްދަށް ބަލައިފައި ކަމަށެވެ. މި ގޮތުން 5،000 އަކަ ކިލޯ މީޓަރުގެ ސަރަހައްދަކުން ފެނިއްޖެ ނަމަ އޯޝަން އިންފިނިޓީ އަށް ދޭނީ 20 މިލިއަން ޑޮލަރެވެ. ބޯއިން 777 ބޯޓު 25،000 އަކަ ކިލޯ މީޓަރުގެ ސަރަހައްދުން ބޭރުން ފެނިއްޖެ ނަމަ ދޭނީ 70 މިލިއަން ޑޮލަރެވެ. ބޯޓު ނުފެނިއްޖެ ނަމަ އެއްވެސް ފައިސާއެއް ދޭކަށް ނުޖެހޭނެ އެވެ. އެމްއެޗް370 ހޯދައިދޭން ތިން ކުންފުންޏަކުން ހުށަހެޅި އެވެ.


އެޓޯލް ރޭންޖަރ ލާންޗުގެ 200 ހޯސްޕަވަރ 4-ސްޓްރޯކު 1 ޔަމަހާ އިންޖީނު އޯވަރހޯލްކުރުން – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ އެޓޯލް ރޭންޖަރ ލާންޗުގެ 200 ހޯސްޕަވަރ 4-ސްޓްރޯކު 1 ޔަމަހާ އިންޖީނު އޯވަރހޯލްކުރުން – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nއެޓޯލް ރޭންޖަރ ލާންޗުގެ 200 ހޯސްޕަވަރ 4-ސްޓްރޯކު 1 ޔަމަހާ އިންޖީނު އޯވަރހޯލްކުރުން\n31 އޮކްޓޯބަރ 2016 (IUL)438-AU/1/2016/179 ޙިއްސާކުރެއްވުމަށް\n31 އޮކްޓޯބަރ 2016 (IUL)438-AU/1/2016/179\nމިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ އެޓޯލް ރޭންޖަރ 1 ލޯންޗުގެ 200 ހޯސްޕަވަރ4ސްޓްރޯކް އިންޖީނު މަރާމާތުކޮށްދޭނެ ފަރާތެއް ހޯދުމަށް ބޭނުންވެއެވެ.\n1. މި ބީލަން ކުރިއަށްދާނީ ދައުލަތުގެ މާލިއްޔަތުގެ ޤާނޫނުގެދަށުން 11 ފެބްރުއަރީ 2009ގައި ހަދާފައިވާ ދައުލަތުގެ މާލިއްޔަތުގެ ޤަވާޢިދަށް 31 އޮކްޓޯބަރ 2010ގައި އިތުރުކުރެވުނު “ބާބު 15: ދައުލަތުގެ ޕްރޮކިއުމަންޓު” ގެ ދަށުންނެވެ.\n2. ބީލަން ކާމިޔާބުކުރާ ފަރާތެއް ހޮވުމުގައި ބަލާނީ، މައުލޫމާތު ޝީޓްގައި ދެވިފައިވާ މިންގަނޑުތަކަށެވެ.\n3. މިމަސައްކަތް ކޮށްދިނުމަށް ޝައުޤުވެރިވާ ފަރާތްތަކުން ބޭނުންވާ މައުލޫމާތު ޝީޓް މިނިސްޓްރީ އޮފް އެންވަޔަރަންމަންޓް އެންޑް އެނަރޖީ ގެ ވެބް ސައިޓްއިން ޑައުންލޯޑް ކުރެވެން ހުންނާނެއެވެ. އަދި މިމިނިސްޓްރީގެ ޕްރޮކިއުމަންޓް ޔުނިޓްއަށް (procurement@environment.gov.mv) މެއިލް ކުރުމުން އެފަރާތަކަށް ފޯރުކޮށްދެވޭނެއެވެ.\n4. ބިޑު ހުޅުވުމަށް ހަމަޖެހިފައިވަނީ 2016 ނޮވެމްބަރ 10 ވާ ބުރާސްފަތި ދުވަހުގެ 10:30 ގައި މިނިސްޓްރީ އޮފް އެންވަޔަރަންމަންޓް އެންޑް އެނާރޖީ ގެ ބައްދަލުކުރާ ކޮޓަރީ ގައި މި މަސައްކަތަށް އަންދާސީ ހިސާބު ހުށަހަޅުއްވާފަރާތްތަކުގެ ހާޒިރުގައެވެ.\n5. ބަންދުކުރެވިފައިވާ ބީލަންތައް 2016 ނޮވެމްބަރ 10 ވާ ބުރާސްފަތި ދުވަހުގެ 10:30 އަށް ތިރީގައިވާ އެޑްރެހަށް ހުށަހަޅުއްވަންވާނެއެވެ. މިވަގުތުގެ ފަހުން ހުށަހެޅޭ ބީލަންތައް ބަލައިނުގަނެވޭނެއެވެ. ބީލަން ހުޅުވާނީ މަތީގައި ދެންނެވުނު ގަޑީގައި ތިރީގައިވާ އެޑްރެހަށް ވަޑައިގަންނަވާ ބީލަންހުށަހަޅުއްވާ ފަރާތްތަކުގެ މަންދޫބުންގެ ޙާޟިރުގައެވެ.\nމިނިސްޓްރީ އޮފް އެންވަޔަރަންމަންޓް އެންޑް އެނަރޖީ،\nހަނދުވަރީ ހިނގުން، މާލެ، 20392، ދިވެހިރާއްޖެ.\nއިޢުލާނު (286.27 KB)\nމަޢުލޫމާތު ކަރުދާސް (330.35 KB)\nޕްރޮޖެކްޓް ޕްލޭނިންގ އެންޑް ކޮންޓްރޯލް ޓްރެއިނިންގ ޕްރޮގްރާމް ވިތް މައިކްރޯސޮފްޓް ޕްރޮޖެކްޓްގެ ޓްރެއިނިންގ ކޮންސަލްޓަންސީ ހޯދުމާއި ގުޅޭ\n“ނޭޝަނަލް އެކްޝަން ޕްލޭން އޮން ސަސްޓެއިނަބަލް ކޮންޒަމްޕްޝަން އެންޑް ޕްރޮޑަކްޝަން” ތައްޔާރުކުރުމަށް ކޮންސަލްޓެންޓެއް ހޯދުމާއި ގުޅޭ\n19 އޮކްޓޯބަރ 2021\nފެނާއި ނަރުދަމާގެ ދާއިރާއިން އާންމުން ހޭލުންތެރިކުރުމަށްޓަކައި މާކެޓިންގ ޕްލޭނެއް އަދި ބްރޭންޑް އައިޑެންޓިޓީއެއް ތައްޔާރުކުރުމުގެ މަސައްކަތްކޮށްދޭނެ ފަރާތެއް ހޯދުމާއި ގުޅޭ\nފެނާއި ނަރުދަމާގެ ދާއިރާއިން މީހުން ތަމްރީނުކުރުމަށް ބޭނުންކުރާނެ އީ-ލާރނިންގ ޕްލެޓް ފޯރމެއް ތައްޔާރުކޮށްދޭނެ ފަރާތެއް ހޯދުމާއި ގުޅޭ\n14 އޮކްޓޯބަރ 2021


Reethikoh saafu kohllan hoadhan vee Unilever ge ufehdhun thah\n17th February 2019 | Last update: 08:48\nޔުނިލިވާގެ ޕްރޮޑަކްޓުތައް ރާއްޖެއަށް އެތެރެކުރަނީ ބެސްޓް ބައި މޯލްޑިވްސް އިން --\nދުނިޔޭގެ އެންމެ ގިނަ އުފެއްދުންތައް ބާޒަރަށް ނެރޭ ކުންފުނި ޔުނިލީވާއަކީ އަންނައުނާއި، ތެލި ތަށި ދޮވުމަށާއި ގޭތެރެއާއި އޮފީސްފަދަ ތަންތަން ސާފުކުރުމަށާއި އަދި އާންމުންގެ ސާފުތާހިރުކަމަށް ބޭނުންވާ ގިނަ ބްރޭންޑުތަކުގެ މޮޅެތި އުފެއްދުންތައް ބާޒާރަށް ނެރެމުން އަންނަ ކުންފުންޏެކެވެ.\nއެގޮތުން މި ކުންފުނިން ބާޒާރަށް ނެރޭ ތަފާތު ބްރޭންޑުތަކުގެ އުފެއްދުންތައް ހިމެނޭ "ޔުނިލިވާ ޕްރޮފެޝަނަލް" އަކީ އޮފީސްތަކާއި ތަފާތު އެކި މަސައްކަތު މާހައުލުތައް ސާފުތާހިރުކަމާ އެކު ރީތިކޮށް ބެހެއްޓުމަށް އެންމެ އެކަށޭނެ އުފެއްދުންތަކެވެ. އޮފީސްތަކުގެ އިތުރުން، ރެސްޓޯރެންޓުތަކާއި ހޮޓާ، ސުކޫލް އަދި ހޮސްޕިޓަލްތައް ފަދަ ސާފުތާހިރުކަން ކޮންމެހެން މުހިންމު ތަންތަނަށް ބޭނުންވާ އުފެއްދުންތައް މީގެ ތެރޭގައި ހިމެނެ އެވެ.\nހާއްސަ ގޮތެއްގައި، ޖަރާސީމު އެންމެ އާންމު ބިންމައްޗާއި، އެންމެ އަވަހަށް ހަޑިވާ ބިއްލޫރި ސާފުކުރަން ބޭނުންކުރާނެ އުފެއްދުންތަކާއި އަންހެންވެރިން އަވަދިނެތި އުޅެންޖެހޭ ބަދިގޭގެ އެކި ތަންތަން ސާފުކުރާނެ އުފެއްދުންތަކާއި އުނަގަނޑަށް ތަދުއަރާވަރަށް އުގުޅަންނުޖެހޭ ފާހާނާ ސާފުކުރާނެ އުފެއްދުންތަކާއި އަތް ދޮވުމަށާއި ފެންވެރުމަށް ބޭނުންވާ ތަފާތު އުފެއްދުންތައްވެސް ހިމެނެ އެވެ. މި އުފެއްދުންތަކަކީ މަޝްހޫރު ބްރޭންޑުތައް ކަމަށްވާ ސިފް، ސަންލައިޓް، ޑޯމެކްސް، ބްރީޒް، ކޮމްފޯޓް، ލައިފްބޯއީ އަދި ލަކްސްގެ އުފެއްދުންތަކެވެ.\nސިފް: ހަޑިވެފައިވާ ތަންތަން ސާފުކޮށްލަން އެންމެ ފައްކާ\nސިފް ބްރޭންޑުގެ އުފެއްދުންތަކަކީ ގޭތެރެއާއި ބަދިގެފަދަ ތަންތަން ސާފުކުރުމަށް ހާއްސަ އުފެއްދުންތަކެކެވެ. މިކަމަށް އެންމެ އެކަށޭނެ އެންމެ ފަސޭހަ ވާނީ މި ބްރޭންޑުގެ ޕްރޮޑަކްޓުތަކެވެ. ބަދިގޭގެ ސިންކުގައި ޖަހާފައިހުރި ދަމިލަތަކާއި ކައްކާ ވަގުތު ފާރަށް ބުރާފައި ހުންނަ ތެލާއި މުށީގެ ދޭތެރެތަކުގައި ކަޅުވެފައި ހުންނަ ތަންތަނާއި ފަންކާގައި ހުންނަ ހަޑިއާއި ލޯގަނޑާއި އަދި ބިއްލޫރި ސާފުކުރުމަށް ހާއްސަ އުފެއްދުންތައް މި ބްރޭންޑުގައި ހުންނާނެ އެވެ.\nސިފް ބްރޭންޑުގެ އުފެއްދުންތައް --\nގޭގޭގެ އިތުރުން އޮފީހާއި ސުކޫލްތަކާއި އެނޫން ތަންތަންވެސް ސާފުކުރުމަށް މި ބްރޭންޑުގެ ޕްރޮޑަކްޓުތައް ބޭނުންކުރެވޭނެ އެވެ. މި ބްރޭންޑުގެ ކޮންމެ ޕްރޮޑަކްޓެއް ބޭނުންކޮށްގެން ސާފުކުރުމުގެ މަސައްކަތް ނުހަނު ފަސޭހަވެގެންދެ އެވެ. ތަންތަން ސާފުކުރުށް ދުނިޔޭގެ އެކި ހިސާބުތަކުގައި ބޭނުންކުރާ އެންމެ މަގުބޫލު މި ބްރޭންޑަކީ 50 އަށްވުރެ ގިނަ ގައުމުގެ މީހުން ބޭނުންކުރާ ބްރޭންޑެކެވެ. މި ބްރޭންޑުގެ ޕްރޮޑަކްޓުތަކަކީ 100 ފަސެންޓު ސްޓްރީކް ފްރީ ޕްރޮކްޓުތަކެކެވެ.\nސަންލައިޓް: ތެލިތަށި ދޮވެލަން މީ މަރެއް\nސަންލައިޓް ބްރޭންޑުގެ އުފެއްދުންތައް --\nއިތުރު ތައާރަފެއް ބޭނުންނުވާ ސަންލައިޓްއަކީ ގޭގެ ތަންތަން ސާފުކުރުމަށް ދުނިޔޭގައި އެންމެ ފުރަތަމަ އުފެއްދި ސައިބޯންޏެވެ. މި ސައިބޯނި ބޭނުންކޮށްގެން ގޭގެ ތަންތަނުގެ އިތުރުން އަންނައުނުވެސް ދޮވެލެވި އެވެ. މި ބްރޭންޑުގެ ދިޔާ ސައިބޯންޏަކީ ބަދިގޭގައި ބޭނުންކުރާ ތެލި ތަށި ދޮވުމަށް އެންމެ އެކަަށޭނެ ޕްރޮޑަކްޓެވެ. ތެލި ތަށީގައި ހުންނަ ދެލިގަނޑާއި ތެލާއި އެއްޗެހި ފަސޭހައިން ދުއްވާލާއި އާރޯކަން ގެންނަށް މި ބްރޭންޑް ބޭނުންކުރެވޭނެ އެވެ.\nޑޯމެކްސް: އުނދަގުލަކާ ނުލާ ފާހާނާ ސާފުކޮށްލާ\nޑޯމެކްސް ބްރޭންޑުގެ އުފެއްދުންތައް --\nމި ބްރޭންޑަކީ ފާހާނާ ތަށި ދޮވުމަށް ހާއްސަކޮށްފައިވާ ޕްރޮޑަކްޓެކެވެ. ފާހާނާ ތަށީގައި ހުންނަ ހަޑިތައް ދުއްވާލާއި ތަށި ހުދުކޮށް ރީތިކޮށް ބެހެއްޓުމަށް މޮޅު ޕްރޮޓަކްޓެކެވެ. ފާހާނާ ތަށީގައި ހުންނަ ނުރައްކާތެރި ޖާރާސީމުތައްވެސް މީގެން ނައްތާލާ ދޭނެ އެވެ.\nކޮމްފަޓް: އަންނައުނަށް ސާފުކަމާއި މީރުވަސް\nކޮމްފަޓް ބްރޭންޑުގެ އުފެއްދުންތައް --\nމިއީ އަންނައުނު ދޮވުމަށް ހާއްސަ ޕްރޮޑަކްޓެކެވެ. ތަފާތު އެކި ވައްތަރުތައް ހިމެނޭ މި ބްރޭންޑުގެ ފެބްރިކް ކޮންޑިޝަނާއަކީ މީރު ވަސްދުވާ އަދި އަންނައުނުގައި ހުންނަ ހަޑިއާއި ޖަރާސީމުތައް ފަސޭހައިން ނައްތާލަދޭ ޕްރޮޑަކްޓެކެވެ. ކޮންމެ ވައްތަރެއްގެ އަންނައުނެއްވެސް މި އުފެއްދުން ބޭނުންކޮށްގެން ދޮވެވޭނެ އެވެ.


Raajjeyge League Hatharu Zone Akah, Football Ingilaabee Bodu Badhalakah - Vaguthu\nމިނިވަން 50 ޗެމްޕިއަންޝިޕްގެ މެޗެއްގެ ތެރެއިން\nރާއްޖޭގެ ފުޓުބޯޅައިގެ ކަންކަން މައިގަނޑު ގޮތެއްގައި މިހާތަނަށް ކުރިޔަށްދިޔައީ ވެރިރަށް މާލޭގައެވެ. މީގެކުރިން މިނިވަން ޗެމްޕިއަންޝިޕުގެ ނަމުގައި މުޅި ރާއްޖެއަށް ހުޅުވާލައިގެން ފުޓުބޯޅައިގެ ހަރަކާތްތަށް ފުޅާކުރުމަށް އެފްއޭއެމުން ގިނަ މަސައްކަތްތަކެއް ކޮށްފައިވެއެވެ. އެ ހުރިހާ ތަޖުރިބާތަކާއެކު އެފްއޭއެމުން މިިހާރު ތައްޔާރުވަމުން އަންނަނީ ރާއްޖޭގެ ފުޓުބޯޅަ އިންގިލާބީ ބޮޑު ގެންދިއުމަށެވެ. އެއީ ރާއްޖޭގެ ލީގު ފޯމެޓު މުޅި ރާއްޖެއަށް އަމާޒުކުރުމަށެވެ. އެހެންކަމުން 2023/24 ވަނަ އަހަރުގެ ލީގު ފޯމެޓް މުޅި ރާއްޖެއަށް އަމާޒުކުރުމަށް މިހާރު ވަނީ ޕްލޭން ނިމިފައެވެ.\nމި ޕްލޭނަކީ އެފްެއޭއެމުގެ ރައީސްކަމަށް ދެވަނަ ދައުރަކަށް ހޮވިވަޑައިގެންނެވި ބައްސާމް އަދީލް ޖަލީލްގެ ވައުދެކެވެ. ރާއްޖޭގެ ހުރިހާ ސަރަހައްދަކަށް ވެސް ހަމަހަމަކަން ލިބޭގޮތަށް ބައްޓަންކޮށްފައިވާ މި ފޯމެޓާއެކު އެންމެ ބޮޑަށް ފާހަގަވަނީ ހަތަރު ޒޯނަކަށް ބަހާލުމެވެ. މި ހަތަރު ޒޯނުގައި އެ ޒޯނެއްގައި ހިމެނޭ އަތޮޅުތަކުގެ ރަށްތަކާާއެކު ގިނަ ފުރުސަތުތަކެއް ލިބިގެންދެއެވެ.\nރާއްޖޭގެ ލީގު ބަހާލާ ހަތަރު ޒޯން\nޒޯން 1 : ހއ، ހދ، ށ، ނ، ރ\nޒޯން2: ބ، ޅ، ކ، އއ، އދ، ވ، މ، ފ، ދ\nޒޯން3: ތ، ލ، ގއ، ގދ، ޏ، ސ\nޒޯން4:މާލެ، ހުޅުމާލެ، ވިލިމާލެ\nރާއްޖޭގެ މީޑިއާތަކަށް ލީގުގެ އާ ފޯމެޓާއި ގުޅޭ މައުލޫމާތުދިނުމަށް މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެފްއޭއެމްގެ ރައީސް ބައްސާމް އަދީލް ޖަލީލް ވަނީ މި އާ ފޯމެޓާއެކު އަތޮޅުތެރޭގެ ފުޓުބޯޅައަަށް އަންނަ ބަދަލުތައް ހިއްސާކޮށްދެއްވާފައެވެ. މި ބަހާލެވޭ ހަތަރު ޒޯނާއެކު ކޮންމެ ޒޯނެއްގައި ވެސް ހަތަރު ޑިވިޝަންތަަކަށް ބަހާލެވިގެންދެއެވެ.\nރާއްޖޭގެ އާ ލީގު ފޯމެޓު ހާމަކޮށްދެއްވީ އެކަމަށް ހާއްސަކޮށް އެފްއޭއެމުން އައްޔަނުކުރި މުހައްމަދު އާދަމެވެ. އޭނާއަކީ މީގެކުރިން މިނިވަން ޗެމްޕިއަންޝިޕް އޮގަނައިޒްކުރުމުގައި ވެސް އެންމެ އިސް ދައުރު އަދާކުރި އެކަކެވެ.\nއެފްއޭއެމުން ބޭއްވި ނޫސްވެެރިންގެ ބައްދަލުވުމުގެ ތެރެއިން-- ފޮޓޯ: އެފްއޭއެމް\nމި ޑިވިޝަނުގައި ބޭނުން އަދަދަކަށް ޓީމުތަައް ބައިވެރިވެވެއެވެ. އަދި އެ ޒޯނަކުން ބައިވެރިވާ ޓީމުތަކާއެކު އޯޕަން ޑިވިޝަން ކުރިޔަށްދާނީ ގްރޫޕުތަކަށް ބަހާލުމަށްފަހު އެވެ. މި ޑިވިޝަނުގައި ބައިވެރިވާން ބޭނުންވާ ޓީމުތައް އެ ޒޯނެއްގައި ރަޖިސްޓްރީވެފައިވާ ޓީމަކަށް ވާންޖެހޭނެ އެވެ. އަދި ރަށަކުން އެއް ޓީމަށްވުރެ އިތުރަށްވެސް މި ޑިވިޝަނުގައި ބައިވެރިވެވޭނެ އެވެ. އަދި ކޮންމެ ގްރޫޕެއްގެ މެޗުތައްވެސް ކުޅޭނީ ސެންޓްރަލައިޒް ދަނޑެއްގައެވެ. މި ފުރުސަތު އެފްއޭއެމުން ހުޅުވާލާނެއެވެ.\nއޯޕަން ޑިވިޝަނުން ކޮލިފަައިވާ ޓީމުތައް އެ ޒޯނެއްގައި ހަ ގްރޫޕަކަށް ބަހާލެވޭނެއެވެ. މީގެތެރެއިން ތިންވަނަ ޑިވިޝަނަށް ކޮލިފައިވާނީ 18 ޓީމެވެ. އެއީ ކޮންމެ ގްރޫޕަކުން ތިން ޓީމެވެ. ބާކީ ހިމެނޭ 15 ޓީމު ތިންވަނަ ޑިވިޝަނުގައި މަޑުކުރާނެ އެވެ. 2021-22 ވަނަ ސީޒަނުގައި އެއްވެސް ފައިނަލެއް އަދި ރެލިގޭޝަނެއް ނުކުޅޭނެ އެވެ. މި މެޗުތައް ކުޅޭނީ ބިޑް ޕްރޮސެސްއެއްގެ ދަށުން ހޮވޭ ސެންޓްރަލައިޒް ދަނޑެއްގައެވެ.\nމި ޑިވިޝަނުގައި ތިންވަނަ ޑިވިޝަނުން ކޮލިފައިވާ ޓީމުތައް ބަހާލާލީ ހަތަރު ގްރޫޕަކަށެވެ. މި ގްރޫޕުތަކުގެ ގުރު ނަގާނީ ހާއްސަ ޕްރޮސެސްއެއްގެ ތެރެއިންނެވެ. މީގެތެރެއިން ފުރަތަމަ ޑިވިޝަނަށް ކޮލިފައިވާނީ ކޮންމެ ގްރޫޕަކުން އެންމެ ރަނގަޅު ނަތީޖާ ނެރޭ ދެ ޓީމެވެ. ހަތަރު ގްރޫޕަށް ބަލާއިރު އެއީ ޖުމްލަ 8 ޓީމެވެ. މި ޑިވިޝަނުގައި ދެން ބާކީ ހިމެނޭ 10 ޓީމު ދެވަނަ ޑިވިޝަނުގައި މަޑުކުރާނެ އެވެ.\nމި ޑިވިޝަނުގެ 2021/22 ވަނަ ސީޒަނުގައި އެއްވެސް ފައިނަލެއް އަަދި ރެލިގޭޝަން މެޗެއް ނުކުޅޭނެއެވެ. ކޮންމެ ގްރޫޕެއްގެ މެޗުތައްވެސް ކުރިޔަށްދާނީ ސެންޓްރަލައިޒް ދަނޑުތަކެއްގައެވެ. މި ދަނޑުތައް ހޮވާނީ އެފްއޭއެމުން ހުޅުވާލާ ބިޑް ޕްރޮސެސްއެއްގެ ތެރެއިންނެވެ.\nފުރަތަމަ ޑިވިޝަނުގެ މެޗުތައް ކުރިޔަށްދާނީ ދެވަނަ ޑިވިޝަނުން ހޮވޭ ޓީމުތަކުގެ މެދުގައި ރައުންޑް ރޮބިން އުސޫލުން އެއް ބުރަށެވެ. މި ޑިވިޝަނުން ޗެމްޕިއަންކަން ލިބޭ ޓީމެއް 2023-24 ވަނަ ސީޒަނުގެ ދިވެހި ޕްރިމިއަރ ލީގަށް ކޮލިފައިވާނެ އެވެ. ފުރަތަމަ ޑިވިޝަނުގައި އެއްވެސް ރެލިގޭޝަން މެޗެއް ނުކުޅޭނެއެވެ.\nމި ޑިވިޝަންތަކަކީ މިހާރުވެސް މާލޭގައި ކުރިޔަށްދާ ގޮތެވެ. އަލަށް އެކުލަވާލާ ފޯމެޓާއެކު ކޮންމެ ޒޯނެއްގައި ވެސް ޑިވިޝަންތަކަކަށް ބަހާލެވިގެންދާނެ އެވެ. އަދި ގިނަ ކުޅުންތެރިންނާއި ޓީމުތަކަކަށް އިތުރު ފުރުސަތުތަކެއް ލިބިގެންދާނެ އެވެ.\nކޮލިފައިންގެ ބުރުތައް ނިމުމަށް ފަހު ޕްރިމިއާ ލީގުގައި ވާދަކުރާނީ 12 ޓީމެކެވެ. މި ޓީމުތަކާއެކު މުބާރާތަށް ހާއްސަ ރެފްރީންނާއި ކޮމިޝަނަރުން ތަމްރީނުކުރުމަށް ވެސް އެފްއޭއެމުން ވަނީ ނިންމާފައެވެ.\n"ހަގީގަތުގައި މިއީ ބޮޑު ކަމެއް، ބައިވަރު ކަންތައްތަަކެއް މިގެތެރޭގައި އެބަ ހިނގާ، ބައިވަރު ކޯޗުން ތަމްރީނު ކުރަންޖެހޭ ވަރަށް ބައިވަރު ރެފްރީން މެޗު ކޮމިޝަނަރުން އަންނަން ޖެހޭ، މީހުންވެސް ބޭނުންވޭ، " ބައްސާމް ވިދާޅުވިއެވެ.\nއެފްއޭއެމުގެ ޓާގެޓަކީ ކުރިޔަށްއޮތް އީދާއި ބަންދަށްފަހު އަންނަ އޯގަސްޓުމަހު ލީގުގެ މަސައްކަތް ފެށުމަށެވެ. އެކަމާއި ގުޅޭ ގިނަ ތައްޔާރީތަކެއް އެފްއޭއެމުން ދަނީ ވަމުންނެވެ.\nޖުލައި 15, 2021 23:32\nމމމ މިތަނުގައި ވާއެއްޗެއް އަދި ނުވާއެއްޗެއްވެސް ނޭނގުނު🤷♀ބޯގޮވައިފި\nޖުލައި 16, 2021 04:27\nމޮޅެތި ފޯމެޓްތަކަށް ލީގު ޑިޒައިން ކުރެވިދާނެ. ތިޔަ ފޯމެޓަކީ އަތޮޅުތެރޭގައި ވޯކުކުރާނެ ފޯމެޓެއް ނޫން. މުޅި އަހަރު ދުވަހު އަތޮޅުތެރޭ ޓީމުތަކުގެ ކުޅުންތެރިންނަށް ފުޓްބޯޅައަށް ހުސްވެގެނެއް ނުތިބެވޭނެ. ފުޓްބޯޅައަކުން އެމީހުންނަށް އެމީހުންގެ އާއިލާއާއި ދިރިއުޅުމުގެ ހަރަދުބަރަދެއް ހަމަޖައްސައެއް ނުދެވޭނެ. މިކަންކަން ފުޓްބޯޅައިގެ ތެރެއިން ހަމަނުޖެހޭހާ ހިނދަކު ތިޔަކަހަލަ ފޯމެޓްތަކެއް ވޯކެއް ނުކުރާނެ.\nޖުލައި 21, 2021 16:16\nތި ދާނީ ޗޮކުން ::::ލޮލް


އުންމުލް މުއުމިނީން ޢާއިޝާ ރަޟިޔަ ﷲ ޢަންހާ – Esfiya – Dhivehi Vaahaka Site\nއުންމުލް މުއުމިނީން ޢާއިޝާ ރަޟިޔަ ﷲ ޢަންހާ\n- by Ali Ihsaan_ Ahima Sh. Funadhoo - 5- September 16, 2018\nأمّ المؤمنين عائشة رضى اللّـه عنــها އަކީ މުސްލުމުންގެ ފުރަތަމަ ޚަލީފާ أبوبكر الصّدّيق رضى اللّـه عنــه ގެ ދަރިކަނބަލުންނެވެ. ޢާލަމްތަކަށް ރަޙްމަތެއްކަމުގައި ފޮނުއްވި މާތް ނަބިއްޔާ صلّى اللّـه عليه وسلّم ގެ ލޮބުވެތި އަނބިކަބަލުންނެވެ. ޞަޙާބީން ބޭކަނބަލުންގެ ތެރެއިން އެންމެ ޢިލްމުވެރިކަމަށް އަރާހުންނެވި ކަމަނާއެވެ. މިއުއްމަތަށް މާތް ނަބިއްޔާ صلّى اللّـه عليه وسلّم ގެ ތަޢުލީމާއި އިރުޝާދުތަށް ފޯރުކޮށްދެއްވުމަށް މަސައްކަތްޕުޅުކޮށްދެއްވި ބޭކަނބަލެކެވެ.\nނަންފުޅާއި ނަސަބުފުޅު އަދި ޚާންދާނު\nأمّ المؤمنين عائشة رضى اللّـه عنــها އަކީ ޞަޙާބީ ބޭކައުކަނބަލުންގެ ތެރެއިން ވަރަށް މަތިވެރި ޚާއްޞަ މަޤާމެއް ލިބިވަޑައިގެންފައިވާ ބޭކަނބަލެކެވެ. އެކަމަނާގެ ބައްޕާޅު ފަރާތުގެ ކާފާފުޅު أبو قحافة عثمان بن عامر އަކީ ޞަޙާބީ ބޭކަލެކެވެ. އެކަލޭގެފާނު އިސްލާމްވެވަޑައިގެންނެވީ މައްކާ ފަތަޙަ ކުރެއްވި ދުވަހުއެވެ. أمّ المؤمنين عائشة رضى اللّـه عنــها ގެ ބައްޕާފުޅު ފަރާތުގެ މާމާފުޅު أم الخير سلمى بنت صخر رضى اللّـه عنــها އަކީވެސް ޞަޙާބީންގެ މަތިވެރި ދަރަޖަ ލިބިވަޑައިގެންފައިވާ ބޭކަނބަކެވެ.\nأم الخير سلمى بنت صخر رضى اللّـه عنــها އިސްލާމްވެވަޑައިގެންނެވީ ބިޢުޘަތުގެ ހަތަރެއް ނުވަތަ ފަސްވަނަ އަހަރުގެ ތެރޭގައެވެ. ކައުއިތުރު ރަސޫލާ صلّى اللّـه عليه وسلّم ގެ ދުޢާފުޅުގެ ބަރަކާތުންނެވެ. އެހެންކަމުން ޢިލްމުވެރިން އެކަމަނާ ހިމަނުއްވާފައިވަނީ އިސްލާމްވެވަޑައިގެންނެވުމުގައި އިސްނެންގެވި ބޭކައުކަނބަލުންގެ ތެރޭގައެވެ. ތާރީޚުގެ ޢިލްމުވެރިން ވިދާޅުވާ ގޮތުގައި أم الخير سلمى بنت صخر رضى اللّـه عنــها އާއި أبو قحافة عثمان بن عامر رضى اللّـه عنــه ގެ ދެމަފިރިކަނބަލުން އަވަހާރަވީ ޢުމަރުގެފާނުގެ ޚިލާފަތުގެ ދުވަސްވަރުގައެވެ.\nކުރިންވެސް ދެންނެވިފައިވާނޭ ފަދައިން أمّ المؤمنين عائشة رضى اللّـه عنــها ގެ ލޮބުވެތި ބަފައިކަލުންނަކީ أبوبكر الصّدّيق رضى اللّـه عنــه އެވެ. އެކަލޭގެފާނަކީ ކައުއިތުރު ނަބިއްޔާގެ ރިސާލަތަށް ބޮޑެތި ފިރިހެނުންކުރެ، އެންމެ ފުރަތަމަ އިޖާބަދެއްވި ބޭކަލެކެވެ. އެކަލޭގެފާނުގެ މާތްކަމާއި މަތިވެރިކަމުގެ މައުޟޫގައި ބަޔާންވެގެންވާ ޙަދީޘްތަކާއި އާޔަތްތަކަކީ ތާރީޚު ދިރާސާ ކުރާފަރާތަކަށް ވަންހަނާ ވެގެންވާނެކަމެއް ނޫނެވެ.\nأمّ المؤمنين عائشة رضى اللّـه عنــها ގެ މައިކަނބަލުންނަކީ أم رُومان އެވެ. އެކަމަނާގެ އަސްލު ނަންފުޅާއި މެދުގައި ތާރީޚުގެ ޢިލްމުވެރިންގެ މެދުގައި ޚިލާފު އުފެދިފައިވެއެވެ. ބައެއް ރިވާޔަތްތަކުގައިވާ ގޮތުން އެކަމަނާގެ ނަންފުޅަކީ زينب އެވެ. އަނެއްބައި ރިވާޔަތްތަކުގައިވާގޮތުން އެކަމަނާގެ ނަންފުޅަކީ دَعْد بنتُ عامر އެވެ. أم رُومان رضى اللّـه عنــها އަކީ ކިނާނަތު ވަންހައިގެ ބޭކަނބަލެކެވެ. عبد الله بن الحارث އޭކިޔުނު އަޒްދުވަންހައިގެ ބޭކަލަކު އެކަމަނާއާއި ކާވެނިބައްލަވައިގެން މައްކާގައި ވަންޒަންވެރިވެވަޑައިގެންނެވީއެވެ. އެއީ އިސްލާމްދީން އައުމުގެ ކުރީންނެވެ.\nعبد الله بن الحارث މައްކާގައި ވަޒަންވެރިވީ، أبوبكر الصّدّيق رضى اللّـه عنــه ގެ ޚަލީފެއްގެ ގޮތުގައެވެ. عبد الله بن الحارث އާއި أم رُومان رضى اللّـه عنــها އަށް އެކާވެނިފުޅުން ބޭފުޅަކު ލިބިވަޑައިގެންނެވިކަމުގައި މުއައްރިޚުން ލިޔުއްވާފައިވެއެވެ. އެދަރިކަލުންގެ ނަންފުޅަކީ، الطّفيل އެވެ. ދުވަސްކޮޅެއްފަހުން، عبد الله بن الحارث މައްކާގައި މަރުވެއްޖެއެވެ.\nދެން، أبوبكر الصّدّيق رضى اللّـه عنــه ޢަރަބީންގެ އާދަކާދަ ނިޔާކުރާގޮތުގެ މަތީން أم رُومان رضى اللّـه عنــها އަށް އެހީތެރިވެވަދައިގެންނެވުމުގެ މަޤްޞަދުގައި އެކަމަނާ އާއި ކާވެނި ބައްލަވައިގެންނެވިއެވެ. އެދެބޭކަނބަލުންގެ އެ ކާވެނިފުޅަށް ދެބޭފުޅުން ލިބިވަޑައިގެންނެވިއެވެ. އެއީ عبد الرّحمن رضى اللّـه عنــه އާއީ أمّ المؤمنين عائشة رضى اللّـه عنــها އެވެ. ކުރިންވެސް ދެންނެވިފައިވާނޭ ފަދައިން ކައުއިތުރު ރަސޫލާ صلّى اللّـه عليه وسلّم އިސްލާމީ ރިސާލަތާއިގެ ވަޑައިގެންނެވުމުން އެންމެ ފުރަތަމަ އިސްލާމްވެވަޑައިގެންނެވީ أبوبكر الصّدّيق رضى اللّـه عنــه އެވެ. އެކަލޭގެފާނު އިސްލާމްވެވަޑައިގެންނެވުމުން، أم رُومان رضى اللّـه عنــها ވެސް އެކަލޭގެފާނާއެކު އިސްލާމްވެވަޑައިގެންނެވިއެވެ.\nއެހެންކަމުން أم رُومان رضى اللّـه عنــها ހިމެނިވަޑައިގަންނަވަނީ އިސްލާމްވެވަޑައިގެންނެވުމުގައި ކުރިއަރައިވަޑައިގެންނެވި ބޭކައުކަނބަލުންގެ ތެރެގައެވެ. ކީރިތި ޤުރުޢާނުގައި އެބޭކަނބަލުންނަށް ދެއްވާފައިވާ ލަޤަބުފުޅަކީ السّابقون الأوّلون ގެ މަތިވެރި ލަޤަބުފުޅެވެ. أمّ المؤمنين عائشة رضى اللّـه عنــها ގެ ބަފައިކަލުން أبوبكر الصّدّيق رضى اللّـه عنــه ފަދައިން އެކަމަނާގެ މަންމާފުޅަކީވެސް ނުހަނު ތަޤްވާވެރި ޞާލިޙު ބޭކަނބަލެކެވެ. އެކަމަނާ އަވަހާރަވީ ރަސޫލާ صلّى اللّـه عليه وسلّم ގެ ޙަޔާތްޕުޅުގައެވެ. އެކަމަނާ އަވަހާރަވީ ދުވަހު ނަބިއްޔާ ޙަދީޘް ކުރެއްވިކަމަށް ބުޚާރީގެ ތާރީޚުގައި ލިޔުއްވާފައިވެއެވެ.\n“مَنْ سرَّهُ أَنْ يَنْظُرَ إِلَى امْرَأَةٍ مِنَ الْحُوْرِ الْعيْنِ، فَلْيَنْظُرْ إِلَى هَذِهِ”\nމާނައީ: “ސުވަރުގޭގެ ހޫރުލްޢީނަކު ދެކޭން ބޭނުންވާ މީހަކު އެކަމަނާ (އެބަހީ أم رُومان) ދެކޭހުށިކަމަމެވެ.”\nأمّ المؤمنين عائشة رضى اللّـه عنــها ގެ މަންމާފުޅު أم رُومان رضى اللّـه عنــها އަވަހާރަވީ ތަރީޚަކާމެދު ޢިލްމުވެރިންގެ މެދުގައި ވަރަށް ގިނަ ޚިލާފުތަށް އުފެދިފައިވެއެވެ. އެނގެނީ އެކަމަނާ އަވަހާރަވީ ކައުއިތުރު ރަސޫލާގެ ޙަޔާތްޕުޅުގައިކަމެވެ.\nޚާދާނުގެ ގޮތުން ނުވަތަ ވަންހައިގެ ގޮތުން ބަލާއިރު أمّ المؤمنين السّيّدة عائشة رضى اللّـه عنــها އަކީ ޤުރައިޝުންގެ ތެރެއިން ތައިމުވަންހަޔަށް ނިސްބަތްވާ ބޭކަނބަލެކެވެ. ތައިމުވަންހައަކީ، ޤުރައިޝުންގެ ތެރެއިން މަރުގެ ދިޔައިގެގޮތުން އެއްކުރެވޭ މުދަލާއި، ފައިސާ ބެލެހެއްޓުމުގެ މަސްޢޫލިއްޔަތާއި ޙަވާލުވެފައިވާ ވަންހައެވެ. ހަމައެހެންމެ، ތައިމުވަންހައިގެ ބޮޑުންނަކީ ނަސަބުގެ ޢިލްމަށް އެންމެ އަރައިތިއްބަވާ ބޭކަލުންނެވެ.\nأمّ المؤمنين عائشة رضى اللّـه عنــها ގެ އެއްކިހުނުފަން ހުންނެވީ އެންމެ ބޭކަލެކެވެ. އެއީ عبد الرّحمن بن أبوبكر رضى اللّـه عنــه އެވެ. أمّ المؤمنين السّيّدة عائشة رضى اللّـه عنــها ގެ އެއްބައްޕާފުޅު ބޭފުޅުންނަކީ، عبد الله بن أبي بكر رضى اللّـه عنــه އާއި، محمد بن أبي بكر رضى اللّـه عنــه އާއި، أسماء بنت أبي بكر رضى اللّـه عنــها އާއި، أم كلثوم بنت أبي بكر އެވެ.\nމިދެންނެވުނު ބޭފުޅުންގެތެރެއިން، عبد الله بن أبي بكر رضى اللّـه عنــه އާއި، أسماء بنت أبي بكر رضى اللّـه عنــها އަކީ އިސްލާމްވެވަޑައިގެންނެވުމުގައި އަވަސްވެވަޑައިގެންނެވި السّابقون الأوّلون ގެ މުޤައްދަޞް ޖަމާޢަތުގައި ހިމެނިވަޑައިގަންނަވާ ދެބޭކަނބަލުންނެވެ. محمد بن أبي بكر رضى اللّـه عنــه އުފަންވެވަޑައިގެންފައިވަނީ ކައުއިތުރު ރަސޫލާގެ حَجَّةِ الْوَدَاعِ ގެ ދަތުރުފުޅުގެ ތެރޭގައެވެ. أم كلثوم بنت أبي بكر އުފަންވެވަޑައިގެންނެވީ أبوبكر الصّدّيق رضى اللّـه عنــه އަވަހާރަވުމަށްފަހުގައެވެ.\nأمّ المؤمنين عائشة رضى اللّـه عنــها ގެ އެއްބަނޑު އެއްބައްޕާފުޅު ބޭބޭފުޅު عبد الرّحمن بن أبوبكر رضى اللّـه عنــه އިސްލާމްވެވަޑައިގެންނެވީ ޙުދައިބިއްޔާގެ ދުވަސްވަރުގައެވެ. އިސްލާމްވެވަޑައިގެންނެވުމުގެ ކުރީން އެކަލޭގެފާނު މުސްލިމުންނާދެކޮޅަށް ބައެއް ހަނގުރާމަތަކުގައި ބައިވެރިވެފައިވެއެވެ.\nابن حجر العسقلاني، أمّ المؤمنين عائشة رضى اللّـه عنــها ގެ އަރިހުން ރިވާވެފައިވާ ރިވާޔަތްތައް އަޅާކިޔުއްވުމަށްފަހުގައި ވިދާޅުވެފައިވަނީ އެކަމަނާ ދުނިޔޭގެއަލިކަން ދެކެވަޑައިގެންނެވީ ރަސޫލާ صلّى اللّـه عليه وسلّم ، ރަސޫލުކަމާއިގެން ފޮނުއްވުނުތާ ހަތަރެއް ނުވަތަ ފަސް އަހަރު ފަހުންނެވެ. މިނޫންވެސް އިތުރު ރިވާޔަތްތައް މި މައުޟޫގައި ރިވާވެގެން އައިސްފައިވެއެވެ.\nابن حجر العسقلاني، ގެ މިދެންނެވި ރިވާޔަތައް ބަލާއިރު، أمّ المؤمنين السّيّدة عائشة رضى اللّـه عنــها އުފަންވެވަޑައިގެންފައިވަނީ ނުހަނު ޠާހިރުވެއްޓެއްގައެވެ. މުސްލިމު ޢާއިލާއެއްގެ ތެރޭގައެވެ. އޭރު އިސްލާމީ ދަޢުލަތު އޮތީ އެންމެ ޅަފަތުގައެވެ. އިސްލާމްދީނުގެ ތަރަޙައިގެ ތެރެއަށް ވަންނަމުން ގެންދިޔައީ ނުހަނު މަދު މީސްކޮޅެކެވެ.\nއިތުބާރު ހުރި ރިވާޔަތްތަކުން ދޭހަވާގޮތުގައި أمّ المؤمنين السّيّدة عائشة رضى اللّـه عنــها އުފަންވެވަޑައިގެންނެވި އިރު އެކަމަނާގެ ބައްޕާފުޅު أبوبكر الصّدّيق رضى اللّـه عنــه އާއީ މަންމާފުޅު أم رُومان رضى اللّـه عنــها އިސްލާމްވެވަޑައިގެންނެވިތާ ވަނީ ފަސްވަރަކަށް އަހަރުވެފައެވެ. އޭރު އެކަމަނާގެ މާމާފުޅާއި އުޚްތު أسماء بنت أبي بكر رضى اللّـه عنــها އާއި އަޚް عبد الله بن أبي بكر رضى اللّـه عنــه އަށްވެސް ވަނީ ހިދާޔަތު ލިބިވަޑައިގެންފައެވެ.\nނޫރު (ފަންސާސްހަތަރުވަނަ ބައި)\nMaasha allah v v v rythi mi stry…..luv this part…😘😘😘😘\nThank you for this informative writing. Jazak Allah khaira 😊😊😊😊😊\nKeep writing. Jazaakallah khair\nThanksalot for this important piece of writing.. looking forward to the next part. Pls upload soon.. May the Almighty Allah bless you\nބުނާށެ ލޯބި ނުވަނީޙޭ (10)


vnews - Ingireyhi league hodhumaa fiyavalhakaa gaathah Manchester City jehilaafi\nއިނގިރޭސި ޕްރިމިއާ ލީގް ހޯދުމާ ފިޔަވަޅަކާ ގާތަށް ސިޓީ ޖެހިލައިފި\nޓޮޓެންހަމް ހޮޓްސްޕާސް ބަލިކޮށް އިނގިރޭސި ޕްރިމިއާ ލީގް ހޯދުމާ ފިޔަވަޅަކާ ގާތަށް މެންޗެސްޓާ ސިޓީ ޖެހިލައިފި އެވެ.\nޓޮޓެންހަމް ދަނޑުގައި ރޭ ކުޅުނު މިމެޗުން ސިޓީ މޮޅުވީ 3-1 ލަނޑުންނެވެ.\nސިޓީގެ ފަރާތުން މޮޅު ކުޅުމެއް ފެނިގެން ދިޔަ މިމެޗުގެ ފުރަތަމަ ލަނޑު ޖަހާ މެޗުގެ ލީޑް ނެގީ އެޓީމުންނެވެ. އެލަނޑު މެޗުގެ 22 ވަނަ މިނެޓުގައި ސިޓީއަށް ކާމިޔާބު ކޮށްދިނީ ގަބްރިއެލް ޖީސޫސް އެވެ. ސިޓީއިން މެޗުގެ ލީޑް ފުޅާކުރީ 25 ވަނަ މިނެޓުގައި ލިބުނު ޕެނަލްޓީއަކުންނެވެ. އެ ޕެނަލްޓީ ސިޓީއަށް ކާމިޔާބު ކޮށްދިނީ އިލްކާއި އެވެ. މެޗުގައި ސިޓީއިން ޖެހި ތިން ވަނަ ލަނޑު މެޗުގެ ދެ ވަނަ ހާފުގައި އެޓީމަށް ކާމިޔާބު ކޮށްދިނީ ސްޓާލިންނެވެ.\nރޭ ގެ މެޗުގައި ޓޮޓެންހަމްގެ ހަމައެކަނި ލަނޑު އެޓީމަށް ކާމިޔާބު ކޮށްދިނީ ކްރިސްޓިއަން އެރިކްސެން އެވެ.\nރޭގެ މޮޅާއެކު ލީގް ތާވަލްގެ އެއް ވަނަ މަގާމްގައި ސިޓީ އޮތީ މިހާތަނަށް ކުޅުނު 33 މެޗުން ލިބުނު 87 ޕޮއިންޓާއެކު އެވެ. ދެ ވަނައިގައި މެންޗެސްޓާ ޔުނައިޓެޑް އޮތީ މިހާތަނަށް ކުޅުނު 32 މެޗުން ލިބުނު 71 ޕޮއިންޓާ އެކު އެވެ. އަދި ރޭގެ މެޗުން ޓޮޓެންހަމް ބަލިވުމުން ލީގުގެ ތިން ވަނަ އަށް އަރަން ލިބުނު ފުރުސަތު އެޓީމަށް ގެއްލުނުއިރު، އެޓީމް އޮތީ ލީގުގައި މިހާތަނަށް ކުޅުނު 33 މެޗުން ލިބުނު 66 ޕޮއިންޓާއެކު ހަތަރު ވަނަ މަގާމްގައެވެ.\nލީގުގެ ދެ ވަނައިގައި އޮތް މެންޗެސްޓާ ޔުނައިޓެޑް މި ހަފްތާގައި ކުރިއަށް އޮތް ދެ މެޗުން ކުރެ އެއް މެޗުން ވެސް ބަލިވެއްޖެނަމަ ސިޓީ އަށް ލީގު ޗެމްޕިއަންކަން ލިބޭނެ އެވެ. ޔުނައިޓެޑް މިރޭ ރާއްޖެ ގަޑިން 8:00ގައި ނުކުންނާނީ ރަށުން ބޭރުގައި ވެސްޓް ބްރޮމްއާ ދެކޮޅަށެވެ. އެ އަށް ފަހު ބުދަ ދުވަހު އެ ޓީމު ކުޅޭނީ ބޯންމައުތާ ދެކޮޅަށެވެ.


އަލްފާޟިލް ޢަބްދުﷲ ޞަބާޙް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2015 - The President's Office\nފަތުރުވެރިކަމުގެ ދާއިރާއިން؛ ކެއްކުމުގެ ހުނަރުވެރިކަން ކުރިއެރުވުމުގެ ރޮނގުން\nއަލްފާޟިލް ޢަބްދުﷲ ޞަބާޙް\nބ. އޭދަފުށި/ ބިންހިމަގެ\nފަތުރުވެރިކަމުގެ ދާއިރާއިން ކެއްކުމުގެ ހުނަރުވެރިކަން ކުރިއެރުވުމުގެ ރޮނގުން ޢަބްދުﷲ ޞަބާޙަށް ހިތްވަރުދިނުމުގެ ޤައުމީ އިނާމު މިއަހަރު މިލިބިވަޑައިގަންނަވަނީ، މިވޭތުވެދިޔަ 25 އަހަރު ދުވަހުގެ ތެރޭގައި، ޚާއްޞަކޮށް، ފަތުރުވެރިންނަށް ތަފާތު ބާވަތްބާވަތުގެ ކެއްކުންތައް ތައްޔާރުކޮށްދެއްވުމަށް ކުރައްވާފައިވާ ހީވާގި އަދި ހުނަރުވެރި މަސައްކަތްތަކުގެ ސަބަބުންނެވެ.\nޢަބްދުﷲ ޞަބާޙަކީ، ރާއްޖޭގެ ފަތުރުވެރިކަމުގެ ދާއިރާއިން މިއަދު ޚާއްޞަ ގޮތެއްގައި ފާހަގަކޮށްލެވޭ ޝެފެކެވެ. ކެއްކުމުގެ ދާއިރަށް ޝައުޤުވެރިކަން އުފެދުނީ މަދްރަސީ ދައުރުގައެވެ. އޭނާ އެންމެ ފުރަތަމަ މަސައްކަތް ކުރެއްވީ ކުރެއްދޫ ރިޒޯޓުގައެވެ. އެ ރިޒޯޓުގައި ވަޒީފާ އަދާކުރައްވަމުން ގެންދެވިއިރުވެސް ކެއްކުމުގެ ރޮނގުން ކުރިޔަށްދެވޭނެގޮތުގެ ވިސްނުންފުޅު ގެންގުޅުއްވިއެވެ. އެހެންކަމުން، ކެއްކުމުގެ ރޮނގުން އެކި ކޯސްތައް ފުރިހަމަ ކުރެއްވުމުގެ ފުރުޞަތު ލިބިވަޑައިގަތުމުން، އެ ފުރުޞަތުތަކުގެ ބޭނުން ރަނގަޅަށް ހިއްޕަވައި، ރާއްޖެއިންނާއި ރާއްޖެއިން ބޭރުން ތަމްރީނުތައް އޭނާވަނީ ފުރިހަމަކުރައްވާފައެވެ.\nޢަބްދުﷲ ޞަބާޙް، މިހާރު އަދާކުރައްވަމުން ގެންދަވަނީ ސޮނެވާފުށި އައިލެންޑް ރިޒޯޓުގެ ސޫޝެފެއްގެ ވަޒީފާއެވެ. މިއީ، ހިތްވަރާއި މިންނަތުން އޭނާ ކުރެއްވި މަސައްކަތުގެ ނަތީޖާއެވެ.\nރާއްޖޭގައި ބޭއްވުނު ކެއްކުމުގެ އެކިއެކި މުބާރާތްތަކުގައި 2000 ވަނަ އަހަރުން ފެށިގެން ޢަބްދުﷲ ޞަބާޙުވަނީ ބައިވެރިވެވަޑައިގެން އެކިއެކި ވަނަތައް ޙާޞިލު ކުރައްވާފައެވެ. އަދި އެކި އަހަރުތަކުގައި ހޮޓެލް އޭޝިޔާ ކަލިނަރީ ޗެލެންޖުގައި އެކި ބައިތަކުން ގޯލްޑް މެޑެލް، ސިލްވަރ މެޑެލް އަދި ބްރޯންޒް މެޑެލް ހާސިލުކުރައްވާފައިވެއެވެ. މިހާތަނަށް ލިބިވަޑައިގެންނެވި އެންމެ ފަޚުރުވެރި ވަނައަކީ، 2015 ވަނަ އަހަރު ބޭއްވުނު [އިންޓަރނޭޝަނަލް ކަލިނަރީ ޗެލެންޖްސް އެންޑް އެގްޒިބިޝަން] ގެ [ހޮޓް ކުކިންގ ލޭމްބް އެންޑް ބީފް] ގެ ބައިން ގޯލްޑު މެޑެލް ހާސިލު ކުރެއްވި ކުރެއްވުމެވެ. އަދި އޭނާއަށްވަނީ [ބެސްޓް މޯލްޑިވިއަން ޝެފް 2015] އާއި، [ބެސްޓް ޝެފް އިން އެފް.އެޗް.އޭ.އެމް 2015] ގެ އެވޯޑާއި، [ވާރލްޑް ޝެފް އެސޯސިއޭސަން އޭޝިއާ ކޮންޓިނެންޓަލް ޑައިރެކްޓަރ މެޑެލް] ވެސް ލިބިވަޑައިގެންފައެވެ.\nޢަބްދުﷲ ޞަބާޙަކީ، އޭނާއަށް ލިބިވަޑައިގެންފައިވާ ތަޖުރިބާތަކާއި މަޢުލޫމާތުތަކުގެ އަލީގައި ކެއްކުމުގެ މަސައްކަތް އެތައް ބަޔަކަށް ދަސްކޮށްދެއްވަމުންވެސް ގެންދަވާ ބޭފުޅެކެވެ. އެގޮތުން ޞަބާޙުގެ އިސްނެންގެވުމުގެ މަތިން 2012 ވަނަ އަހަރުން ފެށިގެން ބ.އަތޮޅު ތަޢުލީމީ މަރުކަޒާއި، ސޮނެވާފުށީ މެނޭޖްމަންޓާ ގުޅިގެން ކެއްކުމުގެ މުބާރާތްތައް ރާއްވަވައި ހިންގަވަމުން ގެންދަވައެވެ. ބ.އަތޮޅު ތަޢުލީމީ މަރުކަޒުގެ ގްރޭޑް4އަދި ގްރޭޑް5ގެ ދަރިވަރުންނަށް އަމާޒުކޮށްގެން [ބޮޑުކައްކާ] ގެ ނަމުގައި ކެއްކުމުގެ މުބާރާތްތައް ބާއްވަވަމުން ގެންދަވާތާ މިވަނީ4އަހަރުވެފައެވެ. މުބާރާތުން އެއްވަނަ ހާސިލުކުރާ ގުރޫޕްތަކުގެ ކުދިން ރިޒޯޓަށް ގެންދަވައިގެން ރިޒޯޓުގެ މަސައްކަތްތައް ތަޖުރިބާކޮށްލުމުގެ ފުރުޞަތުވެސް ހޯއްދަވައި ދެއްވަމުން ގެންދަވައެވެ. މިހާރުވެސް ޞަބާޙު ގެންދަވަނީ ރާއްޖެއާއި ރާއްޖެއިން ބޭރުގައި ބޭއްވޭ ކެއްކުމުގެ އެކި މުބާރާތްތަކުގެ ފަނޑިޔާރުކަންވެސް ކުރައްވަމުންނެވެ.


Filladhooge ihuthisoasgai Dhahparu alun himanaifi\nފިއްލަދޫގެ އިހްތިސޯސްގައި ދައްޕަރު ހިމަނައިފި\nހއ. ފިއްލަދޫގެ ބައެއްގެ ގޮތުގައި ދައްޕަރު އަލުން ހިމަނުއްވާ އެކަމާ ގުޅޭ ގަރާރު ރައީސް އިބްރާހީމް މުހައްމަދު ސޯލިހް މިއަދު ނެރުއްވައިފި އެވެ.\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުގެ ދަށުން ރައީސުލްޖުމްހޫރިއްޔާއާ މަތިކޮށްފައިވާ ރާއްޖޭގެ އެންމެހައި އިދާރީ ދާއިރާތަކުގައި ހިމެނޭ ސިޓީ ކައުންސިލްތަކާއި ރަށު ކައުންސިލްތަކުގެ އިހުތިސޯސް ކަނޑައެޅުމުގެ ޒިންމާ އާއި މަސްއޫލިއްޔަތުގެ ދަށުން ދިއްޕަރަކީ ފިއްލަދޫގެ އިހްތިސާސްގެ ތެރޭގައި ހިމެނޭ ރަށެއްގެ ގޮތުގައި ރައީސް ސޯލިހް ނެރުއްވި ގަރާރެއްގައި އެންމެ ފުރަތަމަ ކަނޑައެޅުއްވީ މާޗް 15، 2020 ގައެވެ. އެކަމަކު ފިއްލަދޫ ކައުންސިލާ މަޝްވަރާ ކުރެއްވުމަކާ ނުލައި މިދިޔަ އޮގަސްޓް މަހުގެ 29 ވަނަ ދުވަހު ރައީސް ސޯލިހް ވަނީ ކުއްލި ގޮތަކަށް ފިއްލަދޫގެ އިހްތިސާސް އިން ދިއްޕަރު ވަކިކުރައްވާ ގަރާރު ނެރުއްވާފަ އެވެ.\nނަމަވެސް މިއަދު ރައީސް ސޯލިހް ނެރުއްވި ގަރާރުގައި ވިދާޅުވެފައިވަނީ އޮގަސްޓް 29ގެ ގަރާރަށް ބަދަލު ގެންނަން ޖެހިއްޖެ ކަމަށް އެމަނިކުފާނަށް ފެނިވަޑައިގަންނަވާތީ އެ ގަރާރު ބާތިލްކުރެއްވީ ކަމަށެވެ. އަދި ފިއްލަދޫގެ އިހްތިސާސްގެ ތެރޭގައި އަލުން ދައްޕަރު ހިމަނުއްވާފައިވާ ކަމަށްވެސް ވިދާޅުވި އެވެ.\nފިއްލަދޫގެ އިހްތިސާސުން ދައްޕަރު ވަކިކުރުމާ ގުޅިގެން ފިއްލަދޫ ކައުންސިލާއި ރައްޔިތުން ގުޅިގެން ވަނީ ދައްޕަރު އަލުން ފިއްލަދޫ ކައުންސިލްގެ އިހްތިސާސްގެ ދަށަށް ގެނައުމަށްޓަކައި "ސޭވޭދައްޕަރު"ގެ ނަމުގައި ވަރުގަދަ ކެމްޕޭނެއް ހިންގާފަ އެވެ. ކެމްޕޭންގެ ތެރެއިން ދައްޕަރު ރައްޔިތުން ސޮއި ކުރި ޕެޓިޝަނެއް ރައީސް އޮފީހާއި ރައްޔިތުންގެ މަޖިިލީހަށް ވެސް ހުށަހެޅި އެވެ.\nއަވަސް އިން ދެންނެވި ސުވާލަކަށް ޖަވާބު ދެއްވަމުން ފިއްލަދޫ ކައުންސިލްގެ ރައީސް ފަތުހުﷲ ހަސަން މީގެ ކުރިން ވިދާޅުވީ ދައްޕަރާ ގުޅޭ ގަރާރު ރައީސް ސޯލިހް ނެރުއްވުން ލަސްކުރައްވާ ކޮންމެ ދުވަހަކީ ފިއްލަދޫގެ ލޭންޑް ޔޫޒް ޕްލޭންގެ މަސައްކަތް ނިންމަން ދަތިވާނެ ކަމެއް ކަމަށެވެ. ދައްޕަރު ތަރައްގީކުރުމަށް ކައުންސިލްގެ ޕްލޭނެއް އެބައޮތް ކަމަށާއި ނަމަވެސް އެކަމުގެ މައުލޫމާތު ހާމަކުރެވޭނީ ލޭންޑް ޔޫޒް ޕްލޭން ނިންމާލެވިގެން ކަމަށްވެސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ފިއްލަދޫ ދައްޕަރު\nދައްޕަރު ފިއްލަދޫ އިހްތިސޯސުގައި އަލުން ހިމަނަނީ


BREAKING| Covid-19: Brazil In Ithuru 1,266 Meehaku Maruvejje - Vaguthu\nކޮވިޑް-19: ބްރެޒިލް އިން އިތުރު1266 މީހަކު މަރުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން ބްރެޒިލް އިން އިތުރު 1،266 މީހަކު މަރުވެއްޖެއެވެ.\nބްރެޒިލް އިން އިއްޔެ ގިނަ ބަޔަކު މަރުވުމާއި ގުޅިގެން، ކޮވިޑް ޖެހިގެން އެޤައުމުން މަރުވި މީހުންގެ ޖުމްލަ އަދަދު މިހާރު ވަނީ 199,043 އަށް އަރާފައެވެ. އެގައުމުން މި ބަލީގައި އެންމެ ގިނަ މީހުން މަރުވެފައިވަނީ މިދިޔަ ޖުލައި މަހުގެ 29 ވަނަ ދުވަހުއެވެ. އެދުވަހު އެގައުމުން 1،554 މީހަކު ވަނީ މި ބަލީގައި މަރުވެފައެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އެކަނިވެސް ބްރެޒިލް އިން އިތުރު 62,532 މީހަކަށް ކޮވިޑް-19 ޖެހިފައި ވެއެވެ. މިއާއެކު މިހާރު ބްރެޒިލް އިން ކޮވިޑް-19 އަށް ފައްސިވީ މީހުންގެ ޖުމްލަ އަދަދު މިހާރު ވަނީ 7,874,539 އަށް އަރާފައެވެ.\nއެންމެ ގިނަ ބަޔަކަށް އެއްދުވަސް ތެރޭ އެގައުމުން ބަލި ޖެހިފައިވަނީވެސް ޖުލައި 29 ގައެވެ. އެއީ 70،869 އެވެ.\nފަހުގެ މަޢުލޫމާތުތަކަށް ބަލާއިރު، ބްރެޒިލް އިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވީ، 7,036,530 މީހެކެވެ. އަދި 8,318 މީހުންނަށް އެޤައުމުގައި މި ބައްޔަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nދުނިޔެއިން ތިންވަނައަށް އެންމެ ގިނަ ބަޔަކު ފައްސިވެ، މިބަލީގައި ދެވަނައަށް އެންމެ ގިނަ ބަޔަކު މަރުވި ޤައުމެއްގެ ގޮތުގައި އޮތް ބްރެޒިލް އަށް ކޮވިޑް-19 ގެ ނުރައްކާ ދުވަހެއް ދުވަހަކަށް އިތުރުވަމުން އަންނައިރު، އެޤައުމުގައި ބަލި ޖެހޭ މީހުންނާއި ބަލީގައި މަރުވާ މީހުންގެ އަދަދު އަންނަނީ ހިފެހެއްޓުމެއް ނެތި އިތުރުވަމުންނެވެ.\nބްރެޒިލް ހިމެނޭހެން ދުނިޔޭގެ 218 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ދުނިޔޭގެ އެކި ކަންކޮޅުތަކުން މިހާތަނަށް މި ބަލި ޖެހުނު މީހުންގެ އަދަދު 87 މިލިއަނަށް ވުރެ މަތީގައި އުޅޭއިރު، އޭގެތެރެއިން 1,892,685 މީހުން ވަނީ މަރުވެފައެވެ.


Vareege badhalun anhenaku Asia ge Billionaire akah | Mihaaru\n04 ޖޫން 2020 - 08:46 1 comment\nމި ފަހަރު މިފަދަ ގޮތަކަށް އޭޝިއާގެ އެންމެ މުއްސަނދި އަންހެނުންގެ ލިސްޓުން ޖާގަ ލިބުނީ ޔުއާން ލިޕިންއަށެވެ. އޭނާ އަކީ ވެކްސިން އުފައްދާ ޗައިނާގެ ޝެންޒެންގެ ކުންފުނި ކަންގްޓާއިީ ބައޮލޮޖިކަލް ޕްރޮޑަކްޓްސް ކޮމްޕެނީ ލިމިޓެޑްގެ ޗެއާމަން ޑޫ ވީމިންގެ ކުރީގެ އަންހެނުންނެވެ.\nދެ މީހުންގެ ކައިވެނީ ރޫޅާލައި، މިލްކިއްޔާތު ބައި އަޅަން ޖެހުނު އިރު ޑޫގެ 6.5 ބިލިއަން ޑޮލަރުގެ މިލްކިއްޔާތުން ޔުއާނަށް ވަނީ 3.1 ބިލިއަން ޑޮލަރު ދޭން ޖެހިފަ އެވެ، އެއީ ކުންފުނީގެ ހިއްސާ އިން ބަލާ ނަމަ 161.3 މިލިއަން ހިއްސާގެ އަގެވެ. އެ ފައިސާ އިން އަގު ކުރާ ނަމަ 3.2 ބިލިއަން ޑޮލަރެވެ.\nޔުއާން، 49، ފިރިމީހާގެ ގާތުން ވަރިވާން ކޯޓަށް މައްސަލަ ހުށަހެޅީ މިދިޔަ މަހުގެ 29 ގަ އެވެ. ކެނެޑާގެ ރަށްވެހިކަން އޮތް ނަމަވެސް ޝެންޒެންގައި ދިރިއުޅެމުން އަންނަ ޔުއާން ވަނީ މެއި 2011 އިން އޮގަސްޓް 2018 އަށް ކަންގްޓާއިީ ބައޮލޮޖިކަލް ޕްރޮޑަކްޓްސްގެ ބޯޑްގެ ޑިރެކްޓަރެއްގެ މަގާމު އަދާކޮށްފަ އެވެ. އަދި މިހާރު އޭނާ އަކީ އެ ކުންފުނީގެ ސަބްސިޑަރީއެއްގެ ގޮތުގައި ހިންގާ މިންހާއީ ބައޯޓެކްނޮލޮޖީގެ ވައިސް ޖެނެރަލް މެނޭޖަރެވެ.\nޔުއާނަކީ ބެއިޖިން ޔުނިވަސިޓީ އޮފް އިންޓަނޭޝަނަލް ބިޒްނަސް އެންޑް އިކޮނޮމިކްސް އިން ބެޗްލާޒް ޑިގްރީ ހާސިލުކޮށްފައިވާ މީހެކެވެ.\nއުމުރުން 56 އަހަރުގެ ޑޫ އަކީ ޗައިނާގެ ޖިއާންގްޒީ ޕްރޮވިންސްގެ ދަނޑުވެރި އާއިލާއަކަށް އުފަން މީހެކެވެ.\nކޮލެޖްގައި ކެމިސްޓްރީ ކިޔަވާފައި އޭނާ އެންމެ ޒުވާން އުމުރުގައި ވަޒީފާއަދާކުރީ ކްލިނިކެއްގަ އެވެ. އަދި އޭގެ އަހަރުތަކެއް ފަހުން 1995 ގައި ބައޯޓެކް ކުންފުނީގެ ސޭލްސް މެނޭޖަރުގެ މަގާމު ލިބުނެވެ. އަދި އޭގެ އަހަރުތަކެއް ފަހުން 2004 ގައި ކަންގްޓާއިީ ބައޮލޮޖިކަލް ޕްރޮޑަކްޓްސް ކޮމްޕެނީ ވުޖޫދަށް ގެނަ އެވެ.\nއިތުރު ލިޔުންތައް ޗައިނާ ކައިވެނި


SunOnline: Revenue Stamp jehun huttaalai, gaanoonu uvaalanee\nރެވެނިއު ސްޓޭމްޕް ޖެހުން ހުއްޓާލައި، ގާނޫނު އުވާލަނީ\nމުހައްމަދު މުޒައްޔިން ނާޒިމް 30 Mar 2021, 11:01\nޖޫން 2، 2020: ރައްޔިތުންގެ މަޖިލިސް -- ފޮޓޯ/ މަޖިލިސް\nރެވެނިއު ސްޓޭމް ޖެހުން ހުއްޓާލުމަށްޓަކައި އެކަމަށް ހާއްސަކޮށްފައިވާ ގާނޫނު އުވާލުމަށް ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅައިފި އެވެ.\nނަވާރަސަތޭކަހަތްދިހަ ވަނަ އަހަރުން ފެށިގެން އަމަލު ކުރަމުން އައި، "އެކި އެކި ލިޔުންތަކުގައި ރެވެނިއު ސްޓޭމްޕް ޖެހުމުގެ ގާނޫނު" އުވާލުމަށް ސަރުކާރުގެ ފަރާތުން ހުށަހެޅުއްވީ، އެމްޑީޕީ ޕާލިމަންޓަރީ ގްރޫޕުގެ ލީޑަރު އަދި މެދުހެންވޭރު ދާއިރާ މެމްބަރު އަލީ އާޒިމް އެވެ.\nމިމަހު 24 ވަނަ ދުވަހު އާޒިމް ހުށަހެޅުއްވި އެ ބިލުގެ ފުރަތަމަ ކިޔުން، އިއްޔެ ބޭއްވި މަޖިލިސް ޖަލްސާގައި ވަނީ އިއްވާފައެވެ.\nބިލު ހުށަހެޅި ސަބަބުގެ ގޮތުގައި ބުނެފައިވަނީ، އެ ގާނޫނަކީ ވަރަށް ދުވަސްވެފައިވާ ގާނޫނެއް ކަމަށާއި އެ ގާނޫނުގެ ސަށޫން ރެވެނިއު ސްޓޭމްޕް ޖެހުމުގެ ނިޒާމު ހިންގުމަށްތަކައި ހިނގާ ހަރަދާ އަޅާބަލާއިރު ލިބޭ އާންމުދަނީއަކީ އެކަށީގެންވާ އާންމުދަނީއެއް ނޫން ކަމަށެވެ. އަދި އެއީ އާންމު ވިޔަފާރިތަކަށްވެސް ވަރަށް ބޮޑު ދަތިތަކެއް ކުރިމަތިލާން ޖެހޭ ކަމެއްގެ ގޮތުގައި ފާހަގަކޮށްފައިވެއެވެ.\nއެގޮތުން ރާއްޖޭގައި ވިޔަފާރިކުރުމަށް އޮތް ފުރުސަތުތައް ލުއިފަސޭހަކޮށްދިނުމަށްޓަކައި، ރެވެނި ސްޓޭމް ޖެހުމުގެ ނިޒާމް އުވާލުމުގެ މަގްސަދުގައި ބިލު ހުށަހެޅި ކަމަށް އާޒިމްގެ ބިލުގައިވެއެވެ.\nއާޒިމް ހުށަހެޅުއްވި ރެވެނިއު ސްޓޭމް ޖެހުމުގެ ގާނޫނު އުވާލުމުގެ ބިލަށް އަމަލު ކުރަނީ، އެ ބިލު މަޖިލީހުން ފާސްވެ، ރައީސުލްޖުމްހޫރިއްޔާ ތަސްދީގުކޮށް، ސަރުކާރުގެ ގެޒެޓްގައި ޝާއިއުކުރާ ދުވަހުން ފެށިގެންނެވެ.